"Shipping agent gavaaidhu" uvaali massala hifaigen 70 kunfungnakun ACC ah\n"އެޖެންޓް ގަވާއިދު" އުވާލި މައްސަލަ ހިފައިގެން 70 ކުންފުންޏަކުން އޭސީސީއަށް\nމާލެ ވިޔަފާރި ބަނދަރުގައި ކޮންޓެއިނާތަކެއް ބަހައްޓާފައި: ޝިން ގަވައިދު އުވާލުމުން ވަނީ އޭސީސީއަށް މައްސަލައެއް ވައްދާފައި -- ފޮޓޯ: އަވަސް\nޝިޕިން އެޖެންޓުން ވިޔަފާރި ބަނދަރުން ނަގަމުންދާ ފީތައް ހުއްޓުވަން، ޓްރާންސްޕޯޓް އޮތޯރިޓީން ނެރުނު ގަވާއިދު އުވާލި މައްސަލާގައި ރާއްޖޭގެ ވިޔަފާރީގެ އެންމެ ބޮޑު 70 ކުންފުނީގެ އެންމެ އިސްވެރިންގެ ސޮޔާއެކު އެންޓި ކޮރަޕްޝަން ކޮމިޝަން (އޭސީސީ) އަށް މައްސަލަ ގެންގޮސްފި އެވެ.\nއޭސީސީގެ ރައީސް މަރިޔަމް ޝިއުނާއަށް އެޑްރެސްކޮށް ރާއްޖޭގެ 70 ވިޔަފާރި ކުންފުންޏެއްގެ އިސްވެރިންގެ ސޮޔާއެކު މިދިޔަ މަހުގެ 21 ވަނަ ދުވަހު ލާފައިވާ ޕެޓިޝަންގެ ކޮޕީއެއް އަވަސްއިން ވަނީ ހޯދާފަ އެވެ.\nމި ޕެޓިޝަން ލާފައި ވަނީ ޝިޕިން އެޖެންޓުން އެއްވެސް ހަމައެއް އުސޫލެއް ނެތި މާލޭ ވިޔަފާރި ބަނދަރުން ގިނަ ފީތަކެއް ނަގަމުންދާ މައްސަލާގައި އަވަސް ނޫހުން ހެދި އިންވެސްޓިގޭޝަން ރިޕޯޓް "އަޑި ނޭނގޭ ވިޔަފާރިއެއް: ސިއްސައިގެންދާ ބޮޑު އަދަދެއް!" ގެ މައްސަލަ ހޫނުވެ، އެކަން ބޮޑު ބަހުސަކަށް ދިއުމަށް ފަހު އެ ފީތައް ނެގުން ހުއްޓުވަން ސަރުކާރުން ހެދި ގަވައިދު ސަރުކާރު އިސްވެ ކުއްލި ގޮތަކަށް އުވާލި މައްސަލައާ ގުޅިގެންނެވެ.\nވިޔަފާރިވެރިންގެ ގިނަ ބަޔަކު ހިމެނޭ ގޮތަށް އޭސީސީއަށް ލާފައިވާ ޕެޓިޝަންގައި ބުނެފައިވާ ގޮތުގައި ޝިޕިން އެޖެންޓުންގެ ގަވައިދު، ޖުލައި 16، 2020 ގައި ނެރުނު ނަމަވެސް އެ ގަވައިދު ތަންފީޒު ކުރަން އެއްވެސް މަސައްކަތެއް ޓްރާންސްޕޯޓް އޮތޯރިޓީން ކޮށްފައެއް ނުވެ އެވެ.\nއަދި އޭގެ މަސް ދުވަސް ފަހުން މިދިޔަ އޯގަސްޓް މަހުގެ 16 ވަނަ ދުވަހު ކުއްލި ގޮތަކަށް އެ ގަވައިދު އުވާލުމާ ގުޅިގެން އެ ފަރާތްތަކުން ވަނީ އެއީ ގަވައިދާ ހިލާފަށް ކުރި ކަމެއް ކަމަށް ބުނެ ގިނަ ނުކުތާތަކެއް ވެސް ފާހަގަ ކޮށްފަ އެވެ. އެ ފަރާތްތަކުން ޕެޓިޝަނުގައި ބުނެފައިވާ ގޮތުގައި އެ ނިންމުމަކީ ޓްރާންސްޕޯޓް މިނިސްޓަރު އައިޝަތު ނަހުލާ އަމިއްލަ ފުޅަށް ނިންމެވި ނިންމުމެކެވެ.\nޓްރާންސްޕޯޓް މިނިސްޓަރު އައިޝަތު ނަހުލާ -- ފޮޓޯ: އަވަސް\nގިނަ އަދަދެއްގެ ވިޔަފާރިވެރިން ސޮއިކޮށް ލާފައިވާ އެ މައްސަލާގެ ލިޔުމުގައި ކޮރަޕްޝަން ހުއްޓުވުމާއި މަނާ ކުރުމުގެ ގާނޫނުގެ 12 ވަނަ މާއްދާގެ އަކުރު (ހ) ގައި ބަޔާންކޮށްފައި އޮންނަ ގޮތުން، ސަރުކާރު ނުވަތަ ސަރުކާރު ބައިވެރިވާ ފަރާތެއްގެ މުވައްޒަފަކު ވަޒީފާ އަދާކުރާ އޮފީހަކުން ނުވަތަ ތަނަކުން ކުރާކަމަކާ ގުޅިގެން ނުވަތަ އެ ފަދަ މުވައްޒަފެއްގެ ވަޒީފާ ބޭނުން ކޮށްގެން ނުވަތަ އެ މުވައްޒަފެއްގެ މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައި ދިނުމާއި ހޯދުމަކީ ކުށެއް ކަމަށް އޮންނަ އޮތުން ފާހަގަކޮށް، ގަވައިދު އުވާލި މައްސަލައަކީ އެފަދަ މައްސަލައެއް ކަމަށް ބުނެފައި ވެއެވެ.\nފާހަގަ ކޮށްފައިވާ ބައެއް ކަންކަން\nޝިޕިން އެޖެންސީ ގަވައިދު ހިންގާނީ ޓްރާންސްޕޯޓް އޮތޯރިޓީ ނުވަތަ ދަތުރުފަތުރުގެ ކަންކަން ބަލަހައްޓާ މިނިސްޓްރީންކަން ގަވައިދުގައި އޮތުން\nގަވައިދު އުވާލައި ޝިޕިން އެޖެންޓުންނަށް ފައިސާ ނެގޭ ގޮތަށް ހަމަ ޖެއްސުމަށް މިނިސްޓަރު އިންޓާނަލް މެމޯއަކުން ޓްރާންސްޕޯޓް އޮތޯރިޓީގެ ބޯޑަށް އަންގާފައިވާކަމުގެ މައުލޫމާތު ލިބިފައިވުން\nގަވައިދު ތަންފީޒު ނުކުރެވޭތީ ގަވައިދު ތަންފީޒު ކުރުމުގެ ގޮތުން ބޯޑުން ތަކުރާރުކޮށް އެކަން މިނިސްޓަރަށް އަންގާފައިވާކަމުގެ މައުލޫމާތު ލިބުން\nޓްރާންސްޕޯޓް އޮތޯރިޓީގެ ގަވައިދުގެ ދަށުން ގާނޫނު ތަންފީޒު ކުރަން ކަނޑައަޅަން ޖެހޭ އުސޫލުތައް ކަނޑައެޅުމާއި އެ އޮތޯރިޓީގެ ހިންގުމުގެ ސިޔާސަތުތައް ކަނޑައެޅުމާއި ގަވައިދުތައް ހެދުމަކީ އޮތޯރިޓީގެ ބޯޑުގެ މަސައްހޫލިއްޔަތަކަށްވުން\n2016 /3ގެ 23 ވަނަ މާއްދާގައިވާ ގޮތުން ޓްރާންސްޕޯޓް އޮތޯރިޓީގެ ދުވަހުން ދުވަހަށް ކުރަން ޖެހޭ މަސައްކަތްތައް ބޯޑުގެ ލަފާގެ ދަށުން ހިންގާނީ ޗީފް އެގްޒެކެޓިވްގެ މަގާމުގައި ހުންނަ ފަރާތް ކަމަށް އޮތުން\nމިއީ ބޯޑުން ފާސް ކުރުމެއްނެތި މިނިސްޓަރު އަމިއްލަފުޅަށް ކުރެވޭނެ ކަމެއް ނޫންކަން\nޓްރާންސްޕޯޓް އޮތޯރިޓީގެ ގާނޫނުގައި ހިލާފަށް ޝިޕިން އެޖެންސީގެ ގަވައިދު ބޯޑުން ފާސް ކުރުމެއްނެތި ބާތިލް ކުރުން\nޝިޕިން ގަވައިދު "ކުނި ވަށިގަނޑަށް" ލާފައިވަނީ ޓްރާންސްޕޯޓް މިނިސްޓަރު އައިޝަތު ނަހުލާއަށް ފްރައިޓް ފޯވަޑާސް ތަމްސީލް ކުރާ ޖަމިއްޔާ އިން ސިޓީއެއް ފޮނުވުމާއެކުގަ އެވެ. އަވަސް އިން ވަނީ އެ ސިޓީވެސް ހޯދާފަ އެވެ.\nއެ ސިޓީގައި އަލަށް ވިޔަފާރި ބަނދަރުން ނެގޭނެ ފީތައް ވަރަށް ތަފުސީލުކޮށް ބުނެފައިވެ އެވެ. އަދި އެކަންކަމާއި އަގުތައް ވެސް ނިންމާފައި ވަނީ ފްރައިޓް ފޯވަޑާސް ތަމްސީލް ކުރާ ޖަމިއްޔާއިންނެވެ.\nޝިޕިން އެޖެންޓުން އެކި ނަންނަމުގައި ފީތައް ނަގަން ފަށާފައި ވަނީ 2016 ވަނަ އަހަރުން ފެށިގެންނެވެ. އެ އަހަރު މާލޭ ވިޔަފާރި ބަނދަރުގެ ގިނަ ވެހިކަލްތައް ހަލާކުވެ، ބަނދަރު ބޮއްސުންލި އެވެ. ހިދުމަތް ހުއްޓި ރާއްޖެއަށް މުދާ ހިފައިގެން އަންނަ ކޮންޓެއިނާ ބޯޓު ފަހަރުން މުދާ ނުބޭލި ކިޔޫ ދިގު ވެގެން ދިޔަ އެވެ. އެޖެންޓުން ތަފާތު އެކި ނަންމުގައި ފީތަކެއް ނެގެން ފެށީ އެހެންވެ އެވެ.\nއޭގެ ހަ އެއްކަ މަސް ފަހުން މާލޭ ވިޔަފާރި ބަނދަރަށް ބޮޑު އިންވެސްޓްމަންޓެއްކޮށް އާ އުޅަނދުފަހަރާއި ސާމާނާއި އާލާތް ހޯދައި ހިންގުން ވެސް ރަނގަޅު ކުރި އެވެ. ނަމަވެސް މި ފީތަކަށް ނެގުން ހުއްޓާލާފައެއް ނުވެއެވެ. ކުރިއެކޭވެސް އެއް ގޮތަށް ރާއްޖޭގެ ލޮޖިސްޓިކްސްގައި އުޅޭ އެޖެންޓުން ދިޔައީ ފީތައް ނަގަމުންނެވެ. މި ފީތައް ނަގަނީ ޝިޕިން އެޖެންޓުން ޑެލިވަރީ އޯޑާ (ޑީއޯ) ދޫކުރުމުގެ ނަމުގަ އެވެ. ފުރަތަމަ 50 ޑޮލަރު ޑީއޯއަކަށް ނެގި ނަމަވެސް ފަހުން އިތުރު ފީތަކާއެކު އަގުތައް ވަނީ ބޮޑުތަނުން މަތިކޮށްފަ އެވެ. ލަފާކުރެވޭ ގޮތުގައި ކޮންމެ އަހަރަކު މިގޮތަަށް އެތަށް މިލިއަން ޑޮލަރެއް ދަނީ ރާއްޖޭން ބޭރުވެގެން ދެ އެވެ.\nމޯލްޑިވްސް ޕޯޓްސް ލިމިޓެޑް އިގްތިސޯދު މިނިސްޓަރު އައިޝަތު ނަހުލާ + އަވަސް އިންވެސްޓިގޭޓްސް ހިޔާނާތް


Thaareekheee dhuvaheh, aa runway ah furathama boatu jassaifi | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް އޭ380 މަރުކާގެ ބޯޓު ދެންމެ ޖައްސަނީ.---ފޮޓޯ: ނިޝާން އަލީ/މިހާރު\nތާރީޚީ ދުވަހެއް، އާ ރަންވޭއަށް ފުރަތަމަ ބޯޓު ޖައްސައިފި\n18 ސެޕްޓެމްބަރ 2018 - 15:49 47 comments\nމި ބޯޓު އާ ރަންވޭއަށް ޖެއްސީ އެއާޕޯޓުގައި މިހާރު ކުރިއަށް ގެންދާ ރަސްމިއްޔާތުގައި، ރައީސް އަބްދުﷲ ޔާމީން ހުއްދަ ދެއްވުމުންނެވެ.\nރާއްޖޭގެ އެއާޕޯޓެއްގައި ފުރަތަމަ ފަހަރަށް އޭ 380 މަރުކާގެ މަތިންދާބޯޓެއް ޖެއްސި މި ތާރީޚީ ދުވަހު، އާ ރަންވޭއަށް ޖެއްސީ ޔޫއޭއީގެ އިއްތިހާދު އެއާވޭސް އެއާބަސް އޭ 861-380 މަރުކާގެ ބޯޓެކެވެ. ބަންގްލަދޭޝްގައި ބޭއްވި ސާފް ސުޒުކީ ކަޕްގެ ޗެމްޕިއަންކަން ހޯދި ރާއްޖޭގެ ގައުމީ ފުޓުބޯޅަ ޓީމު ގޮވައިގެން އައި އެ ބޯޓުގެ ޕައިލެޓަކަށް ހުރީ ދިވެއްސެއް ކަމަށްވާ އަލީ އަހްސަން އެވެ. މި ބޯޓު އަބޫދާބީން ފުރީ މިއަދު ހެނދުނު 10:28 ގަ އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް ޖެއްސުމުގެ ކުރިން އިއްތިހާދު އެއާވޭސްގެ މަތިންދާބޯޓު މާލެ މަތިން ބުރެއް ޖަހާލަނީ.---ފޮޓޯ: ނިޝާން އަލީ/މިހާރު\nއިއްތިހާދު އެއާވޭސް އެ ބޯޓު އާ ރަންވޭއަށް ޖެއްސުމުގެ ކުރިން، އާއްމުންނަށް ދައްކައިލުމުގެ ގޮތުން މާލެ ވަށައިގެން 1،000 ފޫޓު މަތިން ބުރެއް ޖެހި އެވެ.\nދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުންނަ އެ ރަންވޭއަށް ބޯޓު 3:45 ހާއިރު ޖެއްސުމާއެކު އެއާޕޯޓުގެ ފަޔާ އެންޑް ރެސްކިއު އިން ވޯޓާ ސެލިއުޓެއް ނެގި އެވެ. އަދި ބޯޓު ޖެއްސުމަށްފަހު ޓީމުގެ ކުޅުންތެރިން ބޭލީ އޭޕްރަންގައި މަޑުކުރުމަށްފަހު އެވެ.\nއިއްތިހާދު އެއާވޭސް މަތިންދާބޯޓު ރާއްޖެ އައުމަށް މިއަދު ހެނދުނު އަބޫދާބީން ނައްޓާލަނީ.\nއެ ބޯޓު ބޯޓު ޖެއްސުމަށް ފަހު ޕެރަޝޫޓާ އެކު އެއާޕޯޓަށް ދިވެހި ސިފައިން ފުންމާލުމުގެ ހަރަކާތެއް ވެސް ބާއްވާނެ އެވެ. އެ ހަރަކާތަށް ފަހު ހަ ސީޕްލޭން 200 ފޫޓު ތިރިން މާލެ ވަށައި ބުރެއް ޖަހާނެ އެވެ. ސީޕްލޭންގެ ފްލައި ޕާސް ކުރިއަށް ގެންދާނީ ސިނަމާލެ ބްރިޖް ކައިރިންނެވެ.\nމި ހަރަކާތް ބަލައިލުމަށް ގިނަ އަދަދެއްގެ ބަޔަކު ސިނަމާލެ ބްރިޖް ކައިރިއަށް އެއްވެފައި އެބަތިއްބެވެ.\nއެ ބޯޓު މާލެއިން ފުރަން ހަމަޖެހިފައި ވަނީ މިއަދުގެ އިރުއޮއްސުމުގެ ކުރިންނެވެ.\nޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެން ކުރިއަށް ގެންދާ މަޝްރޫއުގެ ދަށުން، އާ ރަންވޭ ހެދީ ޗައިނާގެ އެގްޒިމް ބޭންކުން 400 މިލިއަން ޑޮލަރުގެ ލޯނެއް ނަގައިގެންނެވެ. އެ މި ލޯނުގައި ރަންވޭގެ އިތުރުން 45 މިލިއަން ލީޓަރުގެ ތެޔޮ ރައްކާކުރެވޭނެ ފިއުލް ފާމަކާއި 80،000 ޓަނުގެ ކާގޯ ފެސިލީޓީއެއް ހެދުން ވެސް ހިމެނެ އެވެ.\nއިތުރު ލިޔުންތައް ވައިގެ ދަތުރުފަތުރު އެމްއޭސީއެލް ހުޅުލެ އިއްތިހާދު އެއާވޭސް ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް


ސާބިތުކޮށްދިނުމުގެ މުހިންމުކަން | ޤާނޫނު | ސިޔާސަތާއި ޤާނޫނު\nBack ކަވާސާ ސިޔާސަތާއި ޤާނޫނު ސިޔާސަތާއި ޤާނޫނުގެ ބައިތައް ޤާނޫނު ސާބިތުކޮށްދިނުމުގެ މުހިންމުކަން\nސާބިތުކޮށްދިނުމުގެ ތަޢްރީފު :\nޤާނޫނީ ފިޤްހުގައި ސާބިތުކޮށްދިނުމުގެ ތަޢްރީފަކީ، ދަޢްވާކުރެވޭ ޙައްޤެއްގެ އަސާސެއްކަމަށްބެލެވޭ ޤާނޫނީ ވާޤިޢާއެއް ވުޖޫދުވެފައިވާކަމުގެ މައްޗަށް، ޤާނޫނުގައި ކަނޑައަޅައިދީފައިވާ މަގުތަކުން، ޝަރީޢަތުގެ ކުރިމަތީގައި ދަލީލު ޤާއިމުކޮށްދިނުމެވެ.\nތަޢްރީފުގެ ޝަރަޙަ :\nހ- ޝަރީޢަތުގެ ކުރިމަތީގައި ދަލީލު ޤާއިމުކޮށްދިނުން\nމިތަނުގައި ދަލީލު ޤާއިމުކޮށްދިނުމޭ ބުނެވޭ ބަހުގެ ޤަޞްދަކީ، ދަލީ އުފެއްދުމެއްނޫނެވެ. އެހެންނަމަވެސް، އޭގެ މުރާދަކީ، އެކަމެއް ސާބިތުކޮށްދިނުމާ ގުޅޭގޮތުން ދަލީލު ހުށަހެޅޭ ކަން، އެ ފަރާތަކަށް އިޤްނާޢު ކޮށްދެވޭ ފަރާތަށް ދަލީލު ހުށަހަޅައިދިނުމެވެ. މިތަނުގައި މިވަނީ ޤަޟާއީ ސާބިތުކޮށްދިނުމެއްކަމުގައިވާތީ، މި ދަލީލު ފޯރުކޮށްދެވޭ ފަރާތެއްކަމުގައިވާން ޖެހޭނީ، ޤަޟާއު ނުވަތަ ޝަރީޢަތެވެ. އެހެންކަމުން، މި ޤައިދުގެ ސަބަބުން، ސާބިތުކޮށްދިނުން އޭގެ ޢާންމު މާނައިގައި، މި ތަޢްރީފުން ބޭރުވެގެންދެއެވެ. އެއީ، ޝަރީޢަތުގެ މައިދާނުން ބޭރުގައި، ސާބިތުކޮށްދެވޭ ކަންކަމެވެ. މިސާލަކަށް ޢިލްމީ، ނުވަތަ ތާރީޚީ ސާބިތުކޮށްދިނުންތަކެވެ. އެއީ، މި ދެކަމުގައިވެސް ސާބިތުކޮށްދިނުމުން ބޭނުންވާ ކަމަކީ، ކޮންމެ ގޮތަކުންކަމުގައިވިޔަސް ޢިލްމީ ޙަޤީޤަތް ބަޙްޘްކޮށް ހޯދުމެވެ. އަދި، އެއީ ޝަރީޢަތުގެ މަޖިލިހުގައި ކުރިއަށްދާކަމެއްނޫނެވެ. ހަމައެފަދައިން، އެއީ، އެއަށް ވާސިލުވުމަށްޓަކައި، ކަނޑައެޅިފައިވާ ވަކި ވަސީލަތެއް ބޭނުންކޮށްގެން ކުރެވޭ ކަމެއްވެސްނޫންމެއެވެ.\nށ- ޤާނޫނުގައި ކަނޑައަޅައިދީފައިވާ މަގުތަކުން ސާބިތުކޮށްދިނުން\nމިހެން އޮތުމުގެ ބޭނުމަކީ، ޝަރީޢަތުގެ ކުރިމަތީގައި ހޯދުމަށް ދަޢްވާކުރެވިފައިވާ ޙައްޤަށް ތާއީދުދޭ ސާބިތުކޮށްދިނުމުގެ މަގުތައް ކަނޑައަޅައިދީ، އަދި، އެކަމުގެ ދަލީލުތައް ހުށަހަޅަންވީގޮތް ކަނޑައަޅައިދޭ އެއްޗަކީ ޤާނޫނުކަމުގައިވުމެވެ. މި ޤައިދަކީ، ޤާޟީންނާއި ޚަޞްމުންވެސް އޭގައި ބަނދެވެންޖެހޭނެ ޤައިދެކެވެ. މިއީ ޤަޟާޢީ ޙުކުމުން ތަޢުބީރުކޮށްދޭ ޤަޟާއީ ޙަޤީޤަތާ، ވާޤިޢްޢާ ( ކަމުގެ އަޞްލު ޙަޤީޤަތާ ) ފަހަރެއްގައި ދިމާނުވެދާނެގޮތަކަށް ނަތީޖާގެނުވަފާނެކަމެކެވެ. އެހެނީ، ޤަޟާއީ ސާބިތުކޮށްދިނުމަކީ، ޤާނޫނުގައި ކަނޑައެޅިގެން ބަޔާންކޮށްފައިވާ މަގުތަކެއްގައި ޤައިދުވެފައިވާކަމެކެވެ. އެހެންކަމުން، ޤާނޫނުގައި، ޤަޟާއީ ސާބިތުކޮށްދިނުމަށް ކަނޑައަޅައިދީފައިވާ މި މަގުތަކުން، ޤާޟީއަށް،ފަހަރެއްގައި މުޅިން އެއްކޮށް ޙަޤީޤަތަށް ވާޞިލުނުވެވުމަކީ އެކަށީގެންވާ ކަމެކެވެ. މީގެ އިތުރުން، މި ދަލީލުތައް ބަލައި ވަޒަންކުރުމުގައި ނުވަތަ ތަޤްދީރުކުރުމުގައިވެސް، އޭނާއަށް ފަހަރެއްގައި ގޯހެއް ހެދިދާނެއެވެ. އެހެންކަމުން، މި ޙާލަތުގައި، އޭނާގެ ޙުކުމަކީ ޙަޤީޤަތާއި ވާޤިޢްޢާ ތަފާތު ޙުކުމެއްކަމުގައިވެދާނެއެވެ. އެހެންނަމަވެސް، ޤާޟީގެ ޙުކުމްވާނީ އެއަށް ޢަމަލުކުރުން ލާޒިމު، އަދި އިޙްތިރާމުކުރުން ވާޖިބު ޙުކުމަކަށެވެ. އެއީ، ޤާނޫނުގައި މި ޙުކުމަށް ދީފައިވާ ޚާއްޞަ ޙުއްޖިއްޔަތަކަށްޓަކައެވެ. މިއީ ޙުއްޖިއްޔަތުލް އަމްރިލް މަޤްޟިއްޔިއެވެ. އާދެ! ބަލައި ނިމިފައިވާކަމުގެ ޙުއްޖިއްޔަތެވެ. ޤަޟާއީ ޙުކުމް ތަޢުބީރުކޮށްދީފައިވާ ޤަޟާއީ ޙަޤީޤަތާ ޚިލާފުކަމެއް ސާބިތުކޮށްދެވުމަށް ހުރަސްއަޅާކަމަކީ މިއީއެވެ. ހަމައެފަދައިން، ޤަޟާއީ ސާބިތުކޮށްދިނުމާއި ޢިލްމީ ސާބިތުކޮށްދިނުމާ ދެމެދުގައިވާ ފަރަޤު ހާމަކޮށްދޭ ކަމަކީ މިއީއެވެ. ޤަޟާއީ ސާބިތުކޮށްދިނުމަކީ، ކުރިންވެސް ބަޔާންކުރެވުނު ފަދައިން، ޤާނޫނުގައި ކަނޑައަޅައިދީފައިވާ ވަކި ޚާއްޞަ މަގުތަކަކުންމެނުވީ ކުރެވޭނެކަމެއްކަމުގައި ނުވާއިރު، ޢިލްމީ ސާބިތުކޮށްދިނުމަކީ، މުޅިން މުޠުލަޤު މިނިވަންކަމެއް އެއަށް ލިބިފައިވާ ކަމެކެވެ. އެއީ، ސާބިތުކޮށްދިނުމުގެ މަގުތަކުގެގޮތުންބެލިކަމުގައިވިޔަސް، ނުވަތަ އެކަން ކުރާ މީހުންގެ ގޮތުން ބެލިކަމުގައިވިޔަސްމެއެވެ. އެހެނީ، މިކަމުގައި ބޭނުންވާ ކަމަކީ، އޭގެ ޒާތުގައި، ޢިލްމީ ޙަޤީޤަތް ސާބިތުކޮށްދިނުމެވެ. އެއީ ކޮންމެ މީހެއްގެ ފުށުންކަމުގައިވިޔަސްމެއެވެ. މީގެ އިތުރުން، ޢިލްމީ ބަޙްޘްތަކުގެ ނަތީޖާތަކަކީ، ކުރިއެރުންތައް އަންނަ މިންވަރަކުން، ބަދަލުތަކަށް އަބަދުވެސް ހުށަހެޅެމުންދާ އެއްޗެކެވެ.\nނ- ޤަޟާއީ ސާބިތުކޮށްދިނުން ޤާނޫނީ ވާޤިޢާއެއް ވުޖޫދުވެފައިވުމުގެ މައްޗަށް އައުން ވާޖިބުވުން.\nމިގޮތުން ބަލާއިރު، މިއީ އެއާމެދު ކޯޅުން އުފެދިފައިވާ ޙައްޤުގެ ޒާތުގެ މައްޗަށް އަންނަ ސާބިތުކޮށްދިނުމެއްނޫނެވެ. އެހެންނަމަވެސް، މިކަން އަންނަނީ، މި ޙައްޤުގެ މަޞްދަރެއްކަމުގައިވާ ޤާނޫނީ ވާޤިޢާގެ މައްޗަށެވެ. މި ޤާނޫނީ ވާޤިޢާއަކީ ފަހަރެއްގައި، ވިއްކުމުގެ ޢަޤްދުފަދަ ޤާނޫނީ ތަޞައްރުފެއްކަމުގައިވެސް ވެދާނެއެވެ. ހަމައެފަދައިން އެއީ، އެކަމުން އުފެދުނު ގެއްލުމުގެ ބަދަލުދިނުން، އެކަންކުރި ފަރާތުގެ މައްޗަށް ލާޒިމުކުރުވާ ހުއްދަނޫން ޢަމަލުފަދަ މާއްދީ ވާޤިޢާއެއްކަމުގައިވެސް ވެދާނެއެވެ.\nސާބިތުކޮށްދިނުމުގެ މުހިންމުކަން، ޙައްޤުތައް ހޯދުމަށްޓަކައި ޝަރީޢަތަށް ދާންޖެހޭ ދިޔުމާ ވަރަށްބޮޑަށް ވަނީ ގުޅިފައެވެ. އެހެނީ، ޢާންމު ޤާޢިދާއެއްގެގޮތުން، ޝަރީޢަތްމެދުވެރިނުކޮށް، އެއްވެސް މީހަކަށް އޭނާގެ ޙައްޤެއް، އަމިއްލައަށް ހޯދައިގަތުމަކީ ހުއްދަކަމެއްނޫނެވެ.\nޝަރީޢަތަށްދާކަމުގައިވާނަމަ، ދަޢްވާކުރެވޭ ޙައްޤު ވުޖޫދުވެފައިވާކަން ޤާޟީއަށް ޤަބޫލުކުރެވޭފަދަ ކަމެއްކޮށްދޭންޖެހޭނެކަމީ، އެންމެންނަށްވެސް އެނގެންއޮތްކަމެކެވެ. އެގޮތުން، މިކަމާމެދު ޤާޟީ ރުއްސުމަށްޓަކައި، ދަޢްވާކުރެވޭ ޙައްޤު އެއިން އުފެދުނު މަޞްދަރުގެ މައްޗަށް ދަލީލު ޤާއިމުކޮށްދިނުން ފިޔަވައި އެހެން މަގެއް ނޯންނާއެވެ.\nމި ދަލީލު ނެތްކަމުގައިވާނަމަ، ދަޢްވާކުރެވޭ ޙައްޤުން އޭގެ ހުރިހާ ޢަމަލީ އަގެއް ގެއްލިގެންދާނެކަމީ ކަށަވަރުކަމެކެވެ. އެހެނީ، ޙައްޤެއް އަދި އޮތްކަމަށް ބެލެވުނު ކަމުގައިވިޔަސް، އޭގެ މަޞްދަރު ވުޖޫދުވެފައިވާކަން ސާބިތުކޮށްދެވުން ނެތްކަމުގައިވާނަމަ، އޭގެ އެއްވެސް އަގެއް ނޯންނާނެއެވެ.\nއެހެންކަމުން، ޙައްޤުގެ މައްޗަށްވާ ދަލީލަކީ، އެ ޙައްޤުގެ ފުރާނައެވެ. އަދި އެއިން ފައިދާލިބިގަތުމުގެ އަޞްލެވެ. އެހެނީ ޝަރީޢަތުގެ ކުރިމަތީގައި ޙައްޤުގެ މަޞްދަރު ސާބިތުކޮށްދީ، އެންމެ ފަހުން، އެ، އޭގެ ވެރިފަރާތަށް ލިބިދިނުމުގެ ވަސީލަތަކީ، ދަލީލެވެ. އާދެ! ސާބިތުކޮށްދިނުމެވެ.\nސާބިތުކޮށްދިނުމަކީ، ޙައްޤުގެ ފުރާނަކަމުގައިވުމުގެ އިތުރުން، އެއީ ޙައްޤާއި ބާޠިލު ވަކިކޮށްދިނުމުގެ އެންމެ ކަށަވަރު ވަސީލަތްވެސްމެއެވެ. ސަލާމާއި ޞަލަވާތްލެއްވި ރަސޫލާ ޙަދީޘްކުރައްވާފައިވެއެވެ.\nلو يعطى الناس بدعواهم لادعى رجال أموال قوم ودماءهم، لكن البينة على المدعي، واليمين على من أنكر\nމާނައަކީ : " އެބައި މީހުންގެ ދަޢްވާއިން މީސްތަކުންނަށް ދެވޭ ކަމުގައިވާނަމަ، އެއްބަޔަކު އަނެއް ބަޔެއްގެ ލެޔަށާއި މުދަލަށް ދަޢްވާކޮށްފީހެވެ. އެހެނެއްކަމަކު ބައްޔިނާ (ސާބިތުކޮށްދިނުން) ވަނީ ދަޢްވާކުރާ ފަރާތަށެވެ. އަދި (ދަޢްވާކުރާ ފަރާތުގެ އަތުގައި އެއްވެސް ހެއްކެއް ނެތްކަމުގައިވާނަމަ) ހުވާ ވަނީ އިންކާރުކުރާ ފަރާތަށެވެ. "\nކުރިން ބަޔާންކުރެވުނު ފަދައިން، ސާބިތުކޮށްދިނުމަކީ އެހާ މުހިންމުކަމެއްކަމުގައިވުމުން، ޤާޟީގެ ކުރިމައްޗަށް ހުށަހެޅޭ ހުރިހާ މައްސަލަތަކަކަށް ޢަދާލަތު ޤާއިމުކޮށްދިނުމަށް ބޭނުންވާ ވަސީލަތްތައް އިންތިޒާމުކޮށްދިނުމަށް ހުރިހާ ތަޝްރީޢުތަކެއްގައިވެސްވަނީ ވަރަށްބޮޑު ސަމާލުކަމެއްދީފައެވެ. މިގޮތުން، މި ލަނޑުދަނޑިއަށް ވާޞިލުވުމަށްޓަކައި، ޤާނޫނީ އިންތިޒާމުތަކުގައި ގެންގުޅެވެނީ އަންނަނިވި ތިން ނިޒާމުންކުރެ ނިޒާމެކެވެ. ފުރަތަމަ ނިޒާމަކީ، ޙަޤީޤަތް ހޯދައި ދެނެގަތުމަށްޓަކައި، ބޭނުން ވަސީލަތެއްގައި ހިފުމަށް، ޤާޟީއަށް މަގު މުޅިން މިނިވަންކޮށްލާފައިބޭއްވުމެވެ. މިއީ މިނިވަން ސާބިތުކޮށްދިނުމުގެ ނިޒާމުގެ ގޮތުގައި މަޝްހޫރުވެފައިވާ ނިޒާމެވެ. އަނެއް ނިޒާމަކީ، ޤާނޫނުގައި ޙަޞްރީގޮތެއްގައި ކަނޑައަޅާފައިވާ، އަދި އެއިން ނޫނީ ޚަޞްމުންނަށް އެމީހުންގެ ޙައްޤުތައް ސާބިތުކޮށްނުދެވޭނެ، އަދި އެއިން ކޮންމެ އެއްޗަކަށްވެސް ވަކި މިންވަރެއްގެ ބާރެއް ދެވިފައިވާ ދަލީލުތަކަކުން މިކަމުގައި ޤާޟީގެ މަގު މުޅިން ބަންދުކޮށްލެވިފައިއޮތުމެވެ. މިއީ ޤައިދުކުރެވިފައިވާ ސާބިތުކޮށްދިނުމުގެ ނިޒާމެވެ. ތިންވަނަ ނިޒާމަކީ، ކުރިން ބަޔާންކުރެވުނު ދެ ނިޒާމުގެ ދެމެދަށް ފެތޭ މެދުމިނުގެ މަގެއް އިޚްތިޔާރުކުރުމެވެ. މިއީ މަސްހުނި ސާބިތުކޮށްދިނުމުގެ ނިޒާމެވެ. ތިރީގައި މި ބަލާލަނީ، މި ތިން ނިޒާމަށެވެ.\nފުރަތަމަ : މިނިވަން ސާބިތުކޮށްދިނުމުގެ ނިޒާމު\nމި ނިޒާމު ޤާއިމުވެފައިވަނީ، ދަލީލުތަކުގެތެރެއިން އެމީހުންގެ ދަޢްވާގެ ސަނަދެއްކަމުގައި ޚަޞްމުންނަށް ފެންނަ ސަނަދެއް ހުށަހަޅައި، އަދި، ޤާޟީއަށް އޭނާއަށް ހުށަހެޅޭ ދަލީލުތަކުތެރެއިން، އޭނާގެ ޢަޤީދާ އެކުލަވާލުމުގައި، އޭނާއަށް ފެންނަ ދަލީލެއްގައި ހިފުމުގެ އަސާސްގެ މައްޗަށެވެ. މީގެ އިތުރުން، އެއީ ޚަޞްމުން އެމައްޗަށް ބިނާވެފައިވާ ދަލީލެއްކަމުގައިނުވިޔަސް، ޙަޤީޤަތަށް ވާޞިލުވުމަށްޓަކައި، މި ޙާލަތުގައި، ޤާޟީއަށް ކޮންމެ މަގެއްވެސް އިޚްތިޔާރުކުރުމުގެ މިނިވަންކަން އޮވެއެވެ.\nމިގޮތުން ބަލާއިރު، ޚަޞްމުންގެ ކިބައިން ޙަޤީޤަތް ނެރުމަށްޓަކައި، ޤާޟީއަށް އެމީހުންނާ ތަފާތު ސުވާލުތައްކޮށް، އެކި އެކި ޙީލަތްތަކުގެ ބޭނުންކުރުމުގެ ޙައްޤު އޮންނާނެއެވެ. އަދި ކިޔެއްހެއްޔެވެ! ޢަދާލަތުގެ މަޞްލަޙަތު އެކަން ނިޔާކުރާކަމުގައިވާނަމަ، ޚަޞްމުން ފިޔަވައި އެހެން ފަރާތްތަކާވެސް ޤާޟީއަށް މި ނިޒާމުގައި ސުވާލުކުރެވިދާނެއެވެ. މީގެ އިތުރުން، ހަމައެކަނި އޭނާގެ ޝަޚްޞީ ޢިލްމު ނުވަތަ އެނގުމުގެ މައްޗަށް ބިނާކޮށްގެންވެސް ޚަޞްމުންގެ މައްޗަށް މި ޙާލަތުގައި ޤާޟީއަށް ޙުކުމްކުރުމުގެ މިނިވަންކަން އޮވެއެވެ. މިއީ ސާބިތުކޮށްދިނުމުގައި، މި ނިޒާމުގައި، ޤާޟީއަށް ލިބިގެންވާ އީޖާބީ ދައުރު ވަރަށް ރަނގަޅަށް ހާމަކޮށްދޭ ކަމެކެވެ.\nއެއްވެސް ޝައްކެތްނެތްގޮތުގައި، މި ނިޒާމުގެ ހިޔަލުގައި، ޙަޤީޤަތް ހޯދައި ދެނެގަތުމުގައި ޤާޟީގެ ކުރިމަތީގައި މިހާ ފުޅާގޮތެއްގައި މަގު ތަނަވަސްވެފައި އޮތުމަކީ، އޭނާގެ ޙުކުމަކީ، ޙަޤީޤަތާއި ވާޤިޢްޢާ ބޮޑަށް ގާތްވެގެންދިޔުމަށް ވަރަށްބޮޑު ފުރުޞަތެއް އޮންނާނެކަމެކެވެ. އެހެންނަމަވެސް، މި ނިޒާމަށް އަންނަނިވި ފާޑުކިޔުންތަކާއި ޢައިބުތައްވަނީ ކުރިމަތިކުރެވިފައެވެ.\nހ- މި ނިޒާމުގައި، އެމީހުން ހުށަހަޅާ ދަލީލުތަކަކީ، އެއަށް ޤާޟީގެ ރުހުން ލިބޭނެ ދަލީލުތަކެއްކަމެއް ނުވަތަ ނޫންކަމެއް ޚަޞްމުންނަކަށް ދެނެއެއްނުގަނެވެއެވެ. މީގެ އިތުރުން، މި ދަލީލުތައް ތަޤުދީރުކުރުން، ނުވަތަ ބަލައި ވަޒަންކުރުމުގައި، އެއް ޤާޟީ އަނެއް ޤާޟީއާ ތަފާތުވެސްވެއެވެ. އެހެންކަމުގައިވާނަމަ، މިކަންވެގެންދާނީ، ތަޢާމުލުކުރުމުގައި، އިސްތިޤުރާރުކަން ނެތިގެންދާނެކަމެކެވެ.\nށ- ޤާޟީއަކީވެސް އިންސާނެއްކަމުގައިވާތީ، އޭނާއަށް ހުށަހެޅޭ ދަލީލުތައް އިޚްތިޔާރުކުރުމާއި އެ ތަޤުދީރުކުރުމުގައި ދެވިފައިވާ ތަނަވަސް މިނިވަންކަމުގެ ސަބަބުން، އޭނާގެ ޙުކުމުގައި، އަމިއްލަ ހަވާނަފުސަށް ލެނބެވުމުގެ ބައެއް ހިމެނުމަކީ އެކަށީގެންވާކަމެކެވެ. މިކަމުގެ ސަބަބުން، އެކަމަށް ޤާނޫނުގައި އެއްވެސް ރިޤާބާކުރުމެއްނުވާ ޙާލު، އޭނާގެ ބާރުތައް ނުބައިގޮތުގައި ބޭނުންކުރުމަށް މަގުފަހިވުމަކީ ގާތްކަމެކެވެ.\nކޮންމެގޮތެއްގައިވިޔަސް، ކޮންމެ ޤާނޫނީ ނިޒާމެއްގައިވެސް، ޖިނާއީ މައިދާނުގައި، މިނިވަން ސާބިތުކޮށްދިނުމުގެ ނިޒާމުގައި ހިފައެވެ. އެހެނީ، ޖިނާއީ މާއްދާތަކުގެ ޠަބީޢަތަކީ، ސާބިތުކޮށްދިނުމުގައި ވަކި މަގުތަކެއް ކަނޑައެޅިފައިވުމާ ފުށުއަރާ ޠަބީޢަތެކެވެ. ނަމަވެސް، މަދަނީއާއި ތިޖާރީ މައިދާނުގައި، ޖަރުމަނާއި، ސްވިޓްޒަރލޭންޑާއި، އިނގިރޭސިވިލާތާއި އެމެރިކާގެ ޤާނޫނުގައި މެނުވީ މި ނިޒާމުގައި ހިފެވިފައެއްނުވެއެވެ.\nދެވަނައަށް : ޤައިދުކުރެވިފައިވާ ސާބިތުކޮށްދިނުމުގެ ނިޒާމު\nމިނިވަން ސާބިތުކޮށްދިނުމުގެ ނިޒާމާ ޚިލާފަށް، ޤައިދުކުރެވިފައިވާ ސާބިތުކޮށްދިނުމުގެ ނިޒާމު ބިނާވެފައިވަނީ، ޙައްޤުތައް އެއިން ސާބިތުކޮށްދެވޭ ސާބިތުކޮށްދިނުމުގެ ދަލީލުތައް ޤާނޫނުގައި ކަނޑައަޅައިދީފައިވުމުގެ އަސާސްގެ މައްޗަށެވެ. ހަމައެފަދައިން، މި ދަލީލުތަކުންކުރެ ކޮންމެ ދަލީލަކަށްވެސް، ސާބިތުކޮށްދިނުމުގައި ލިބިފައިވާ ބާރުގެ މިންވަރުވެސް މި ނިޒާމުގައި އޮންނާނީ ބަޔާންކުރެވިފައެވެ. އެހެންކަމުން، ޙައްޤުތައް ސާބިތުކޮށްދިނުމަށް، ޤާނޫނުގައި ކުރިން ކަނޑައަޅައިދީ ބަޔާންކޮށްދެވިފައި މިވާ ދަލީލުތަކުގައި، ޚަޞްމުންނާއި ޤާޟީންވެސް ތިބެންޖެހޭނީ ޤައިދުވެ، ބަނދެވިފައެވެ. ހަމައެފަދައިން، މިއިން ކޮންމެ ދަލީލަކަށް ދެވިފައިވާ ބާރުގެ މިންވަރުންވެސް، އެއިން އެއްވެސް ފަރާތަކަށް ބޭރަކަށް ނުދެވޭނެއެވެ.\nއެހެންކަމުން، މިނިޒާމުގައި، ޤާނޫނުގައި ކަނޑައަޅައިދީފައި މިވާ ދަލީލުތަކުން މެނުވީ، ޚަޞްމުންނަށް އެމީހުންގެ ޙައްޤުތަކެއް ސާބިތުކޮށެއްނުދެވޭނެއެވެ. ހަމައެފަދައިން، އެނޫން ދަލީލެއް ޤަބޫލުކުރުމާއި، ޤާނޫނުގައި އެއިން ކޮންމެ ދަލީލަކަށް ދީފައިވާ އަގަށްވުރެ އިތުރު އަގެއް ދިނުމަކީ، ޤާޟީއަށްވެސް ކުރެވޭނެކަމެއްނޫނެވެ. މިކަމުގެ ނަތީޖާއަކީ، މި ނިޒާމުގައި ޤާޟީގެ ދައުރަކީ، މުޅިން ސަލްބީ ދައުރެއްކަމުގައިވުމެވެ. އެހެނީ، މި ނިޒާމުގައި ޤާނޫނުގައި ބަޔާންކޮށްދީފައިވާ ދަލީލަކުން މެނުވީ، އޭނާއަކަށް ޙައްޤެއް ސާބިތުކޮށެއްނުދެވޭނެއެވެ. ހަމައެފަދައިން، އޭނާގެ އަމިއްލަ ޢިލްމުގެ މައްޗަށް ބިނާކޮށްގެނެއްވެސް، މި ޙާލަތުގައި އޭނާއަކަށް ޙުކުމެއް ނުކުރެވޭނެއެވެ. އޭގެ ބަދަލުގައި، މި ނިޒާމުގައި އޭނާގެ ހަމައެކަނި ދައުރެއްކަމުގައިވާނީ، ޤާނޫނުގައި ކަނޑައަޅާފައިވާ ދަލީލުތަކުންކުރެ ޚަޞްމުން ހުށަހަޅާ ދަލީލުތަކެއް، ތަޤުދީރުކުރުމެވެ. އަދި، ޤާނޫނުގައި، މިއިން ކޮންމެ ދަލީލަކަށްވެސް ކުރިން ދެވިފައިވާ ބާރު ނުވަތަ އަގު އިޢްމާލުކުރުމެވެ.\nމިއީ ތަޢާމުލުކުރުމުގައި އިސްތިޤުރާރުކަން ގެނެސްދޭ ނިޒާމަކަށްވުމުގެ އިތުރުން، ޝަރީޢަތަށްދާ މީހުންގެ ނަފުސުތަކުގައި ހިތްހަމަޖެހުމާއި އިތުބާރު އުފައްދައިދޭ ނިޒާމެކެވެ. އެހެންނަމަވެސް، އަމާޒުކުރެވިފައިވާ ފާޑުކިޔުންތަކަށްބަލާއިރު، ޤާނޫނުގައި ޢައްޔަންކޮށްފައިވާ ދަލީލެއް ފިޔަވައި އެހެން ދަލީލެއްގައި ހިފުމުގެ އިޚްތިޔާރު ޤާޟީގެ ކިބައިން މުޅިން ނިގުޅައިގަނެވިފައިވުން ފާހަގަކޮށްލެވެއެވެ. އެއީ، އެ ދަލީލެއް އިޚްތިޔާރުކުރުމަކީ، ޙަޤީޤަތަށާއި ވާޤިޢަށް ވާޞިލުވުމަށް ބޭނުންވާ މަގެއްކަމުގައިވީނަމަވެސްމެއެވެ.\nތިންވަނައަށް : މަސްހުނި ސާބިތުކޮށްދިނުމުގެ ނިޒާމު\nމަސްހުނި ސާބިތުކޮށްދިނުމުގެ ނިޒާމަކީ، ކުރިން ބަޔާންކުރެވުނު ދެ ނިޒާމާ އަޅާބަލާއިރު، މެދުމިނުގެ ނިޒާމެކެވެ. އެގޮތުން، އެ ދެ ނިޒާމުގައިވާ ރަނގަޅު ކަންތައްތަކުގައި ހިފާފައި، އޭގައިވާ ޢައިބުތަކުން ދުރުވުމަށް، މި ނިޒާމުގައިވަނީ މަސައްކަތްކުރެވިފައެވެ.\nތަޢާމުލުކުރުމުގައި ހަމަޖެހުމާއި އިސްތިޤުރާރުކަން ދެމެހެއްޓުމާއި، ޙުކުމަށް ވާޞިލުވުމުގައި ޤާޟީގެ އަމިއްލަ އެދުން ދުރުކުރެވުމަށް މަގުފަހިވެފައިވުމަކީ، ޤައިދުކުރެވިފައިވާ ސާބިތުކުރުމުގެ ނިޒާމުގެ ރަނގަޅު ކަންކަމުގެތެރެއިން އެންމެ ފާހަގަކޮށްލެވޭ ކަންކަންކަމުގައިވާއިރު، މަސްހުނި ނިޒާމުގައި ހިފާފައިވަނީ ޤާޟީ ވަކި ފަރާތަކަށް ނުޖެހުމުގެ މަބްދައާއި، އޭނާއަށް ބައެއް ދަލީލުތައް ކަނޑައަޅައި، އަދި ބައެއް ދަލީލުތަކުގެ ބާރު ކަނޑައެޅުމުގެ މިނިވަންކަން ދެވުމުގައެވެ. އެހެންކަމުން، ޙުކުމުގެ މައްޗަށް އަމިއްލަ ބާރު ހިންގުން ނުވަތަ ހަވާ ނަފުސު އޭގައި ޙިއްޞާވުން މިކަމުން ދުރުކޮށްދެއެވެ. އަދި ހަމައެފަދައިން، ހެކިބަހާއި، ޤަޟާއީ ޤަރީނާތަކާއި، މުތައްމިމު ހުވާފަދަ، ސާބިތުކޮށްދިނުމުގައި ޤާނޫނުގައި އެއަށް ކަނޑައެޅިފައިވާ ވަކި ޙުއްޖިއްޔަތެއް ދެވިފައިނުވާ ދަލީލުތައް ތަޤްދީރުކުރުމުގައި ޤާޟީއަށް ފުޅާ މިނިވަންކަމެއް ދިނުމުގެ މަގުން، ޤައިދުކުރެވިފައިވާ ނިޒާމުގެ ޢައިބުތަކުން ދުރުވުމަށް މި ނިޒާމުގައިވަނީ މަސައްކަތްކުރެވިފައެވެ.\nފަހެ، މި ނިޒާމުގައި، ހެކިވެރިންގެ ހެކިބަސް ތަޤްދީރުކުރުމަކީ، ޤާޟީގެ ބާރުގެ ދަށުގައި ކިޔަމަންކުރެވިފައިވާ ކަމެކެވެ. މިގޮތުން، އޭނާއަށް ޤަބޫލުކުރެވޭ ހެކިބަހެއްގައި ހިފާފައި، ބޭރުފުށުން ބަލާއިރު، އެއީ އައުލާ ހެކިބަހެއްކަމުގައި ފެންނަ ބަހެއް ދުރުކުރިކަމުގައިވިޔަސް، އެކަމުގައި އޭނާއާ ދެކޮޅަށް ބުނެވޭނެ އެއްޗެއް ނޯންނާނެއެވެ. ހަމައެފަދައިން، ހެކިވެރިންގެ ޢަދަދު ގިނަވުމަކީ، ނުވަތަ ހެކިވެރިންގެތެރެއިން ގިނަމީހުން ކަމެއްގެ މައްޗަށްވާ އިއްތިފާޤަކީ، މައްސަލައިގައި ޤާޟީގެ ރުހުން އެގޮތުގައިވުމަށް ވާޞިލުވުމަށްވާ މަގެއްކަމުގައިވުމަކަށްވެސް މި ނިޒާމެއް ލާޒިމެއްނުކުރެއެވެ. އެގޮތުން، މަދު ބަޔެއްގެ ހެކިބަސް، ގިނަ ބަޔެއްގެ ހެކިބަހުގެ މައްޗަށް އޭނާއަށް ގަދަކުރެވިދާނެއެވެ. ހަމައެފަދައިން، ޤަޟާއީ ޤަރީނާތަކަކީވެސް، މި ނިޒާމުގައި، ހެކިވެރިންގެ ހެކިބަހުގެ މަޤާމުގައިވާ އެއްޗެކެވެ. އެހެންކަމުން، އޭގައި ހިފުމާއި ނުހިފުމަކީ، އެކަމުގެ މައްޗަށް އެއްވެސް ރިޤާބާއެއްނުވާގޮތުގެ މަތިން، މުޅިން ޤާޟީގެ މިނިވަންކަމަށް ދޫކޮށްލެވިފައިވާކަމެކެވެ. މުތައްމިމު ހުވާގެ ޙާލަތުގައިވެސް ކަންތައް އޮތީ ހަމަ މިފަދައިންނެވެ. އެގޮތުން، މި ހުވާ އަމާޒުކުރުމާ ނުކުރުމަކީ، ޤާނޫނުގައި ޤާޟީގެ އިޚްތިޔާރަށް ދޫކޮށްލެވިފައިވާ ކަމެކެވެ.\nބަޔާންކުރެވުނު ކަންކަމުގެ އިތުރުން، މަސްހުނި ނިޒާމުގައިވާ މެދުމިންކަމުގެ މަޡްހަރުތައް އެންމެބޮޑަށް ފާޅުކޮށްދޭ އެއްކަމަކީ، މާލީ މުޢާމަލާތްތަކުގައި ޢަމަލީ ވާޤިޢްޢަށް ރިޢާޔަތްކުރާ ރިޢާޔަތްކުރުމެވެ. އެގޮތުން، އޭގެ ޠަބީޢަތު ނިޔާކުރާގޮތުން، އެއީ، އެ، ފުރިހަމަކުރުމަށްޓަކައި އަވަސްކަމާއި ހަލުވިކަން ބޭނުންވާ މުޢާމަލާތެއްކަމުގައިވި މިންވަރަކަށް، މި މުޢާމަލާތްތަކުން އުފެދޭ ޙައްޤުތައް ސާބިތުކޮށްދިނުމުގެ ވަސީލަތްތައް މި ނިޒާމުގައި ލުއިކޮށްދީފައިވާތަން ފާހަގަކުރެވިގެންދެއެވެ. މިސާލަކަށް، މި ނިޒާމުގައި، ތިޖާރީ ނުވަތަ ވިޔަފާރީގެ މުޢާމަލާތްތަކަށް ބަލާއިރު، އަޞްލުގައިވާ ގޮތަކީ، ސާބިތުކޮށްދިނުމުގައި ވީހާވެސް ބޮޑަށް މިނިވަންކަންދެވިފައިވުމެވެ. މަދަނީ މުޢާމަލާތްތަކަށްބަލާއިރު، އެއީ ފުރިހަމަކުރުމަށް ގިނަވަގުތު ބޭނުންވާ، ލަސް މުޢާމަލާތްތަކެއްކަމުގައިވާތީ، މި ނިޒާމުގައި ހިފާފައިވާ ޤާނޫނުތަކުގައި، މި މުޢާމަލާތްތައް ސާބިތުކޮށްދިނުމަށް ވަކި ޚާއްޞަ މަގުތަކެއްވަނީ ކަނޑައަޅާފައެވެ. މިގޮތުންބަލާއިރު، ތިޖާރީ މައްސަލަތައް ސާބިތުކޮށްދިނުމުގައި އަޞްލަކީ، ސާބިތުކޮށްދިނުމުގެ މަގުތައް އިޚްތިޔާރުކުރުމުގައި މިނިވަންކަންއޮތުމެވެ. އެހެންކަމުން، ތިޖާރީ ކަންކަމުގައި ސާބިތުކޮށްދިނުމަށްބަލާއިރު، ނަސަބު ގޮސްގުޅެނީ، މިނިވަން ސާބިތުކޮށްދިނުމުގެ ނިޒާމާއެވެ. މަދަނީ މުޢާމަލާތްތަކަށްބަލާއިރު، އަޞްލަކީ، ސާބިތުކޮށްދިނުމުގެ މަގުތައް ވަކި މަގުތަކެއްގައި ޤައިދުކުރެވިފައިއޮތުމެވެ. އެހެންކަމުން، މަދަނީ ކަންކަމުގައި ސާބިތުކޮށްދިނުމުގެ ކަންތައް ބޮޑަށް ކައިރިވަނީ، ޤައިދުކުރެވިފައިވާ ސާބިތުކޮށްދިނުމުގެ ނިޒާމާއެވެ.\nމަސްހުނި ސާބިތުކޮށްދިނުމުގެ ނިޒާމުގައި ޢާންމުގޮތެއްގައި ހިފާފައިވަނީ، ފުރާންސާއި އިޓަލީގެ ޤާނޫނުތައް ފަދަ ލެޓިން ތަޝްރީޢުތަކުގައެވެ. ކުރިއަށްއޮތްތަނުގައި އަޅުގަނޑުމެންނަށް ފެނިގެންދާނެފަދައިން، މިޞްރުގެ ޤާނޫނުގައިވެސް ބަލައިގެންފައިވާ ނިޒާމަކީ މިއީއެވެ.\nސާބިތުކޮށްދިނުމުގެ ޤަވާޢިދުތަކުގެ ޠަބީޢަތު ތަފާތުވުން\nސާބިތުކޮށްދިނުމުގެ ޤަވާޢިދުތައް ދެބަޔަކަށް ބެހިގެންވެއެވެ. އެއީ، މައުޟޫޢީޤަވާޢިދުތަކަކަށާއި، ޝަކްލީ ނުވަތަ އިޖްރާއީ ޤަވާޢިދުތަކަކަށެވެ. މައުޟޫޢީ ޤަވާޢިދުތަކަކީ، ދަލީލުތަކާއި، އެ ދަލީލުތައް ބޭނުންކުރަންޖެހޭ ޙާލަތްތައް ކަނޑައަޅައިދޭ ވައްތަރެވެ. ހަމައެފަދައިން، ސާބިތުކޮށްދިނުމުގެ މަޙައްލާއި، ޚަޞްމުންގެތެރެއިން ސާބިތުކޮށްދިނުމުގެ ބުރަ އުފުލަންޖެހޭ ފަރާތަކީ ކޮބައިކަންވެސް ބަޔާންކޮށްދެނީ މި ޤަވާޢިދުތަކެވެ.\nޝަކްލީ ޤަވާޢިދުތަކަކީ، ކޯޅުން ނުވަތަ މައްސަލައިގައި، ދަލީލު ހުށަހަޅާހިނދުގައި ތަބާވާންޖެހޭ އިޖްރާއުތައް ބަޔާންކޮށްދޭ ޤަވާޢިދުތަކެވެ.\nލެޓިން ތަޝްރީޢުތަކުގައި، ސާބިތުކޮށްދިނުމުގެ ޤަވާޢިދުތަކުގެ ޠަބީޢަތުގައިވާ މި ތަފާތަށް ރިޢާޔަތްކޮށް، މައުޟޫޢީ ޤަވާޢިދުތައް ހިމަނާފައިވަނީ މަދަނީ ޤާނޫނުގެތެރޭގައެވެ. ޝަކްލީ ނުވަތަ އިޖްރާއީ ޤަވާޢިދުތައް ގެނެސްފައިވަނީ، މުރާފަޢާތުގެ ޤާނޫނުގައެވެ. މިޞްރުގައިވެސް ކުރިން ޢަމަލުކުރެވުމުންދިޔައީ މިގޮތަށެވެ. އެހެންނަމަވެސް، މި ދެވައްތަރުގެ ޤަވާޢިދުތައްވެސް، އެއް ޤާނޫނެއްގައި ހިމެނުން، މާ އައުލާކަމަށް ބަލައި، ފަހުން، މި ދެވައްތަރުވަނީ، އެއް ޤާނޫނެއްގައި ޖަމާކުރެވިފައެވެ.


Ras Online - އަމީން ބެދެނީ ހަމަ ވައްކަންކޮށްގެންތަ؟ ނޫނީ ގަޅިކަމުންތަ؟\nއަމީން ބެދެނީ ހަމަ ވައްކަންކޮށްގެންތަ؟ ނޫނީ ގަޅިކަމުންތަ؟\nއަހުމަދު މަސްނޫމް 22 އޮކްޓޯބަރު 2020 - 11:13\nޕްރެޝަރު ބޮޑުވެގެން ހެލްތު މިނިސްޓަރުކަމުން އިސްތިއުފާދެއްވި އަބްދުﷲ އަމީން\nމިދުވަސްވަރު އެންމެ ގަދައަށް ދެކެވޭ އެއް ވާހަކައަކީ ވެންޓިލޭޓަރުތަކެއް ގެންނަން ސަރުކާރުގެ ތެރެއިން ހިންގި ބޮޑު ކޮރަޕްޝަނެއްގެ ވާހަކައެވެ. 75 ވެންޓިލޭޓަރު ގެންނަން ވުޖޫދުގައިވެސް ނެތް ކުންފުންޏަކާ ޙަވާލުކޮށްގެން ކުރިއަށްގެންދިޔަ ބޮޑު "ސްކޭމް"އަކާ ހުރެ ސަރުކާރުގެ ވެރިންނަށް އުޅެނީ ދެފައި ކައިރިކޮށްލަންވެސް ނުކެރިގެނެވެ. އެތައް މިލިއަން ރުފިޔާއެއްގެ ބޮޑު ވައްކަމުގެ ހަޤީޤަތް ތިލަވާން ފެށިއިރު، އެކަމުގައި ގިނަ ބަޔަކު ދަނީ ބެދެމުންނެވެ. ދައުލަތުގެ ވަޒީރުންނާއި އެކިފަންތީގެ ސިޔާސީ މީހުންނާއި އެންމެ އާދައިގެ ސިވިލް ސަރވަންޓުންގެ ބައިވެރިވުންވެސް މިކަމުގައި އޮތްކަމަށް ތަހުޤީޤީ ރިޕޯޓްތަކުން ދަނީ ހާމަވަމުންނެވެ.\nމިމައްސަލަ ކުރިފަޅަމުން ބޮޑުވަމުން ހޫނުވަމުންގޮސް އެންމެފަހުން ހެލްތު މިނިސްޓަރުކަމުގައި ހުންނެވި އަބްދުﷲ އަމީން މިހާރު އެވަނީ މަޤާމުންވެސް އިސްތިއުފާދެއްވާފައެވެ. ނަމަވެސް މިހާހިސާބުން އުފެދިފައިވާ އަދި ޖަވާބު ލިބުން އެންމެ ދަތި ސުވާލަކީ މިއީ އަމީން ހިންގެވި ކޮރަޕްޝަންގެ އަމަލެއްތޯ، ނުވަތަ އެބުނާ ބިޑް ކޮމިޓީން ހިންގި އަމަލެއްތޯ ނޫންނަމަ ފިނޭންސް މިނިސްޓްރީގައި ތިބި އާދައިގެ "ކުދިވެރިންކޮޅު" ހިންގައިގެން އުޅޭ ކަމެއްތޯ އުފެދޭ ސުވާލެވެ. ކުރިއަށް ވަޑައިގަންނަވާށެވެ. ކޮންމެވެސް ވަރެއް ކުރެވޭތޯ އަޅުގަނޑުމެން ވެސް ބަލާލަނަމެވެ.\nވެންޓިލޭޓަރުތަކުގެ ވައްކަމުގެ މައްސަލައިގެ ހަޤީޤަތް އެނގޭ ބައެއް ފަރާތްތަކުން ބުނާގޮތުން މިއީ ވަޒީރު އަމީނާ އެއްގޮތަކަށްވެސް ބެހޭވެސް ކަމެއް ނޫނެވެ. އެބޭފުޅުން ވިދާޅުވާ ގޮތުންނަމަ މިކަމުގައި އަމީން ބެދުނީ އޭނާގެ "ގަޅި"ކަމުންނެވެ. ކަންނުވެ ނަންވީ އަމީން ވިސްނަންޖެހޭވަރަށް ކަންކަމާމެދު ނުވިސްނުމުންނެވެ. ބަޔަކު ބުނާހާ ގޮތެއް ހަދައިގެން ބުނާ ގޮތަކަށް ކަންކުރަމުން ދިޔައީމައެވެ. އަމީނަކީ ހެލްތު މިނިސްޓަރުކަމަށް ޤާބިލް ބޭފުޅަކަށް ނުވިނަމަވެސް، އޭނާއަކީ ވަގެއް ނޫންކަމަށް ގިނަ ބަޔަކު ބުނެއެވެ. އެހެންކަމަށްވާނަމަ ވެންޓިލޭޓަރުތައް ގެނައުމަށް ހިންގިކަމަށް ބުނާ "ވައްކަމުގެ" މިއަމަލުގައި މުގުލުގައި ތުބީ، ނުވަތަ އިސްކޮށް ތިބީ ކޮންބައެއް ހެއްޔެވެ؟\nސިޔާސީ ބައެއް ފަރާތްތަކާއި ސަރުކާރުގެ ތެރޭގައި ހިނގާ ކަންކަމުގެ މަޢުލޫމާތު އެނގޭ ބައެއް މީހުން ބުނާގޮތުން ވެންޓިލޭޓަރު ވައްކަމުގެ މަންފާ ލިބުނު މީހުން މިއަދު ތިބީ ރައީސުލްޖުމްހޫރިއްޔާގެ އެންމެ އަރިހުގައެވެ. ސީދާ ރައީސް އޮފީސް ތެރޭގައެވެ. އެންމެ މަތީ މަޤާމްތަކުގައެވެ. ހޮޓާތަކާއި ކެފޭތަކުގެ ތެރެއިން އިވެމުންދާ އަޑުތަކަށް ބަލާއިރު، ވެންޓިލޭޓަރުތައް ގެނައުމުގައި ހިންގި ކޮރަޕްޝަންގެ އަޑީގައި ތިއްބެވީ ރައީސް އޮފީހުގެ ގާނޫނީ ގޮތުން ކުފޫ ހަމަނުވާ ދެ ވަޒީރުންނެވެ. މިދެންނެވި ދެވަޒީރުންގެ ތެރެއިން އެއްބޭފުޅެއް ކަމަށް ބުނަނީ ރާއްޖޭގެ މައި ހޮސްޕިޓަލް ނޫނީ އައިޖީއެމް ހޮސްޕިޓަލް ހިންގުން ނުވަތަ ހިނގާ ނުހިނގާ ގޮތް ބެލެހެއްޓެވުމުގެ ޒިންމާ ރައީސް އިބްރާހީމް ހަވާލުކުރަށްވާފައިވާ ވިޔަފާރިވެރިޔާ ކަމަށެވެ . އެލިސްޓުގައި އޮތް ދެވަނަ ނަމަކީ ސަރުކާރުގެ ތެރޭގައި ހިންގާ މިފަދަ ވަރަށް ގިނަ ކަންކަމުން ބައިއެޅޭ ރައީސް އޮފީހުގައި އިންނަވާ ގާނޫނަށް ނޭނގޭ ކުރީގައި މެންބަރު ކަންވެސް ކުރށްވާފައިވާ ވަޒީރު ކަމަށް މިދެންނެވި ފަރާތްތަކުން ވަރަށް ބޮޑަށް ކަށަވަރު ކޮށްދެއެވެ.\nމުސްތަފާބެ ވިދާޅުވާ ފަލަމަޑި ވަޒީރަށް ވެސް ބައި ނޭޅޭ ވާހަކައެއް ނުދަންނަވަމެވެ. ތިލަފުށީގައި އޮއްވާ ބާދަގަނޑަށް ވިއްކާލި ބޯޓުން ބައިއެޅޭ އެކަކީވެސް ފަހުން މިދެންނެވި ވަޒީރު ކަމަށް ކުންފުނީގެ ޗެއަރމަން ކޮފީ މޭޒެއްގައި ވިދާޅުވާތީ އަޑުއެހި މީހުން އެބަތިއްބެވެ. އެމައްސަލަ މިހާރު އޮތީ ކުރިން ހަމަ ހީކުރި ގޮތަށް މިސަރުކާރުގެ ބަދަލު ދިނުމުގެ ސިޔާސތުގެ ތެރެއަށް ފެތިފައެވެ. ކުއްލިއަކަށް އުފަންވެ ވުޖޫދުވި ކުންފުންޏަކަށް ހިލޭ ބާދަގަނޑުގެ ގޮތުގައި ދިން މި ބޯޓުގެ ބަދަލުގައި9މިލިއަނަށް ވުރެ ގިނަ ރުފިޔާ ނަގައިގެން ބަހައި ލެވޭ ގޮތަށް މިހާރު ކޯޓުން އެއޮތީ ނިމިގެން ގޮސްފައެވެ.\nއެއްގޮތަކަށް ވެސް އަޅުގަނޑުމެން ރައީސް އޮފީހުގެ ދެވަޒީރަކަށް ތުހުމަތުގެ އިނގިލި ކީއްކުރަން، ޝައްކެއް ވެސް ކުރަނީއަކީ ނޫނެވެ. އަޅުގަނޑުމެން 500 ޕަސެންޓް އިތުބާރު ކުރަމެވެ. އެކަމަކު ބައިއެޅެންޏާ އެކަން ދަންނަ މީހުން އެވާހަކަ ދެއްކީމާ އެވާހަކަ ލިޔެލާ އުސޫލުން އާންމުންގެ މައުލޫމާތަށްޓަކައި އަދި ދައުލަތުގެ މިނިވަން މުއައްސަސާ ތަކުގެ ސަމާލު ކަމަށްޓަކާ އެވާހަކަ ގެނަސްދިނުމަކީ އަދި މި ނޫހުން އެކަމުގެ ޒިންމާ އުފުލަން ޖެހޭނެ ކަމެއް ކަމަކަށް ގަބޫލެއް ނުކުރަމެވެ.\nރައީސް އޮފީހުގައި ހުންނަ އައިޖީއެމްއެޗްގެ ކަންކަމުގައި އިސްކޮށް އުޅުއްވާ ވަޒީރަކީ ވަރަށް ވެސް ބާރުގަދަ ވަޒީރެއް ކަމަށް ވެއެވެ. ސަރުކާރުގެ މައި ހޮސްޕިޓަލުގެ ކަންކަމާ ބެހިއުޅުމަކީ ހެލްތު މިނިސްޓްރީއަށްވެސް، އަދި އެތަނުގައި ހުންނަ މިނިސްޓަރަށްވެސް މުޅިން މަނާ ކަމެކެވެ. ބެހެފިއްޔާ އެއީ "ތަޅާފައި އަރުވާލާ ވަރުގެ ބޮޑު" ކުށެެކެވެ. އެހެންކަމުން އައިޖީއެމްއެޗަށް ގެންނަ ވެންޓިލޭޓަރުތަކެއްގެ މައުލޫމާތު އޭނާއަށް ނޭނގި އަދި އޭނާގެ އަތްދަށުން ނޫން ގޮތަކަށް ގެންނަން ހަވާލު ނުކުރާނެ ކަމަށް އެކަމަށް ބޮޑުކޮށް ތުމަތުކުރާ މީހުން ބުނެއެވެ.\nނަމަވެސް ވެންޓިލޭޓަރުގެ މައްސަލަ މިހާރު އެހެރަ ނިމެމުންދާ ގޮތުން ކުށްވެރިވަނީ ހަމަ އެންމެ ވަޒީރެކެވެ. ހެލްތު މިނިސްޓަރު އެކަންޏެވެ. ވެންޓިލޭޓަރުތައް ގެންނަން ލަފާ ދިން ބަންޑާރަ ނާއިބުގެ މައްސަލައެއް ނެތެވެ. ބަޖެޓް އަޑިއަޅާލާފައި އޮއްވާވެސް ފެލާލާފައި ތިޖޫރީގެ ފޫކަހާލައިގެން ނެރެ 30 މިލިއަން ރުފިޔާގެ ޕޭމަންޓެއް އެއްވެސް ބެލުމެއްނެތި ރިލީޒްކުރި ފިނޭންސް މިނިސްޓަރުގެވެސް ކުށެއް ނެތެވެ. ފަހަރެއްގައި މި ދެންނެވި ބޭފުޅުން ނިސްބަތްވާ ފެކްޝަނުގެ ގޮތުން ކުށްވެރިނުވަނީކަމަށް ވެސް ވެދާނެއެވެ. މިކަން އެންމެ ބޮޑަށް ހާމަވެގެންދަނީ އެންމެފަހުން ބޭއްވި އެމްޑީޕީގެ ޤައުމީ މަޖިލީހުގެ ޖަލްސާއިންނެވެ. އެޖަލްސާއަށް ވަޑައިގެންނެވި ހަމައެކަނި ވަޒީރުންނަކީ ފިނޭންސް މިނިސްޓަރު އިބްރާހިމް އަމީރާއި ރައީސް އޮފީހުގެ މިނިސްޓަރުގެ ނަމުގައި ހުންނަވާ މުހައްމަދު ޝިފާޒެވެ. ދައުލަތުގެ އިތުރު ވަޒީރަކު އެޖަލްސާއަށް ވަޑައެއްނުގަންނަވައެވެ.\nކޮންމެއަކަސް ވެންޓިލޭޓަރުތަކެއް ގެންނަން ހިންގި ކަމަށް ބުނާ ވައްކަމުން ނޫނީ ޚިޔާނާތުން ބަޔަކު ފައިސާތަކެއް ނަގައި ކައިފިއެވެ. އަދި އެފައިސާ ބޭނުންވެސް ކޮށްފިއެވެ. ނަމަވެސް މައްސަލައިގައި ބެދުނީ މުޅިން އެހެން މީހެކެވެ. ކަމާނުވެސް ބެހޭ، އެކަމަކު އެވަގުތު އެދާއިރާއާއި ހަވާލުވެ ހުރި ވަޒީރެވެ. މުސްތަފާބެ ވިދާޅުވާހެން ޒިންމާ ނަގަން މިޖެހުނީ "ކާލި ލާރިގަނޑުން" ލޯ ލާރިއެއްވެސް ނުލިބޭ، ދަތުގައިވެސް ހޭކި ނުލާ ދުލުކުރީގައި ރަހަވެސް ނުޖެހޭ މީހެކެވެ. އޭނާގެ ހަމައެކަނި މައްސަލައަކީ މަޤާމަށް ނާޤާބިލްވުމެވެ. ވަޒީރު ކަމަށް ފުރާ ފުރިހަމަ ނުވުމެވެ. ހަވާލުވެހުރި ވުޒާރާގެ ތެރޭގައި ބޮޑު ވައްކަމެއް ހިންގާލިއިރުވެސް ނޭނގުމަކީ މީހާގެ ނާޤާބިލްކަން އެންމެ ބޮޑަށް ހާމަވިއެއް ސަބަބެވެ.\nޕްރޮސެކިއުޓަރ ޖެނަރަލް ވިދާޅުވި ފަދައިން ދައުވާކުރާނެ ހެއްކެއް ނެތީވެސް އޭނާގެ ބައިވެރިވުމެއް ނެތީމައެވެ. އޭނާ ހުރީ ވާނުވާގައެވެ. އެބުނާ ޑުބާއީގެ ކުންފުނީގެ އަޑުވެސް، ހެޔޮކޮށްވިއްޔާ އޭނާ އަހާފައެއް ނުވާނެއެވެ. އެކަމަކު އެއީ ހަމަ ކުއްލިއަކަށް އުފަންވެ ވުޖޫދުވި ހަމަ ފައްކާ ކަރުދާސް ކުންފުންޏެއްކަން މިހާރު އޭނާއަށް ވެސް އެނގިވަޑައި ގެންފައި އޮވެދާނެއެވެ.\nވެންޓިލޭޓަރު މައްސަލައިގައި މިހާތަނަށް އެނގޭކަމަކީ އަމީން އިސްތިއުފާ ދިނަސް މައްސަލަ ނުނިމޭކަމެވެ. މަޖިލީހުގެ މެމްބަރުންނާއި މިނިވަން މުއައްސަސާތަކުން މިމައްސަލަ އަދި ދޫކޮށެއް ނުލައެވެ. މަޖިލީހުގެ ކޮމިޓީގައި ވެސް ޝަރީޢަތް ހިންގަނީއެވެ. މަޖިލީހުންވެސް މިމައްސަލަ ދޫކޮށް ނުލާނެކަމަށް ރައީސް ނަޝީދުވެސް ވަނީ ވިދާޅުވެފައެވެ. ނަމަވެސް ސުވާލަކީ މިމައްސަލަ ތަހުޤީޤްކުރުމަށްފަހު ސަރުކާރުގެ ތެރެއިން މިކަމުގައި ބައިވެރިވި ފަރާތްތަކާމެދު މަޖިލީހުން ފިޔަވަޅެއް އަޅަން ކެރިދާނެ ކަމާއިމެދު އުފެދޭ ސުވާލެވެ. އެބުނާ ދެވަޒީރު ބޭފުޅަކަށް ފިޔަވަޅު އެޅުއްވުމަކީ ހިތްތިރި އޯގާތެރި ރައީސް އިބްރާހީމަށް ކެރިވަޑައި ނުގަންނަވާނެ ކަމަކަށް ވަނީ އެ ދެބޭފުޅުން ތިއްބެވީ "އެ ފެކްޝްގައި" ކަމަށް ބުނާތީ ކަމަށް ބެލެވެއެވެ.\nދެން އޮތީ އެކަން ކޮޅެއްގައި ޖައްސާފައި ނޫނީ ދޫކޮށް ނުލައްވާނެ ކަމަށާއި މަޖިލީހުން އެކަމުގައި ވާންކޮށް ހިފެހެއްޓެވުމުގައި ހުންނެވި ރައީސް ނަޝީދުގެ ނިންމެވުމެވެ. އެމަނިކުފާނަށް ވެސް އެބޭފުޅުންނަށް ފިޔަވަޅެއް އަޅަން ކެރިވަޑައިގަންނަވާނެތޯ ގިނަ ބަޔަކު ދަނީ ސުވާލު އުފައްދަމުންނެވެ. ބައެއް މީހުން ބުނާގޮތުން މިމައްސަލަވެސް ދާނީ ހަމަ "ތޮޅި"އަށެވެ. ވެވަށް ވެއްޓުނު ގެރި ނަގާން އުޅުނުހެން ނިކަން އަޑުގަދަކޮށް ވަށްމޭޒާއި ކުކުޅުބިސް ބުރު މޭޒު ޖަލްސާ ބާއްވާނެ އެވެ. ވެރިކަން ނިމޭއިރުވެސް ތިބޭނީ އެ މޭޒު ދޮށުގައި ބަހުސް ކޮށްކޮށެވެ. ދެން އެކަން އެހާހިސާބުން އެނިމުނީއެވެ. އެބުނާ ދައުލަތަށް ގެއްލުނު ފައިސާވެސް ގެރިއާއެކު މަރުވެދާނީއެވެ. ގުރުބާން ބަކަށްޓެއް ކަތިލާފައި މައްސަލަ ނިންމާލާނީއެވެ. މިއީ އާއްމުކޮށް މިކަންކަން ހިނގާ އުސޫލެވެ.\nނަން ކިޔާނެ ކަމެއްނެތް\nފިނޭންސް މިނިސްޓަރ އަށް ހަރަކާތް ވެސް ކުރެވޭނީ ކެނެރީގޭ ޢާބިދާގެ ދަރި ބުނިގޮތަކަށް ދެނަމެއް ކިޔަސް މިދެމީހުންނަކީ ހަމައެކަކު?\nޢެކޮނަ މިކް އަތެއް ނުވާ ކަމެްއް ހިނގާނެތަ\nއަމީން ވައްކަމެއް ނުކުރާނެކަން 100 ޕަސެންޓް ޔަޤީން , އޭނާގެ ތަޖުރިބާ މަދުވުމުގެ ސަބަބުން ވަށައިގެން އުޅުނު ހިޔަޅާއި ކުއްތާ ވަކިކުރައްވަން ނޭނގުނީ ކަމަށް އަޅުގަނޑަށް ލަފާވަނީ\nވައްކަންކޮއްގެނެއްނޫން އެއިިއެމިިހުންގެތިމާގެމިީހުނައް ހެލްތުމިނިސްޓަރްކަންދޭން\nލެރެފާގެ ވަޒީރު ކަމާއެކު ތިކަން ވަޅު ލެވިއއޖެ! ޡތީ ހިގި ކަމެއްވެސް ނޫން!\nމާލިއްޔަތު ލޫޓުވާ ސިޔާސީ ވަފާތެރި ކެހިވެރި ޗޯރުން ހައްތާވެސް !\nއަމީން ބެދެނީ ތިއިންއެއްވެސް ކަމެއްވެގެނެއްނޫން. އޭނަ ބެދެނީ އެމް ޑީ ޕީ މީހެއް ނޫންވީމާ.\nޝިޔާމް އާއި ޝިއްޕޭ އަކީ މުލު ދެވަގުން އަސްލު މީ ވަރަށް ފުރިހަމަ ލިޔުމެއް ރަސް ގެ ތަފާތަކީ މިފަދަ މޮޅު ރިޕޯޓު ގެނެސްދޭ ހުޝިޔާރު ލިޔުންތެރިން ތިބޭތީ


Eh lakin licence libunu meehunnah faritha kodhenee | Mihaaru\nޚަބަރު / ޑްރައިވިން ލައިސަންސް\n"އެއްލަކިން ލައިސަންސް" ލިބުނު ބައެއް މީހުން އަލުން ދަސްކުރަނީ\nއެއްލަކިން ޕްރޮގުރާމުން ލައިސެންސް ލިބުނު މީހަކަށް އެކްޓިން ޕޮލިސް ކޮމިޝަނާ ނަވާޒް ލައިސެންސް ހަވާލުކުރައްވަނީ-- ފޮޓޯ ޓުރާންސްޕޯޓް އޮތޯރިޓީ\n11 ޖޫން 2018 - 11:19\n"އެއް ލަކިން ލައިސަންސް" ނަމުގައި މިދިޔަ މަހު ހިންގި ޕްރޮގްރާގައި ގިނަ ބަޔަކު ކިޔޫގައި ޖެހި 5،000 އެއްހާ މީހުން ވަނީ ލައިސަންސް ނަގައިފަ އެވެ. އެ ޕްރޮގްރާމްގައި، ސައިކަލާއި ކާރުގެ އިތުރުން ޕިކަޕްގެ ލައިސަންސް ވެސް ދޫކޮށްފައިވެ އެވެ. ލައިސަންސް ދިނީ އާންމުކޮށް ހަދާ ޓެސްޓަށް ވުރެ މާ ބޮޑަށް ވެސް ފަސޭހަކޮށެވެ. ހަމައެކަނި ދުއްވާލުމުން ވެސް ލައިސަންސް ލިބުނެވެ.\nޓެސްޓް ހެދިއިރު، ވެހިކަލް ޕާކްކުރާކަށް ނުޖެހެ އެވެ. އަދި ސައިކަލް ލައިސަންސް ދިނީ އަށެއް އެޅުމެއް ނެތި އެވެ. ކާރާއި ޕިކަޕްގެ ޓެސްޓްގައި ރޭމްޕް މަތިން ފައިބައި އަރާކަށް ނުޖެހެ އެވެ.\n"އެއްލަކިން" ޕްރޮގްރާމްގައި، ލައިސަންސް ލިބުނު ބައެއް މީހުން ބުނެފައި ވަނީ ފަރިތަ ކޮށްލައިގެން މަގުމައްޗަށް ނުކުތުމަށް އެގްޒެމިނާ ލަފާދިން ކަމަށެވެ.\nREPORT: Eh lakin nurakkalakaa dhimaaah!\nއެއް ލަކިން ނުރައްކަލަކާ ދިމާއަށް---\nލައިސަންސް ނެގި މީހުންނަށް ގައިޑެންސް ޑްރައިވިން ސްކޫލުން ވެސް ވަނީ ޚާއްސަ ކްލާސްތަކެއް ފަށައިފަ އެވެ. އެ ކްލާސްތަކުގައި ބައިވެރިވުމަށް ދައްކަންޖެހޭ ފީ ވެސް އުޅެނީ އަލަށް ވެހިކަލް ދުއްވަން ދަސްކުރާ މީހުންނަށް ކަނޑައަޅާފައިވާ ފީ އާ ގާތްގަނޑަކަށް އެއް ވަރެއްގަ އެވެ. އެގޮތުން، ސައިކަލާއި ޕިކަޕް އަދި ކާރު ދުއްވަން ފަރިތަ ކޮށްދެނީ 1،000 ރުފިޔާ އަށެވެ. ވެހިކަލްތައް ދުއްވަން ދަސްކުރަން އަލަށް ބައިވެރިވާ މީހުންގެ އަތުން ނަގަނީ 1،500 ރުފިޔާ އާއި 2،000 ރުފިޔާއާ ދެމެދުގެ އަގުތަކެކެވެ.\nގައިޑެންސް ޑްރައިވިން ސްކޫލް ހިންގާ އިލްޔާސް މުހައްމަދު އިއްޔެ ވިދާޅުވީ، "އެއްލަކިން" ލައިސަންސް ނެގި މީހުންގެ ތެރޭގައި، އެ ޑްރައިވިން ސްކޫލުން ދުއްވަން ދަސްކުރަމުން އައި މީހުން ވެސް ހިމެނޭ ކަމަށެވެ. އެގޮތަށް ލައިސަންސް ނެގި މީހުން އެދިގެން އިތުރަށް ފަރިތަކޮށްދެމުން އަންނަ ކަމަށް އޭނާ ވިދާޅުވި އެވެ.\n"އަޅުގަނޑު ނުދަންނަވާނަން އެ މީހުންނަށް ދުއްވަން ނޭނގޭ ކަމަކަށް. އަޅުގަނޑުމެން މި އަންނަނީ މަގުމަތީގައި ދުއްވުމާއި ޕާކިން އަދި ފަހަތަށް ދުއްވަން އިތުރަށް ދަސްކޮށްދެމުން،" އިލްޔާސް ވިދާޅުވި އެވެ.\nސައިކަލަށް ރަނގަޅަށް ފަރިތަ ނޫން މީހުންނަށް ލައިސަންސް ދިން ކަމަށް ބުނެ އެތައް ބަޔަކު ދަނީ އެކަމާ ނުރުހުން ފާޅުކުރަމުންނެވެ. ހާއްސަކޮށް، މި ދުވަސްވަރު ނުރައްކާތެރި އެކްސިޑެންޓްތައް އިތުރުވަމުން ދާތީ ފާޑުކިޔުންތައް ވެފައިވަނީ އިތުރެވެ.\nޓްރާންސްޕޯޓް އޮތީރިޓީ ހިންގާ، އިކޮނޮމިކް މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުހައްމަދު ކުރިން ވިދާޅުވެފައި ވަނީ ލައިސަންސް ދެނީ މީހާގެ ފެންވަރަށް ބަލައި ފާސްވާ މީހުންނަށް އެކަނި ކަމަށެވެ. އާންމުކޮށް ލައިސަންސް ދޭގޮތާ މާބޮޑު ތަފާތެއް ނޯންނާނެ ކަމަށް އޭނާ ވިދާޅުވި އެވެ.\nއެކްސިޑެންޓް ފުލުހުން އިކޮނޮމިކް މިނިސްޓްރީ ޑްރައިވިން ލައިސަންސް ޓްރާންސްޕޯޓް އޮތޯރިޓީ\n67 ކޮމެންޓް, 265 ރިއެކްޝަންސް\nފުރަތަމަ ވަކީލުކަމުގެ ސަނަދު ދޭން ފެނޭ.ފަހުން ކިޔަވާނީ.\nހުރިހާ ލައިސަންސެއްވެސް ދޭނެ. ވެރިކަމާ ހެދި ބޫތުކާފަ ހުރިމީހެއް ވެރިކަން ދިފާއުކުރަން ކުރާ މަސައްކަތް\nކޮންމެ ކަމަކަށްވެސް ޤާނޫނާއި ޤަވާއިދު ހަދާފައި ހުންނަނީ އެންމެންގެ ރައްކާތެރިކާމާއި ސަލާމަތަށްޓަަކައި..! އެއީކީ އެއިރެއްގަ ބާރުހުރި މީހުން ހިތުހުރި ގޮތަކަށް މޮޑެންއޮތް ފުށްގަނޑެއްނޫން...! ކޮންމެ ބަޔަކު ކުރިޔަސް ކުށެއް ވާނީ ކުށަކަށް...! ދަތުރު ފަތުރުގެ ޤާނޫނާއި ޤަވާއިދު ތަކާއި ޚިލާފަށް އެ ހިންގީ ޖަރީމާއެއް...! ޖިޔާސީ ބޭުމަށް އެ ޖަރީމާ ހިންގި ބަޔަކު ޖަވާބުދާރީ ކުރުވޭނެ ދުވަހެއް އަންނާނެ...!\nއަމާބުނީތީ ފަރަށްދާ އުސޫލުން ކުރިކަމެއްދޯ. ކަމެއްކުރީމޭ ބުނަން. ލައިސަންސް އަކީ މީހާގެ ކޭޕަބިލިޓީ ބަލާފަ ދޫކުރާއެއްޗެއް. ތިހެން ލައިސަންސް ދެންޔާ ޢުމުރުން 18 ފުރޭއިރަށް އޮޓޮމެޓިކްއިން ލައިސަންސް ލިބޭގޮތަަށް ހަދަންފެނޭ....\nއެއްލަކިން އަަސްލު ކާމިޔާބު. މިފަހަކުން ހިނގާފަ ހުރި އެކްސިޑެންޓުތަަކަށް ބަލާއިރު އެއްލަކުން ކުދިންގެ ބައިވެރިވުމެއް ނެތް. ލައިސަންސް ނެތް ކުދިންގެ އަމަލުތައް ފެންނަނީ. އެހެންކަމުން އެއްލަކިންގެ އަގުވައްޓާނުލުމަށް އިދިކީލި މީހުންނަށް ގޮވާލަން.\nދެން މަ ތިޔަ ތަނައް ދެއްކި -/500 ގެނޭ\nވ.އަވަހަށް ޕީ.އެޗް.ޑީ އެއް ބޭނުން. ފަހުން ކިޔަވަންދާ ގޮތަށް. ޑޮކުޓަރު ކަމާ ނަރުސްް ކަމުގެ ލައިސެންސް ވެސް ވީ ހާވެސް އަވަހަށް މިގޮތަށް ދޫކޮށް ދިނުމައް ރައްޔަތުންގެ އިހްސާސް ތައް އެނގޭ ޔާނު ބޭބްސް އަށް ދަންނަވަން.\nމިހާރު އެ މީހުން އެއްލަކީން ހަދަނީ ޑިޕުލަމާ\nހޭބަލިވެދާނެ މިޖަހާ ލަކިތަކަކުން!\nގައުމުގެ ހާލަތު މިހާ ދަށަށް ދިޔަ ދުވަސްވަރެއް ދިވެހިން ފަހުގެ ތާރީޚެއްގަ ދެކިފައެއް ނެތް\nއީދުގެ ފަހުން ހުޅުމާލޭގައި އެއްލަކިން ވަރަށް ފައްކާ ވާނެ ކެއްކޮށްލާ


ވަކިކުރަން ނިންމާފައި ވަނިކޮށް، އިސް ގާޒީ ހައިލަމް އިސްތިއުފާ ދެއްވައިފި – Haftha\nSun,7June, 2020, 2:33 pm\nވަކިކުރަން ނިންމާފައި ވަނިކޮށް، އިސް ގާޒީ ހައިލަމް އިސްތިއުފާ ދެއްވައިފި\nކުރިމިނަލް ކޯޓުގެ އިސް ގާޒީ އަހުމަދު ހައިލަމް ފަނޑިޔާރުކަމުގެ މަގާމުން އިސްތިއުފާ ދެއްވައިފިއެވެ.\nމައުލޫމާތު ލިބިފައިވާ ގޮތުގައި ހަައިލަމް އިސްތިއުފާ ދެއްވާފައިވަނީ އިއްޔެއެވެ. އޭނާ އިސްތިއުފާ ދެއްވާފައި މިވަނީ، އޭނާ މަގާމުން ވަކިކުރުމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީން އިއްޔެ ފާސްކޮށްފައި ވަނިކޮށެވެ.\nއެގޮތުން އިއްޔެ ބޭއްވި ޖުޑީޝަރީ ކޮމިޓީގެ ބައްދަލުވުމުގައި ވަނީ ގާޒީ ހައިލަމް މަގާމުން ވަކިކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމާފައިވަނީ ރަނގަޅަށް ކަމަށް ކަނޑައަޅައިފައެވެ.\nކުރީގެ ރައީސް އަބްދުﷲ ޔާމީނަށް އުފުލި މަނީ ލޯންޑްރިންގެ ދައުވާގެ ޝަރީއަތް ކުރިއަށް ގެންދެވި ހައިލަމް، މަގާމުން ވަކިކުރަން މަޖިލީހަށް ހުށަހަޅަން ޖޭއެސްސީން ނިންމީ އިއްޔެ ބޭއްވި އެކޮމިޝަންގެ ބައްދަލުވުމުގައެވެ. އަދި އޭރު އޭނާ ހުރީ ސުލޫކީ މައްސަލައަކާއި ގުޅިގެން ސަސްޕެންޑްކޮށްފައެވެ.\nއެގޮތުން، ޖޭއެސްސީގެ އިއްޔެ ބައްދަލުވުމުގައި ނިންމާފައިވަނީ ހައިލަމްގެ ސުލޫކީ މައްސަލަ ތަހުގީގު ކުރުމުން އޭނާގެ ކިބައިގައި ފަނޑިޔާރެއްގެ ކިބައިގައި ހުންނަން ނުޖެހޭ ފަދަ އަމަލުތައް ފެނިފައިވާ ކަމަށާއި އެހެންވެ، އޭނާގެ މައްޗަށް ސުލޫކީ މައްސަލަ ސާބިތުވާ ކަމަށެވެ.


Noorul-islam.NET :: ޢާޝޫރާ ދުވަހުގެ ރޯދަ ހިފުމަށް ވަޞިއްޔަތްކުރަމެވެ.\nޢާޝޫރާ ދުވަހުގެ ރޯދަ ހިފުމަށް ވަޞިއްޔަތްކުރަމެވެ.\nތާރީޚް: 21 ޑިސެމްބަރު 2009\nލިޔުއްވީ : މުޙައްމަދު އަނީލް [ނޫރުލްއިސްލާމް.ނެޓްގެ އެޑިޓަރ]\nޢާޝޫރާ ދުވަހަކީ ހިޖުރީ ގޮތުން ފުރަތަމަ މައްސަރު - މުޙައްރަމް މަހުގެ (10) ދިހަވަނަ ދުވަހެވެ. އެއީ މޫސާ ޢަލައިހިއްސަލާމް އާއި އެކަލޭގެފާނުގެ ޤައުމު ފިރުޢައުނުގެ ކިބައިން ސަލާމަތްކުރައްވައި ފިރުޢައުނާއި އޭނާގެ ލަޝްކަރު ކަނޑަށް ޣަރަޤު ކުރެއްވި ދުވަހެވެ.<?xml:namespace prefix = "o" />\nޔަހޫދީންނާއި ތަފާތުވުމުގެ ގޮތުން އެދުވަހުގެ ރޯދަ ހިފުމަށް ރަސޫލުﷲ صلى الله عليه وسلم އިރުޝާދު ދެއްވާފައިވަނީ ތިރީގައި މި ދަންނަވާ ދެގޮތުގެ ތެރެއިން ގޮތަކަށް އެ ރޯދަ ހިފުމަށެވެ. އެހެނީ ޔަހޫދީން ރޯދަ ހިފައި އުޅުނީ މުޙައްރަމް މަހުގެ 10ވަނަ ދުވަހުއެވެ.\n1- މުޙައްރަމް މަހުގެ9ވަނަ ދުވަހާއި 10ވަނަ ދުވަހު ރޯދަ ހިފުން. ނުވަތަ\n2- މުޙައްރަމް މަހުގެ 10 ވަނަ ދުވަހާއި 11 ވަނަދުވަހު ރޯދަ ހިފުން.\n3- މުޙައްރަމް މަހުގެ9، 10 އަދި 11 މި ތިން ދުވަހު ރޯދަ ހިފުން.\nމިއަހަރުގެ ކަލަންޑަރު ބުނާގޮތުން ޢާޝޫރާ ދުވަސް (މުޙައްރަމު މަހުގެ 10 ވަނަ ދުވަހާއި ) ދިމާ ވަނީ 2009 ޑިސެމްބަރު މަހުގެ 27 ވާ އާދީއްތަ ދުވަހާއެވެ. އެހެން ކަމުން މި މަތިވެރި ސުއްނަތް އަދާކުރުމަށް އަޅުގަނޑުމެން އަވަސްވެގަންނަން ވީއެވެ.\nއެއް ގޮތަކީ ޑިސެމްބަރު މަހުގެ 26 ވާ ހޮނިހިރު ދުވަހާއި 27ވާ އާދީއްތަ ދުވަހު (އެއީ މިއަހަރުގެ މުޙައްރަމް 9ވަނަ ދުވަހާއި 10ވަނަ ދުވަހު) ރޯދައަށް ހުރުމެވެ. އަނެއް ގޮތަކީ ޑިސެމްބަރު 27 ވާ އާދީއްތަ ދުވަހާއި 28 ވާ ހޯމަ ދުވަހު (އެއީ މިއަހަރުގެ މުޙައްރަމް 10ވަނަ ދުވަހާއި 11ވަނަ ދުވަހު) ރޯދައަށް ހުރުމެވެ.\nނުވަތަ ޑިސެމްބަރު މަހުގެ 26 ވާ ހޮނިހިރު ދުވަހާއި 27ވާ އާދީއްތަ ދުވަހާއި 28 ވާ ހޯމަ ދުވަހު ރޯދަ ހިފުމެވެ. (އެއީ މުޙައްރަމް 9، 10، 11 މި ތިން ދުވަހެވެ.)\nއިމާމް އިބްނުލް ޤައްޔިމް ރަޙިމަހުﷲ ވިދާޅުވެފައިވާ ގޮތުން، އެންމެ ރައްކާތެރި ގޮތަކީ3ދުވަހު ރޯދަހިފުމެވެ. އެއީ މުޙައްރަމް 9، 10 އަދި 11 މި ތިން ދުވަހެވެ. ސަބަބަކީ އެއީ އެންމެ ރައްކާތެރި ގޮތެވެ. އޭރުން ޢާޝޫރާ ދުވަސް ލިބުމުގެ ފުރުޞަތު ބޮޑުވާނެތީއެވެ.\nوَصِيَامُ يَوْمِ عَاشُورَاءَ أَحْتَسِبُ عَلَى اللَّهِ أَنْ يُكَفِّرَ السَّنَةَ الَّتِي قَبْلَهُ "\nމިދުވަހުގެ ރޯދައާއި ބެހޭގޮތުން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވި ބަސްފުޅުގެ މާނައިގައި ވަނީ: އަދި ޢާޝޫރާ ދުވަހުގެ ރޯދައިގެ ސަބަބުން ، ފާއިތުވެ ދިޔަ އަހަރުގެ ފާފަތައް ﷲ ތަޢާލާ ފުއްސަވައި ދެއްވާނެ ކަމަށް ތިމަން ކަލޭގެފާނު އުއްމީދު ކުރައްވަމެވެ. (މި ޙަދީޘް ރިވާ ކުރެއްވީ އިމާމް މުސްލިމް އެވެ)\nއެހެން ކަމުން ތިޔަ ހުރިހާ ލޮބުވެތި އަޚުންނާއި އުޚްތުން މި މަތިވެރި ސުއްނަތް އަދާކުރުމަށް އަވަސްވެވަޑައިގެންނެވުމަށް ނަސޭހަތްތެރިވަމެވެ. އަދި ގާތްތިމާގެ މީހުންނާއި ރަޙްމަތްތެރިންނަށް މިދުވަހުގެ ރޯދަ ހިފުމަށް ބާރު އަޅުއްވައި އިރުޝާދު ދެއްވާށެވެ.\nހެޔޮ ކަމަކަށް އަމުރު ކޮށްފި މީހާއަށް އެ ހެޔޮކަމެއް ކުރާ މީހާއަށް ލިބޭ މިންވަރަށް ސަވާބާއިދަރުމަ ލިބޭނެއެވެ. އެއީ އެ ޢަމަލު ކުރާމީހާގެ ސަވާބާއި ދަރުމައިން އެއްވެސް މިންވަރެއް އުނި ނުވާ ޙާލުގައެވެ.\nއެހެންކަމުން ތިމާއަށް ވީ މިންވަރަކުން، ބޭނުން ކުރެވުނު ކޮންމެ ވަޞީލަތެއް ބޭނުންކޮށްގެން، މި ހެޔޮކަމަށް މީސްތަކުންނަށް މަގު ދައްކާށެވެ.\nއީމެއިލް ކުރާށެވެ. އެސްއެމްއެސް ފޮނުވާށެވެ. ފޯނުން ގުޅާށެވެ. މި ޕޯސްޓަރުތައް ޕްރިންޓް ކޮށް މީހުންނަށް ފެންނަ ހިސާބުގައި ބަހައްޓާށެވެ.


Ras Online - ކޮވިޑް-19: ރާއްޖެއިން 24 މީހުން ޕޮޒިޓިވްވެ، 102 މީހުން ބަލިން ރަނގަޅުވެއްޖެ\nކޮވިޑް-19: ރާއްޖެއިން 24 މީހުން ޕޮޒިޓިވްވެ، 102 މީހުން ބަލިން ރަނގަޅުވެއްޖެ\nރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް 24 މީހުން ޕޮޒިޓިވްވެ 102 މީހުން ބަލިން ރަނގަޅު ވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 11،178 އަށް އަރާފައެވެ. ރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް ޕޮޒިޓިވް ވި މީހުންގެ ތެރޭގައި ހިމެނެނީ 20 ދިވެހިންނާއި 04 ބިދޭސީންނެވެ.\nއެޗްޕީއޭއިން އާންމުކޮށްފައިވާ ހިސާބުތަކަށް ބަލާއިރު އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް ބަލިޖެހިފައި ތިބި މީހުންގެ އަދަދު އުޅެނީ 1،038 ގައެވެ. ވޭތުވެދިޔަ 24 ގަޑިއިރުގެ ތެރޭގައި ބައްޔަށް ޕޮޒިޓިވް ވި 24 މީހުން ޕޮޒިޓިވް ވެފައި ވަނީ މާލޭ ސިޓީ ސަރަހައްދުން އެކަންޏެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 43 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 1،572 ސާމްޕަލް ނަގާފައިވާ ކަމަށެވެ. އަދި މިވަގުތު އައިސޮލޭޝަންގައި ތިބީ 369 މީހުންނެވެ.\nވޭތުވެދިޔަ 24 ގަޑީއިރުގެ ތެރޭގައި 102 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 10،097 މީހުންވަނީ ބަލިން ރަނގަޅުވެފައެވެ.\nބަލީގެ ނުރައްކާ ރާއްޖޭގައި ބޮޑުވެފައިވާއިރު މިހާތަނަށް 36 މީހަކު ވަނީ ކޯވިޑް-19 ގައި ރާއްޖެއިން މަރުވެފައެވެ.


ރައީސުލްޖުމްހޫރިއްޔާގެ އިސްނެންގެވުމުގެ މަތިން "ކޮވިޑް-19 ދިފާޢު" ވެކްސިން ކެމްޕޭނުގައި އެހީތެރިވުމަށް ބަންގްލަދޭޝްގެ ޞިއްޙީ ދާއިރާގެ ޓީމެއް ރާއްޖެ އަންނަ ގޮތަށް ހަމަޖެހިއްޖެ - The President's Office\n2 މާރިޗު 2021، ރިފަރެންސް: 2021-048\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ އެދިވަޑައިގެންނެވުމަކަށް، "ކޮވިޑް-19 ދިފާޢު" ވެކްސިން ކެމްޕޭނުގައި އެހީތެރިކަން ފޯރުކޮށްދިނުމަށް، ބަންގްލަދޭޝް އެއަރ ފޯސްގެ ޞިއްޚީ ޚިދުމަތްތެރިންގެ ޓީމެއް ރާއްޖެ އަންނަ ގޮތަށް ހަމަޖެހިއްޖެއެވެ. 23 މީހުންގެ މައްޗަށް އެކުލެވިގެންވާ މި ޓީމު، މިއަދުގެ ވަގުތެއްގައި މާލެ އަންނާނެއެވެ.\n"ކޮވިޑް-19 ދިފާޢު" ވެކްސިން ކެމްޕޭނުގެ ދަށުން، އެންމެހައި ދިވެހިންނާއި، ރާއްޖޭގައި ދިރިއުޅޭ އެންމެންނަށް، ހަމަހަމަ ފުރުޞަތުތަކެއްގެ ދަށުން ވެކްސިން ފޯރުކޮށްދިނުމަކީ ސަރުކާރުގެ މުހިންމު ސިޔާސަތެކެވެ. އަދި، މީގެ ކުރިން ރައީސުލްޖުމްހޫރިއްޔާ ވިދާޅުވެފައިވާ ފަދައިން، މި ކަމުގައި ޤަވާޢިދާ އެއްގޮތަށް އުޅޭ އަދި ޤަވާޢިދާއި ޚިލާފަށް އުޅޭ ބިދޭސީ މަސައްކަތްތެރިންގެ މެދުގައި ސަރުކާރުން އެއްވެސް ތަފާތުކުރުމެއް ނުގެންގުޅޭނެއެވެ.\nރައީސުލްޖުމްހޫރިއްޔާގެ އިސްނެންގެވުމުގެ މަތިން މި ކެމްޕޭނަށް އެހީތެރިކަން ހޯދުމަށް، ބަންގްލަދޭޝް ސަރުކާރަށް ދަޢުވަތު އަރުވާފައި ވަނީ، މިނިސްޓަރ އޮފް ފޮރިން އެފެއާޒް ޢަބްދުﷲ ޝާހިދު ދާދި ފަހުން އެ ޤައުމަށް ކުރެއްވި ދަތުރުފުޅުގައެވެ. ހުސްވި ފެބްރުއަރީ މަހުގެ 10 އިން 11 އަށް މިނިސްޓަރ ޝާހިދު ޑާކާއަށް ކުރެއްވި ދަތުރުފުޅުގައި، އެ ޤައުމުގެ ޚާރިޖީ ވަޒީރާ ބައްދަލުކުރައްވާ، މިކަމާ ގުޅޭގޮތުން މަޝްވަރާ ކުރެއްވިއެވެ.\nރައީސުލްޖުމްހޫރިއްޔާގެ ދަޢުވަތު ޤަބޫލުކޮށް، ބަންގްލަދޭޝް ސަރުކާރުން މިއަދު ރާއްޖެއަށް ފޮނުވާ ޞިއްޙީ ޚިދުމަތްތެރިންގެ ޓީމުގައި ހިމެނެނީ 11 ނަރުހުންނާއި، 10 މެޑިކަލް އެސިސްޓެންޓްއިން، އަދި އެނެސްތިޒިއޮލޮޖިސްޓް އެކެވެ. އެ ޓީމުން، ރާއްޖޭގެ ޞިއްޙީ ޚިދުމަތްތެރިންގެ ޓީމުތަކާއެކު، މާލެ ސިޓީގެ އިތުރުން އަތޮޅުތަކުގައި ޤާއިމުކޮށްފައިވާ ރީޖަނަލް ހޮސްޕިޓަލްތަކާއި، ޞިއްޙީ މަރުކަޒުތަކުގައި ކުރިއަށް އޮތް ދެ މަސްދުވަހު ހަރަކާތްތެރިވާނެއެވެ. އަދި މި ޓީމުގެ އެހީތެރިކަމާއެކު، ބަންގްލަދޭޝް މަސައްކަތްތެރިންނަށް ވެކްސިން ދިނުމުގައި ކުރިމަތިވާ ގޮންޖެހުންތައް ހައްލުކުރުމަށް ބޮޑެތި ލުއިފަސޭހަތަކެއް ލިބިގެންދާނެއެވެ.\nހުރިހާ ދިވެހިންނެކޭ އެއް ފަދައިން، ރާއްޖޭގައި މަސައްކަތްކުރާ ހުރިހާ ބިދޭސީ މުވައްޒަފުންނަށް ވެސް، އެއްވެސް ތަފާތުކުރުމެއް ނެތި ވެކްސިން ފޯރުކޮށްދިނުމަށް ސަރުކާރުން ގެންގުޅޭ ސިޔާސަތުގެ ދަށުން، ފެބްރުއަރީ މަހުގެ 24 ވަނަ ދުވަހު އެ ފަރާތްތަކަށް ވެކްސިން ދިނުމުގެ މަސައްކަތް ވަނީ ފަށާފައެވެ. ރާއްޖޭގެ މުޅި އާބާދީއަށް ވެކްސިން ފޯރުކޮށްދިނުމުގެ ކެމްޕޭނުގެ ދަށުން، މާރިޗު2ވަނަ ދުވަހުގެ ނިޔަލަށް 123،665 މީހުންނަށް ވަނީ ވެކްސިންގެ ފުރަތަމަ ޑޯޒް ޖަހައިދީފައެވެ.


Sdhurathullah Ge Postmortem Ahnna Haftha Gai Hadhanee – adduLIVE\nOct 31, 2020, 15:14 މުހައްމަދު އައިމަން\nއައިޖީއެމްއެޗާއި ދިމާލު މޫދުގައި މަރުވެފައި އޮއްވައި ފެނުނު ގދ. ވާދޫ، ރިމެމްބަރކަދާވަޑު، މުޙައްމަދު ސިދުރަތުﷲ އަޙްމަދު (31އ) ގެ ޕޯސްޓުމޯޓަމް އަންނަ ހަފްތާގައި ހެދުމަށް އޭނާގެ ހަށިގަނޑު ފޮނުވާލުމުގެ މަސައްކަތް ކުރަމުން އަންނަ ކަމަށް ފުލުހުން ބުނެފިއެވެ.\nސިދުރަތުﷲ އެންމެ ފަހުން ފެނިފައިވަނީ މި މަހުގެ 22ވަނަ ދުވަހުގެ ހެނދުނު 09:00 އާއި 10:00 އާ ދެމެދު ރަސްފަންނު މޫދާ ދިމާއަށް ދަނިކޮށެވެ.\nއެހެންކަމުން އެ ދުވަހުގެ އެ ވަގުތުގައި ސިދުރަތުﷲ އާއި ބައްދަލުވި ނުވަތަ ފެނުނު މީހަކު ވާނަމަ ނުވަތަ މަރުގެ މި ހާދިސާއާ ގުޅޭ އެއްވެސް މަޢުލޫމާތެއް ލިބިފައިވާ ފަރާތެއްވާނަމަ ފުލުހުންގެ އިމަޖެންސީ ނަންބަރު 119 ނުވަތަ ސީރިއަސް އެންޑް އޯގަނައިޒްޑް ކްރައިމް ޑިޕާރޓްމަންޓުގެ ނަންބަރު 9911099 އަށް ގުޅައި މައުލޫމާތު ހިއްސާކޮށްދިނުމަށް ފުލުހުން ވަނީ ދެފަހަރެއްގެ މަތިން އެދިފައެވެ.\nނަމަވެސް އޭނާގެ މަރަކީ ގުދުރަތީ މަރެއް ކަމަށް ނުބެލެވޭތީ އޭނާގެ ޕޯސްޓުމޯޓަމް ހެދުމަށް ފުލުހުން ވަނީ ނިންމާފައެވެ. އެހެންނަމަވެސް އޭނާގެ މަރަށް ހަފްތާއަކަށްވުރެ ގިނަ ދުވަސް ވެގެން ދިޔައިރުވެސް ޕޯސްޓުމޯޓަމް ހެދުން ލަސްވާތީ އެކަމާއި ގިނަ ބައެއްގެ ފާޑު ކިޔުންތައް ފުލުހުންނަށް ވަނީ އަމާޒުވެފައެވެ.\nނަމަވެސް އޭނާގެ ހަށިގަނޑުގެ ޕޯސްޓުމޯޓަމް ހެދުމުގެ މަސައްކަތް ކުރުމަށް ލަސްވަނީ ކޮވިޑާއި ގުޅިގެން ކަމަށް ފުލުހުން ވަނީ ބުނެފައެވެ.


Hatharu aharah fahu atoll fihaara thakuge faisaa council thakah dheyn fashaifi\nފިނޭންސް މިނިސްޓަރު -- ފޮޓޯ: ފިނޭންސް މިނިސްޓްރީ\nހަތަރު އަހަރަށްފަހު އަތޮޅު ފިހާރަތަކުގެ ފައިސާ ކައުންސިލްތަކަށް ދޭން ފަށައިފި\nމާލޭގައި ހިންގަމުންދާ އަތޮޅު ފިހާރަތަކުން އަތޮޅު ކައުންސިލްތަކަށް ލިބެން ޖެހޭ ފައިސާ ހަވާލުނުކުރާތާ ހަތަރު އަހަރަށްފަހު ފައިސާ ޖަމާކޮށްދޭން ފަށައިފި އެވެ.\nމާލޭގައި ހިންގަމުންދާ އަތޮޅު ފިހާރަތަކަކީ އަތޮޅު ކައުންސިލްތަކަށް ކުލީގެ 50 އިންސައްތަ ލިބޭ ގޮތަށް ކުއްޔަށްދީފައިވާ ފިހާރަތަކެކެވެ. އެހެން ނަމަވެސް އަތޮޅު ފިހާރަތަކުގެ ފައިސާ ކައުންސިލްތަކަށް އެންމެ ފަހުން ދީފައިވަނީ 2014 ވަނަ އަހަރު އެވެ. އެހެންކަމުން މި ހަފްތާގައި ޖަމާކޮށްދޭން ފަށާފައިވަނީ 2015 ވަނަ އަހަރުގެ ފައިސާއެވެ.\nފިނޭންސް މިނިސްޓްރީން ބުނީ މިހަފްތާގައި 16 ކައުންސިލަކަށް 12.5 މިލިއަން ރުފިޔާ ވަނީ ޖަމާކޮށްދީފައި ކަމަށެވެ. ފައިސާ ޖަމާނުކުރެވިވާ ހަތަރު ކައުންސިލަށް ފައިސާ ޖަމާކޮށްދިނުމުގެ މަސައްކަތް މިހާރު ދަނީ ކުރަމުންނެވެ.\nއަތޮޅު ކައުންސިލްތަކަށް ފައިސާ ޖަމާކޮށްދިނުމާ ގުޅޭ ގޮތުން ފިނޭންސް މިނިސްޓަރު އިބްރާހީމް އަމީރު ވިދާޅުވީ އަތޮޅު ކައުންސިލްތަކަށް ފައިސާ ލިބޭނެ ގޮތްތައް ވަރަށް މަދުކަމަށާއި އަތޮޅު ފިހާރަތަކަކީ އޭގެ ތެރެއިން މުހިއްމު ވަސީލަތެއް ކަމަށެވެ.\n"މިސަރުކާރުގެ ވައުދެއް ކައުންސިލްތައް ބާރުވެރި ކުރުވުމަކީ. އެގޮތުން ބާރުވެރި ކުރުވުމަށް އެންމެ މުހިއްމު އެއް ވަސީލަތަކީ މާލީގޮތުން ފުދުންތެރި ބަޔަކަށް ވުން. އެގޮތުން ބަލާއިރު އަތޮޅު ފިހާރަތަކުގެ ފައިސާ ނުލިބި އޮތުމަކީ ކައުންސިލްތަކުގެ ކަންބޮޑުވުމެއް. އެގޮތުން ނުލިބި ހުރި ހިސާބުން ފައިސާ ދޭން މި ފެށީ" މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ އެހެން އަހަރުތަކުގެ ފައިސާ ވެސް ކައުންސިލްތަކަށް ދިނުމަށް މަސައްކަތް ކުރެވެމުންދާ ކަމަށެވެ. އަތޮޅު ފިހާރަތަކަކީ އަތޮޅުތަކުގެ ބައިވެރިވުމާއެކު މާލޭގެ އުތުރު ފަރާތުގައި ޤާއިމުކޮށްފައިވާ ފިހާރަތަކެކެވެ. އެކި ފިހާރަތައް އެކި އަގުގައި ކުއްޔަށްދީފައިވާއިރު ކޮންމެ އަތޮޅު ކައުންސިލަކަށްވެސް ލިބެނީ އެފިހާރައެއް ކުއްޔަށްދީފައިވާ އަގުގެ 50 އިންސައްތަ އެވެ.\nއަތޮޅު ފިހާރަތައް ފިނޭންސް


ކޯވިޑް-19 : ޗުއްޓީއަށް ނުގޮސް އަންނަ މަހުގެ ނިޔަލަށް މަޖިލީހުގެ ދައުރު އިތުރުކުރަން ނިންމައިފި ކޯވިޑް-19 : ޗުއްޓީއަށް ނުގޮސް އަންނަ މަހުގެ ނިޔަލަށް މަޖިލީހުގެ ދައުރު އިތުރުކުރަން ނިންމައިފި\nކޯވިޑް-19 : ޗުއްޓީއަށް ނުގޮސް އަންނަ މަހުގެ ނިޔަލަށް މަޖިލީހުގެ ދައުރު އިތުރުކުރަން ނިންމައިފި\nމަޖިލީހުހުގެ ޖަލްސާގައި ރައީސް ނަޝީދު ވާހަކަފުޅުދައްކަވަނީ. ފޮޓޯ: މަޖިލިސް\nޗުއްޓީއަށް ނުގޮސް އަންނަ މަހުގެ ނިޔަލަށް މަޖިލީހުގެ މި ހިނގާ ދައުރު އިތުރުކުރަން ނިންމައިފިއެވެ. މިގޮތައް ނިންމާފައިވަނީ މިކަމާއި ގުޅޭގޮތުން ރައްޔިތުންގެ މަޖިލީހުގައި ނެގި ވޯޓަކުންނެވެ. މި ވޯޓުގައި މިކަމަށް ފެންނަކަމަށް 67 މެމްބަރަކު ވަނީ ވޯޓު ދެއްވާފައެވެ.\nރައްޔިތުންގެ މަޖިލިހުގެ މެމްބަރުންނަށް އަންނަ މަހު ޗުއްޓީ ނުލިބޭ ގޮތަށް ފުރަތަމަ ދައުރުގެ ޖަލްސާތައް ދިގު ދަންމާލުމަށް ނިންމެވީ މި ދަނޑިވަޅަކީ ރާއްޖޭގައި ކޯވިޑް-19ގެ ނުރައްކާ ބޮޑުވެފައިވާ ދުވަސްވަރެއްކަމުގައި ވުމުން މި ދަނޑިވަޅުގައި ރައްޔިތުންގެ މަޖިލީސް ޗުއްޓީއަށް ދިއުމުން ދަތިތަކެއް ދިމާވެދާނެކަމަށް ބެލެވޭތީކަމަށް މަޖިލީހުގެ ރައީސް ވިދާޅުވިއެވެ. އެގޮތުން މި ދަނޑިވަޅުގައި ސަރުކާރުގެ މުއައްސަސާތައް ޒިންމާދާރުކުރުވާ، އެފަރާތްތަތަކަށް ދޭންޖެހޭ ނަސޭހަތް ދިނުމުގައި މަޖިލިސް ދެމި އޮންނާނެކަމަށް މަޖިލީހުގެ ރައީސް ވިދާޅުވިއެވެ.\nމަޖިލިހުގެ ޤަވައިދުގައިވާ ގޮތުން ފުރަތަމަ ދައުރުގެ ޖަލްސާތައް ކުރިއަށް ދާނީ ފެބްރުއަރީ މަހުން ފެށިގެން މި މަހުގެ ނިޔަލަށެވެ. އަދި މެމްބަރުން އަންނަ މަހު ޗުއްޓީއަށް ވަޑައިގަންނަވާ ގޮތަށް ގަވައިދު ތަންދޭ އިރު، ދެ ވަނަ ދައުރުގެ ޖަލްސާތައް ފަށަން ގަވާއިދުގައި ވަނީ ޖޫން މަހުގެ ތެރޭގައެވެ. އެހެންވެ، ރިޔާސަތުން ހުށަހަޅާ ކަމެއްގެ ގޮތުގައި މަޖިލީހުގެ ރައީސް ހުށަހެޅުއްވީ ފުރަތަމަ ދައުރު އަންނަ މެއި މަހުގެ 31 ވަނަ ދުވަހުގެ ނިޔަލަށް އިތުރު ކުރުމަށެވެ.\nކޯވިޑް-19ގެ ޙަލަތާއި ގުޅިގެން ރައްޔިތުންގެ މަޖިލީހުގެ ޖަލްސާތައް މިހާރު ކުރިއަށްގެންދަނީ ވީޑިއޯ ކޮންފަރެންސް މެދުވެރިކޮށެވެ. އެގޮތުން ކުރިއަށް އޮތްތަނުގައި ޙާލަތު ރަނގަޅު ނުވާނަމަ ޖަލްސާތައް ބާއްވާނީ މިގޮތައްތަކަމަށް މަޖިލީހުން ހާމަކުރައްވައެވެ. 87 މެމްބަރުންނާއި އަމީން ޢާންމާއި ކައުންސިލަރ ޖެނެރަލާއި ސާޖަންޓް އެޓް އާމްސްގެ އިތުރުން އެ މަސައްކަތާއި ގުޅޭ އިދާރީ މުވައްޒަފުން ހިމެނޭހެން މި ކޮންފަރެނސްގައި 92 ބައިވެރިން ބައިވެރިވެވެއެވެ.\nކޯވިޑް-19 ފެތުރުނަ ނުދޭން ސަރުކާރުން އަޅާ ފިޔަވަޅުތަކަށް އެއްބާރުލުން ދިނުމުގެ ގޮތުން ރައްޔިތުންގެ މަޖިލީހުގެ ޖަލްސާތައް މެމްބަރުން ގޭގައި ތިއްބަވައިގެން އޮންލައިންކޮށް ކުރިއަށް ގެންދަން މަޖިލީހުން ނިންމީ މިދިޔަ މާރޗް މަހުގެ 24 ވަނަދުވަހުއެވެ.


Masthuvaa, Thaketheege Massalaehgai4Meehaku Hayyaru Kohffi\nހޮޅުދޫގައި ހިންގި އޮޕަރޭޝަންގައި ފުލުހުން ހޯދި މަސްތުވާތަކެތި..ފޮޓޯ/ފުލުހުން\n05 ޑިސެމްބަރ 2021 - 10:39:06\nފުލުހުން ހިންހި ހާއްސަ އޮޕަރޭޝަން ތަކުގައި މަސްތުވާތަކެތި ހޯދައި ހަތަރު މީހަކު ހައްޔަރުކޮށްފިއެވެ.\nފުލުހުން އޮޕަރޭޝަން ހިންގާފައިވަނީ ނ. މާޅެންދޫ އަދި އައްޑޫ ސިޓީގަ އެވެ. މާޅެންދޫ އޮޕަރޭޝަންގައި 38 އަހަރުގެ ދިވެހި ފިރިހެނަކު ހައްޔަރުކުރި އެވެ. އޭނާގެ ގެއިން މަސްތުވާތަކެތި ކަމަށް ބެލެވޭ އެއްޗެއްހުރި 22 ކަރުދާސްކޮޅާއި ހަތަރު ރަބަރު ޕެކެޓު ފެނުނު ކަމަށް ފުލުހުން ބުނެ އެވެ.\nއައްޑޫ ސިޓީ ހުޅުމީދުއަށް މަސްތުވާތަކެތި އެތެރެކުރާކަމަށް ފުލުހުންނަށް މައުލޫމާތު ލިބުމުން ހިންގި އޮޕަރޭޝަނެއްގައި 55 އަހަރުގެ ދިވެހި ފިރިހެނަކު ހައްޔަރުކޮށްފައިވާ ކަމަށް ވެސް ފުލުހުން ބުނެ އެވެ. އަދި އޭނާ އަތުން މަސްތުވާތަކެތި ކަމަށް ބެލެވޭ އެއްޗެއްހުރި ދެ ރަބަރު ޕެކެޓު ފެނުނު ކަމަށެވެ.\nއަދި މި މަހު އައްޑޫ ސިޓީގައި ޕެޓްރޯލް ކުރުމުގެ ތެރެއިން، ދެ މީހެއްގެ އަމަލުތައް ހުރިގޮތުން ހުއްޓުވައި ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ދެ ރަބަރު ޕެކެޓު ފެނުނު ކަމަށް ފުލުހުން ބުނެ އެވެ. އެ މައްސަލައިގައި 54 އަހަރުގެ ފިރިހެނަކާއި 35 އަހަރުގެ ފިރިހެނަކު ހައްޔަރުކުރި ކަމަށެވެ.\nމިއެންމެންގެ ބަންދާއި މެދު ގޮތެއް ނިންމުމަށް ކޯޓަށް ހާޒިރު ކުރުމުންވަނީ 15 ދުވަހުގެ މުއްދަތެއްދީފައެވެ.


MDP Adhi Ithuru 10 Aharu Raajjeyge Verikamugai Onnan Jehey: Raees Nasheed - Vaguthu\n4 މަސް ކުރިން ( ޖެނުއަރީ 22, 2022 )\nށ. ފޯކައިދޫގައި ބޭއްވި ޖަލްސާގައި ރައީސް މުހައްމަދު ނަޝީދު - ފޮޓޯ: އެމްޑީޕީ\nމިހާރު ވެރިކަން ކުރާ މައި ޕާޓީ، އެމްޑީޕީ އަދި އިތުރު 10 އަހަރު ރާއްޖޭގެ ވެރިކަމުގައި އޮންނަން ޖެހޭ ކަމަށް އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nކޮމަންޑޫ ދާއިރާއަށް ވާދަކުރައްވާ އެމްޑީޕީގެ ކެންޑިޑޭޓް މުހައްމަދު ރާޝިދުގެ ކެމްޕޭން ޖަލްސާގައި ނަޝީދު ވިދާޅުވީ، އެމްޑީޕީގެ ހަމައެކަނި ބޭނުމަކީ ދިވެހިންގެ އާންމު ހާލަތު ރަނގަޅު ކުރުން ކަމަށެވެ.\nމިރޭ ފޯކައިދޫގައި ބޭއްވި އެ ޖަލްސާގައި ނަޝީދު ވިދާޅުވީ ރާއްޖޭގެ ރަށްރަށަށް ދިރުން ގެނައުމުގެ ވިސްނުން އޮތީ އެމްޑީޕީގައި އެކަނި ކަމަށެވެ. ޕީޕީއެމް ޕީއެންސީ ވިސްނުމަކީ މާލެއަށް އެންމެން ޖަމާ ކުރުން ކަމަށް ވިދާޅުވެ އިދިކޮޅު ފަރާތްތަކަށް ނަޝީދު ވަރަށް ބޮޑަށް ފާޑުވިދާޅުވިއެވެ.\n"ޕީޕީއެމް ޕީއެންސީގެ ވިސްނުމަކީ ރާހަތެއް ދިރުމެއް ނެތް ކަމެއް، އަމިއްލަ ވިސްނުމަކު އައިސް އުޅޭ ކަމެއް ވެސް ނޫން، ވިދާޅުވަނީ ސިންގަޕޫރު އެހެނޭ އޮތީ، [އެކަމަކު] އެއީ މި ރާއްޖެ ހިނގާނެ މަގެއް ނޫން، އެއަކަށް މި ޕާޓީން ޖާގައެއް ނުދޭނެ،" އެމްޑީޕީގެ ފުރަތަމަ ސަރުކާރުގެ ރައީސްކަން ކުރެއްވި ނަޝީދު ވިދާޅުވިއެވެ.\nއެމްޑީޕީގެ ސަރުކާރުތަކުގައި ތައާރަފް ކުރި އިނާޔަތާއި ޕެންޝަންގެ ސްކީމާއި، މަތީ ތައުލީމު ހިލޭ ފޯރުކޮށްދިނުމުގެ ޚިދުމަތް ފަދަ ކަންކަން ގެނެވުނުއިރު އެ ކަން ކުރިއަށް އޮތް ތަނުގައި ދެމިއޮވެވޭނީ އެމްޑީޕީ އަދިވެސް ދިގު މުއްދަތަކަށް ސަރުކާރު ހިންގަން އޮތުމުން ކަމަށް ނަޝީދު ވިދާޅުވިއެވެ.\nއެމްޑީޕީގެ ސަރުކާރުތަކުގައި ކުރިއެރުންތަކެއް ލިބުނު ނަމަވެސް، ދިވެހި ރައްޔިތުން ބޭނުންވާ "ހައި ޖަމްޕް" އަދިވެސް ހާސިލް ނުވާ ކަމަށް ވިދާޅުވިއެވެ. އެހެންވިޔަސް އެއީ އެތައް މަސައްކަތެއް ކޮށްގެންވާން އޮތް ކަމަކަށް ވާތީ އަދި އިތުރު 10 އަހަރު އެމްޑީޕީ ސަރުކާރު ހިންގުމުގައި އޮންނަން ޖެހޭ ކަމަށް ވިދާޅުވިއެވެ.\n"މިއީ ޖީލެެއްގެ މަސައްކަތެއް، މިއަދު ލާ އެންމެ ވޯޓަކުން ވެސް މި ކަން ވާކަށް ނެތް، ސަރުކާރުގައި، ދިވެހި ރައްޔިތުންގެ ޑެމޮރެޓިކް ޕާޓީ، ވެރިކަމުގައި، 10 އަހަރު އޮންނަން އެބަ ޖެހޭ، ރާއްޖެ ބަދަލުވުމަށް، އަޅުގަނޑުމެންގެ ސިޔާސަތުތައް ތަންފީޒުކޮށް ހިންގަން ޖެހޭ،"\nނަޝީދު ވިދާޅުވީ، މިއަދު އައިސް އޮތް ހާލަތަކީ ވެސް ދިވެހިން ބޭނުން ވެގެން އައިސް އޮތް ހާލަތެއް ނޫން ކަމެވެ. އެމަނިކުފާނު ފާހަގަ ކުރެއްވި ކަމަކީ ކޮމަންޑޫ ދާއިރާ ތަމްސީލް ކުރައްވަމުން ގެންދެވި މެންބަރު ހުސައިން ވަހީދު އަވަހާރަވުމެވެ. ހުސައިން ވަހީދަށް ތައުރީފް ކުރައްވައި ވެސް ވާހަކަ ދެއްކެވިއެވެ.\nޖެނުއަރީ 22, 2022 23:40\nރައްޔިތުން ދެނެއް އެމްޑީޕީ އަކަށް ވޯޓެއް ނުދޭނެ. ﷲ ގެ އިރާއި މިންވަރުފުޅުން ދުވަހަކުވެސް ދުވަހަކުވެސް އެމްޑީޕީ އަކަށް ވެރިކަން ނުލިބޭނެ. އެމްޑީޕީ އަކީ މިޤައުމުގެ ހަލާކް\nޖެނުއަރީ 22, 2022 23:45\nއެންމެ ސިކުންތަކުވެސް ކަލޭމެން ބޭނުމެއް ނޫން!\nޖެނުއަރީ 22, 2022 23:46\nޖެނުއަރީ 23, 2022 00:02\nޢިތުރު 10 އަހަރެއް ނޫނެވެ. ޢިތުރު 100 އަހަރު ވެރުކަމުގައި ތިބޭށެވެ. ެ\nޖެނުއަރީ 23, 2022 00:18\nކޮއްކޯ އެންމެ 10 އަހަރު!؟...110 އޯވާނެ\nޖެނުއަރީ 23, 2022 00:40\nޖެނުއަރީ 23, 2022 00:41\nބަކީ ދެން ނެތް2އަހަރުވެސް. އެމްޑީޕީއަށް ވެރިކަން ކުރެވޭނެ އެންމެ ފަހު ފަހަރުމީ.\nޖެނުއަރީ 23, 2022 00:48\nކޮންއިރަކު ތައާރުފް ކުރި ކަންކަމެއް. ތިކީ ހުރިހާ ކަންކަންވެސް މަނިކުފާނު ވެރިކަމަށް އައިއިރު ހިގާ. މަތީތައުލީމަށް ބޭނުން ހުރިހާ ކުދިން މައުމޫނު ދައުރުގައިވެސް ސަރުކާރު ޚަރަދުގައި ރާއްޖޭން ބޭރަށް ފޮނުވާ. މަނިކުފާނު ލިވަރޕޫލަށް ފޮނުވީވެސް ދަރުކާރުން. މަނިކުފާނު ވެރިކަމަށް އައިއިރު މަދަނަ ކިޔާ ހެލްތު ސްކީމެއްއޮވޭ. ނުކުޅެދޭ މީހުންނަށްވެސް އިނާޔަތްދޭ. މަނިކުފާނު ވެރިކަމަށް އައިއިރު ޑީއާރުޕީ އަޣުލަބިއްޔަތު އޮންނަ ޕާލަމެންޓުންވަނީ ތިހުރިހާ ކަމެއްކުރަން ގާނޫނު ފާސްކޮށްފައި. މަނިކުފާނު ކުރިކަމަކީ ތިމަންކުރި ކަމެއްކަމަށް ދައްކަން އެގާނޫނުގައި ހުރި ކަންކަން އެތާރީޚުގެ ކުރިން ކިރަން ފެށީ.\nޖެނުއަރީ 23, 2022 01:24\nއެއީ ތެދެއް. އޭރުން ފައްޅި އެޅޭނީ\nޖެނުއަރީ 23, 2022 01:33\nފާޑެއްގެ ޕާޓީ ސިސްޓަމެއް ތައާރަފްކުރުމުގެ ސަބަބުން ދިވެހިންގެ ތެރޭގަ އޮތް އިސްލާމީވަންތަ އެކުވެރިކަމާއި ބަދަހިކަމުގެ ގުޅުން ނެތި ގޮސްފި..މިއީ މިވީ މަދު އަހަރުތަކުގެ ތެރޭގަ މިސިސްޓަމު ގެނެސް ފައްކާކުރި ބައެއް ކުރި މަސައްކަތުގެ ހިތި ނަތީޖާ..މިއަދު އިހްތިރާމް ކުރެވޭ އެއްވެސް ގުޅުމެއް އަހަރެމެންގެ ތެރޭގަ ނެތް..ރަހިމުގެ ގުޅުންތައް ނެތް ތާނގަ ހެއްދެވި ފަރާތާ އޮންނަން ޖެހޭ ގުޅުންތައްވެސް ވަނީ ބަލިކަށިވެފަ..ތަރަށްގީ އައިސްފަ އޮތީ އިމާރާތްތަކަށާއި ހިފާ ގެންގުޅޭ ސާމާނަށާއި ލައި އުޅޭ އަންނައުނަށް..އެކި އުމުރުފުރާ ހިމެނޭ ހެން އާބާދީގެ ބޮޑު ބައެއް ވަނީ މަސްތުގެ ކަނޑުގަ ޣަރަޤުވެގެން ގޮސްފަ...މާތްﷲ ހަރާމްކުރެއްވި އެތަށް ކަމަކުން ވަނީ ރެކޯޑު ޤާއިމްކުރެވިފަ..ބަޔަކު މީހުން އަނދަވަޅަކަށް ވެއްޓި ކުރިއަރައި ދާނީ މިހާވަރަށް.\nޖެނުއަރީ 23, 2022 01:44\nއެއީލާދީނީތަނަކައްހަދާ ސިއްކަޖަހަންދޯ..ﷲއެގޮތައް މެދުވެރިނުކުރައްވާށި...މިނުލަފާބައިގަނޑު ނެތިކުރައްވާށި.\nޖެނުއަރީ 23, 2022 02:43\nއިތުރު 100 އަހަރު. ދެން ދުވަހަކު ވެސް އެމްޑީޕީއެއް ނުހޮވޭނެ. ދެން ނުދޭނެ އެއްވެސް މީހަކު އެމްޑީޕީއަކަށް ވޯޓެއް.\nޖެނުއަރީ 23, 2022 03:22\nމައުމޫނެކޭ ތަފާތެއް ނެތެއްނު. އޭރުވެސް އެގުނޭ ދަހިބޮޑުވެގެންކަން 30 އަހަރޭ ކިޔައިގެން މައުމޫނާ ދެކޮޅަށް ނުކުތީ.\nޖެނުއަރީ 23, 2022 03:48\nވިހިއަހަރެއްނޫން 50 އަހަރު ކޮންތާކުވެރިކަން ކުރަންތޯ 20 30 އަހަރޭ މިކިޔަނީ ފަޅެއް ގިރިއެއް ހަލެއް ކަނޑެއް ތިޔަމީހުންގެ ކުރިމަތީގަ ރައްޔިތެއް ނެތް ހަމަ އެކަނި ފައިސާ ޕައިސާ ނޫން އެއްޗެއްނެތް ވަރިހަމަ އަމިއްލަ ނަފްސް ވިއްކާލެވުނަސް ބަލަ ރައްޔިތުން ނައް އެބަ އެނގޭ ޖީއެމް އާރް އައް އެއަރޕޯޓްދީ ޓާޓާ މިހުންނައް ފުލެޓް އަޅަން ދިނީވެސް ކިހިނެއްކަން ދިޔާނާ ވަރައްސާފް ދިވެހިބަހުން އެވިދާޅުވީ ތިޔަމީހުންގެ ވަނަވަރުތައް ރުފިޔާއައްބޫޓްކޭމަވާނެގޮއް ފައްޓަރުބައިވިއްކާލާވާހަކަ ދައްކާ2ރިސޯޓުން ގައުމު ހިންގާ ވާހަކަދައްކާފަ އައިސް ރައްޔިތުމީހާ އަޅުވެތިކުރީ ޓެކްސް ނަގައިގެން އުމުރައް\nޖެނުއަރީ 23, 2022 04:02\nސާބަހޭ ރައިސް ނަޝީދު! ތިކުރައްވާ ހިއްވަރަށް ޝުކުރުވެރިވަން.\nޖެނުއަރީ 23, 2022 10:10\nދޮންކަލޯމެން އިހަށް ވެރިކަމުގެ ދައުރެއް (5އަހަރު) ފުރިހަމަ ކުރަންވީއެއްނު. އޭގެ ފަހުން 10އަހަރުގެ ދެދައުރޭ ވިދާޅުވެ އަނގަފުޅު ފޭފުޅު ކުރައްވާނީ!\nޖެނުއަރީ 23, 2022 04:08\nމިވެރިކަމަކީ މުޅި އިސްލާމީ އުއްމަތަށްވެސް އޮތް ބިިރެއް. އަވަހަށް ރަށްކާވޭ\nޖެނުއަރީ 23, 2022 05:08\nއޑޕ އަދި 10 އަހަރު މިގައުމުގެ ވެރިކަމުގައި އޮވެއްޖެ ނަަމަ މިގައުމުގެ ވެލިފުކެއްވެސް ދިވެހީންނަކަށް މިލްކެއް ނުވާނެ އެހެންވީމަ އަވަހަށް ފައިބާ މިހާރުވެސް މާބޮޑަށް ލަސްވެއްޖެ ޑިމޮކްރަސީގެ ބައްޕައޭ ކިޔާފަ ފޮނިކަނޑާ މީހަކު ތިކަހަލަ ވާހަކަ ދެއްކީމަ ބުނެވޭނީ ތިޔައީ ޑިމޮކްރަސީގެ ދޮން ބައްޕައޭ އޯކޭ\nޖެނުއަރީ 23, 2022 05:19\nމާކުރު މުއްދަތެއްނު ތީ. 30 އަހަރު ރަނގަޅުވާނީ.\nޖެނުއަރީ 23, 2022 06:07\nހަދާންނައްތާ ރައްޔިތުންތި ބީހޭލާ\nޖެނުއަރީ 23, 2022 06:36\nއެވަރުން އިސްލާމްދީން މިބިމުން ފޮހެލެވޭނެކަމައްތޯ ތިބަލަނީ؟\nޖެނުއަރީ 23, 2022 06:37\nމި ފަސްއަހަރުވެސް އޮވެއްޖެއްޔާ ރަގަޅު!\nޖެނުއަރީ 23, 2022 06:48\nބަލަގަ މައުމޫނުގެ ވެރިކަން ދިގުވެގެން މައްސަލަ ޖެއްސި އެއްބޭކަލަކީ ކަލޭނޫންތަ. މިހާރު ކަލޭމެންގެ ވެރިކަންވީމާ 30 އަހަރުވިއަސް އެއަކު މައްސަލައެއް ނެތީތޯ.5އަހަރުން ރައްޔިތުން އެދޭމިންވަރުގެ ބައިކުޅަބައިވެސް ނުފުއްދުނު ބަޔަކަށް ރައްޔިތުން ދެން އިތުރު ދައުރެއް ދޭނެކަމަށް އުއްމީދުކުރުމަކީ އަވާމެންދުރައް އިންތިޒާރުކުރުން ކަހަލަކަމެއް. ޔާމީނު5އަހަރުގެ ތެރޭގައި ގައުމު ތަރައްގީކުރީ ކަލޭމެނާއި ބޭރުކަރަކަރާގެ ކަލޭމެންގެ އައުވާނުންނާއި ސަރުކާރު ތެރޭގައި ތިބި ކަލޭމެންގެ އެޖެންޓުންގެ ފަރާތުން ކުރާ ދުއްޕާނުންވެސް ރެކެން އެތައް މަސައްކަތެއް ކުރަމުންނެވެ. މިކަން ކުރަން ނުޖެހުނަމަ 2018 ނޮވެމްބަރު މަހު 17 ވަނަ ދުވަސް އަންނައިރު ރާއްޖެއަކީ މިރީޖަންގެ އެންމެ ބާރުގަދަ ނުފޫޒުގަދަ ގައުމެވެ. މިކަން މިއަދު ދިވެހި ލޮބުވެތި ރައްޔިތުންނަށް އިހުސާސްކުރެވެން ފަށާފިއެވެ. އިރާދަކުރެއްވިއްޔާ މިމަގުސަދު ހާސިލްކުރުމަށްޓަކައި -2033 2023 އަކީ ރައީސް ޔާމީނުގެ އަހަރުތައްކަމުގައި ރައްޔިތިންވަނީ ނިންމާ ސިއްކަ ޖަހާފައެވެ.\nޖެނުއަރީ 23, 2022 07:00\nމަނިކުފާނު ތިޔަ ވިދާޅުވީ މާކު ރު މުއްދަތެކެވެ މޑޕ 1000\nއަހަ ރރު ރާއްޖެ ހިބަކޮށްގެން އޮންނަން ޖެހެއެވެ.\nމިހާ ރުން ފެށިގެން މަނިކުފާނު ރަސްކަން އިއުލާން\nކުރ ރަން ވީއެވެ އެއީ ބޮޑުކަމެއްވެސް ނޫނެވެ މަޖިލީހަށް\nވެދެވަޑައިގެން ތިމަން މަނަނިކުފާނަކީ ރާއްޖޭ ރަސްގެފާނު\nކަމަށް ވިދާޅުވުމުން އެއޮތީ އެކަން ނިމިފައެވެ.\nޖެނުއަރީ 23, 2022 07:16\nޢަތާތުރުކް ޕާޝާ ޙާން\nޖެނުއަރީ 23, 2022 08:23\nތިޔަ ދެކެނީ ހުވަފެނެއް އިންޝާﷲ //\nފައްޅި އަޅަންބާ 10 އަހަރު ބޭނުމީ // ހައި ޖަމްޕް ޖަހަޖަހާ ތިއުޅެނީ ރިޒޯޓްއަށް ގޮސް // އިންޑިޔާ އައުޓް //\nޖެނުއަރީ 23, 2022 08:46\nޖެނުއަރީ 23, 2022 08:48\nކޮވިޑު ކިތަންމެ ބާރަށް ފެތުރުނަސް މިވެރިންގެ ކެމްޕޭން ނުނިމެނީސް އިތުރު ފިޔަވަޅެއް ނޭޅޭނެ. އެކަމަކު މިކުރާ ކެމްޕޭނަކުން ގޮނޑިއެއް ނުލިބޭނެ. ލިބޭނީ ބޮނޑިއެއް.\nޖެނުއަރީ 23, 2022 08:51\nދިހައަހަރު ދޭންވީ މިގައުމު ވިއްކާލަންތަ. އެންމެ އަހަރެއްވެސް އިތުރަށް ނުދޭނަން.\nޖެނުއަރީ 23, 2022 08:55\nމީނަގެ ސުންޕާޔާހެދި އެމްޑީޕީ ހަލާކުވަނީ، އަބަދުވެސް ގަދަބަސް ބުނުމުގަ. މީނަގެ ތިގޮތްގަނޑު ކެނޑޭނީ ކޮންދުވަހަކުންބާ؟\nޖެނުއަރީ 23, 2022 09:01\nވަރަށްބޮޑަށް އިންސާފުން ބޭރުގައި ކުރާ ކެމްޕެއިނެއް.\nވައުދުވީ އެތައް ބްރިޖެއްގެ މަސައްކަތް ނުފަށައި ކުއްލިއަކަށް ސަރުކާރުން ތިފަދަ ކަމެއް އިންތިހާބާއި ދިމާކޮށް ކުރުމަކީ ރައްޔިތުންގެ ސިނކުޑިގެ ކުޅަނދު ހަމަނުވާވަރު ރައްޔިތުންނަށް ބުނެދޭން ކުރާކަމެއް.\nޖެނުއަރީ 23, 2022 09:10\nގިނަވެގެން ދެ އަހަރު ދެން އޮތީ.\nނަޝީދު ތިޔަ ވިދާޅުވީ މާކުޑަ މުއްދަތެއް، އެކަމަކު އިންތިޚާބުން ފައިޓްކޮށްގެން ވެރިކަން ނަގާނީ އެކަންވާނީ ރައްޔިތުންނަށް ގައުމަށް ހެޔޮކޮށް ކަންތައް ކޮށްގެން އެސިފަ ހުންނާނެ ކޮންމެ ވެރިއެއްގެ ކިބައިގާވެސް އަދި ކޮންމެ ޕާޓީއެއްގައިވެސް. ބާރަށް ވާދަކުރައްވާ، ބާރަށް ކުރިއަށް ވެރިކަމަށް ބާރު ހިފާ!\nޖެނުއަރީ 23, 2022 09:19\nމަނިކުފާނު އަޑަށްބާރުލާފަ ކިތައްމެވަރަކަށް ހަޅޭލެވިއަސް އަދުގެ ސިޔާސި މަޝްރަޙުގައި މަނީކުފާނުގެ މިސާލަކީ ދަތްނެތް ހިޔޅެއްގެ މީސާލެވެ.\nޖެނުއަރީ 23, 2022 09:23\n100 އަހަރެއް ނޫންތަ\nޖެނުއަރީ 23, 2022 09:31\nމިހިރަ މީހާޔާ ތީ މިހާރު ދިވެހިންގެމާޒީ ކަލެއަކައް ގަދަރެއްނުކުރާނެ ކަލޭގެމަކަރާ ހިޔަޅުކަންދިވެހިންދަނޭ ޓުއަރިޒަމްގެ އާވައްތަރޭކިއައިގެން ދިވެހިންގެ ހިތްތަކުންއިސްލާމްދީން ނައްތާލާންކުރާމަސައްކަތާ މާލެގަ ހުރެ މާލެއައް މީހުންޖަމާކޮއް ގެތަކައްކުލިލިބޭނެގޮތްތައްހޯދަދޭވާހަކަދައްކާފަ ރައްފުށައްއަރާ ރައްފުށައް މީހުންގެންނާނެވާހަކަދައްކާފަ ވަށައިގެންބޮޑީގާޑުން އެލުވައިގެން ހިލޭ އަންހެނުންގައިގަ އޮޅުލާ މޑނ މެދުވެރިކޮއް ރިޕޯޓުނެރެ އެމީހުންބޭރައްފޮނުވަދީ މޫނުބުރުގާ މަނާކުރަންހިފާލަފަ ތިހުރީ ސުންނަތައް އުޅުމަކީ ހަރުކަށިފިކުރޭކިއާ އެތައްޒުވާނުންނެއްކުދަގޮޅިއައްލާ ނުވިތާކައް ބަޑުފެންނަ ހެދުންލައިގެން އުޅޭއަންހެންކުދިންނައް ސަރުކާރުގެވަޒީފާތައްފަހިކޮއްދީ ހަދާމަކަރުވެރިއެއްތީ އިންޝަﷲ ކޮމަންޑޫދާއިރާގެ ރައްޔިތުންނައް ﷲ ހެޔޮވިސްނުންދެއްވާށި ތިތިބަތެޅޭވައްތަރުބަލާބަކަ ގުރުއާނުގެބަރަކާތުން ޖަލްސާފަށާފަ ދެން މީހުންނައްމަލާމަތްކުރުމާ ދީނައްޖޯކުޖަހަމުންތިދަނީ...\nޖެނުއަރީ 23, 2022 09:50\nޖެނުއަރީ 23, 2022 09:53\n10 އަހަރަށް މި ޤައުމުން އިންޑިއާ އެމްބަސީ ބާލަންޖެހޭ. އޭރުން ރާއްޖޭގެ ރައްޔިތުންނަށް ކިރިޔާވެސް ހަމަނޭވައެއްލެވޭނީ. މީނާއަކީ އިންޑިއާގެ ޕަޕެޓެއް\nޖެނުއަރީ 23, 2022 09:54\nމީގެ ކުރިންވެސް 500 އަހަރު ވެރިކަން ކޮށްފީމެއްނު.\nޖެނުއަރީ 23, 2022 09:57\n10 އަހަރު މާމަދު 30 އަހަރު ، އެއީ އެންމެ ރަގަޅު މުއްދަތަކީ\nޖެނުއަރީ 23, 2022 10:07\nކޮވިޑާހެދި އެމްޑީޕީއަށް އަލަށް ވެރިކަމުގެ ދައުރެއް ފުރިހަމަވާން މިދަނީ، އެހެންނޫންނަމަ މިވެރިކަމަށްވެސް ވާނީ ދެއަހަރާ ބައި ތޯއްޗެއް! އެމްއެމްޕީއާރުސީން ވަގަށްނެގި ލާރިގަނޑުގައި ކޯލިޝަނުގެ ބޮޑުދެޕާޓީ ފިއްތައިގެން އެމްޑީޕީން ކުރަމުންދާ ވެރިކަމާމެދު ރައްޔިތުން ތިބީ ވަރަށް ހުށިޔާރުވެގެން. މިހާރު ގިނަ ރައްޔިތުން ދެކެނީ އަދާލަތާއި ޖޭޕީއަކީ ސިޔާސީ ޕާޓީއަކަށްވުރެ ބޮޑަށް އެމްޑީޕީގެ ގޮތްޕެއްގެ ގޮތުގައި.\nޖެނުއަރީ 23, 2022 10:13\nޕާޓީ ސިސްޓަމްގެނައީ އެއްބަޔަކު ގިނަދުވަހުވެރިކަމުގައި ނުބައިތިއްބާށޯ.\nޖެނުއަރީ 23, 2022 10:43\nޖެނުއަރީ 23, 2022 10:55\nއެމް.ޑީ.ޕީ އަށް ދިވެހި ފަސްގަނޑުން ދޭނެ އިތުރު ދައުރެއް ދެން ނެތް! ރައްޔިތުން ތިބީ ހަމަ ބުއްދީގައި! އިތުރު 10 އަހަރު ބޭނުންވަންޏާ އިންޑިއާ ގެ ވެރިކަމަށް ކުރިމަތި ލައްވާ! މި ފަސްގަނޑު ގައި އެމް.ޑީ.ޕީ މާޒީ. ނަސީދު އާއި ސޯލިހަށް ވަރަށް ސަލާމް\nޖެނުއަރީ 23, 2022 11:36\nއަދިވެސް އަތުރު 10އަހަރު ވެރިކަމުގާ އޮންނަން ޖެހެނީ މިގައުމުގާ ހުރިއްޔާ ހުރި ހަރުމުދަލެއް ވިއްކާ ހުސްކޮއް މިގައުމު އަޅުވެތި ކުރަންބާ؟\nޖެނުއަރީ 23, 2022 17:31\nއެއީ ބައިތުލްމާލް ބަނޑު އަޅާލަންތޯ؟ އިންޑިއާ މިގައުމު އަޚުވެތިކުރާގޮތް ބަލަންތޯ؟؟؟ ޏޯ ނޯ ނޯ ނޯ ހަމަ ސައްޕު 2023 ގައި


Raajjeygai furathama hedhi PHD: Aa Ummeedheh! | Mihaaru\nރާއްޖޭގައި ފުރަތަމަ ހެދި ޕީއެޗްޑީ: އާ އުންމީދެއް!\n27 މާޗް 2018 - 14:54 17 comments\nރާއްޖޭގައި ފުރަތަމަ ފެށި ޕީއެޗްޑީ ކޯސް ފުރިހަމަކުރައްވައި ދިވެހި ފަސްގަނޑުގައި ޕީއެޗްޑީ ހާސިލް ކުރެއްވުމުގެ ޝަރަފު އަންހެން ދެ ބޭފުޅަކު މިވަނީ ހޯދަވާފަ އެވެ. ގައުމީ ޔުނިވާސިޓީން ހިންގި އެ ކޯސް ފުރިހަމަކުރައްވައި ސުނީނާ ރަޝީދާއި އާއިޝަތު އަލީ މިވަނީ ތާރީހުން ފުރުސަތު ހޯއްދަވާފަ އެވެ. އެ ދެ ބޭފުޅުން ވިދާޅުވާ ގޮތުގައި މިއީ ގައުމަށް ހޯދައިދެވުނު ރީތި ނަމެކެވެ. ތައުލީމީ ދާއިރާ އަށް ގެނެވުނު އާ އުންމީދެކެވެ.\nތައުލީމީ އެންމެ މަތީ ހަރުފަތަށް ވަޑައިގަތުމުގެ ހުވަފެން އަބަދުވެސް ދެކެވަޑައިގެންނެވި ސުނީނާ ތައުލީމީ ދާއިރާއާ ގުޅިވަޑައިގަތީ އެ ދާއިރާއިން 2006 ވަނަ އަހަރު ޑިގްރީ ހެއްދެވުމަށް ފަހު އެވެ. ސީއެޗްއެސްސީގެ ކެމިސްޓްރީ ޓީޗަރެއްގެ ވަޒީފާގައި މަސައްކަތް ކުރައްވަމުން ގެންދެވި އިރު ވެސް އޭނާ އެންމެ ބޭނުންވެ ވަޑައިގަތީ ރާއްޖޭގައި ހުންނަވައިގެން މާސްޓާސް އަށް ކިޔަވާ ވިދާޅުވުމެވެ. ނަމަވެސް އެ ފުރުސަތު އޭރު ރާއްޖޭގައި ނެތުމުން 2007 ވަނަ އަހަރު އިންޑިއާގެ މައިސޫރު ޔުނިވާސިޓީއާ ގުޅިވަޑައިގެން ދޮޅު އަހަރުގެ ތެރޭގައި މާސްޓާ އޮފް އެޑިއުކޭޝަން އެންޑް ސުކޫލް މެނޭމަންޓް ހާސިލް ކުރެއްވި އެވެ.\n"އެއަށްފަހު އައިސް އަނެއްކާ ވެސް މަސައްކަތް ކުރީ ސީއެޗްއެސްއީގައި ސުޕަވައިޒަރަކަށް. އޭރު ވެސް ބަލަމުން ދިޔައީ ޕީއެޗްޑީ ހެދޭނެ ގޮތަކަށް. އަބަދު ވެސް ބޭނުންވީ ރާއްޖޭގައި ހުރެ ޕީއެޗްޑީ ހަދަން،" އޭރުގެ އުންމީދުތައް ހިއްސާ ކުރައްވަމުން ސުނީނާ ވިދާޅުވި އެވެ.\nސުނީނާ ދަސްވެނިވުމުގެ ސެޓްފިކެޓާއި ހަވާލުވަނީ-- ފޮޓޯ: ޔުނިވާސިޓީ\nކުޑަ ދެކުދިންގެ މަންމަ ރާއްޖެ ދޫކުރައްވައި ވަޑައިގަތުމަށް ބޭނުމެއް ނުވި އެވެ. ރާއްޖޭގެ މާހައުލުން އެހެން މާހައުލަކަށް ކުދިން ބަދަލުކުރެއްވުމުގެ ވިސްނުމެއް ނުގެންގުޅުއްވި އެވެ. އެ އިންތިޒާރުގައި ހުންނެވި ސުނީނާ އަށް އުފާވެރިކަން ލިބިވަޑައިގަތީ 2013 ވަނަ އަހަރު ގައުމީ ޔުނިވާސިޓީން ޕީއެޗްޑީ އަށް ކިޔަވާ ވިދާޅުވުމުގެ ފުރުސަތު ހުޅުވާލުމުންނެވެ. އެއާއެކު ސަރުކާރުން ހުޅުވާލި ރިސާޗް ފެލޯޝިޕް ވެސް ލިބިވަޑައިގަތެވެ.\nއޮސްޓްރޭލިޔާއިން މާސްޓާސްއާ ހަމައަށް ކިޔަވާ ވިދާޅުވުމަށްފަހު، ގައުމީ ޔުނިވާސިޓީގެ ރަޖިސްޓާގެ މަގާމާ ހަވާލުވެވަޑައިގެންނެވި އައިޝަތު އަލީ މުޅިންހެން އުޅުއްވީ ކޯސްތައް އެކުލަވާލެއްވުމާއި ދަރިވަރުންނާ ގުޅުންހުރި ކަންކަމުގެ ތެރޭގަ އެވެ. އައިޝަތު ވިދާޅުވާގޮތުގައި ރާއްޖެއިން ޕީއެޗްޑީ ހެއްދެވުމުގެ ވިސްނުން އޭނާ އަށް އައީ އެ ކޯސް ތައްޔާރު ކުރެއްވުމުގެ ތެރެއިންނެވެ. ކޯސް އެކުލަވާލިއިރު އެއީ ފެންވަރު ރަނގަޅު ކޯހެއްކަން ޔަގީންވުމުންނެވެ.\nމިއީ ރާއްޖޭގައި އަލަށް ފެށި ކޯހަކަށްވާތީ ދެ ބޭފުޅުންނަށް ވެސް ގޮންޖެހުންތަކާ ކުރިމަތިވި އެވެ.\nސުނީނާ ވިދާޅުވި ގޮތުގައި އޭނާ އަށް އެންމެ ބޮޑަށް ކުރިމަތިވެ ވަޑައިގަތް ގޮންޖެހުމަކީ ދިރާސާ ކުރުމަށް ބޭނުންވާ ޖާނަލްތައް ޔުނިވާސިޓީގެ ޑޭޓާ ބޭސްއިން ލިބެން ނެތުމެވެ. ނަމަވެސް އެކަން ފަހުންވީ ރަނގަޅަކަށެވެ. އެ ޖާނަލްތައް ހޯދުމަށް ދުނިޔޭގެ އެކި ގައުމުތަކުގައި ތިއްބެވި ޕްރޮފެސަރުންނަށް އޭނާ މެއިލް ކުރެއްވުމުން އެ ބޭފުޅުންނާ އެކު ރަނގަޅު ނެޓްވޯކެއް ބިނާކުރެއްވުނެވެ.\n"ދުނިޔޭގެ ވަރަށް ގިނަ ޕްރޮފެސަރުންނަށް އީމެއިލްކުރީ، ހުރިހާ ބޭފުޅުންނަކީ ވެސް ކިތަންމެ ދުރުގައި ތިއްބެވިޔަސް އެހީތެރިކަން ފޯރުކޮށްދޭން ބޭނުންވާ ބޭފުޅުން. ވަރަށް ގިނަ ގައުމުތަކެއްގެ ޕްރޮފެސަރުންނާއެކު ނެޓްވޯކެއް ބިނާކުރެވިއްޖެ. އޭގެ ތެރޭގައި ނިއުޒިލެންޑް. އޮސްޓްރޭލިއާ، ޔޫކޭގެ ޕްރޮފެސަރުން ހިމެނޭ،" ސުނީނާ ވިދާޅުވި އެވެ.\nކުރިމަތިވި ގޮންޖެހުންތައް ފާހަގަ ކުރައްވަމުން އައިޝަތު ވިދާޅުވީ އޭގެ ތެރޭގައި ލައިބްރަރީގެ ވަސީލަތްތައް މަދުވުން ހިމެނޭ ކަމަށެވެ. އެކަންކަން ހައްލުކުރީ ރާއްޖެއިން ބޭރުގައި ތިބި އެކުވެރިންނާއި ސުޕަވައިޒަރެއްގެ ގޮތުން އެންމެ ބޮޑު އެހީތެރިކަމެއް ފޯރުކޮށްދެއްވި ޑރ. ހަސަން ހަމީދުގެ އެހީތެރިކަމާ އެކު ކަމަށް އައިޝަތު ވިދާޅުވި އެވެ.\nއައިޝަތު (މ) އޭނާގެ އެކުވެރިންނާ އެކު ޔުނިވާސިޓީގައި-- ފޮޓޯ: ފޭސްބުކް\nގޮންޖެހުންތަކާ އެކު ކިޔަވާ ވިދާޅުވާން ވަގުތު ހޯއްދެވުން އެ ދެ ބޭފުޅުންނަށް ވެސް ވީ ބޮޑު ކަމަކަށެވެ. ދިރިއުޅުމަށް މަސައްކަތް ކުރުމާއި އާއިލާ އަށް ވަގުތު ދެއްވަމުން، ތައުލީމް ހާސިލް ކުރެއްވީ ބޮޑެތި ގުރުބާނީތަކެއް ވެވަޑައިގެންނެވެ.\nވޭތުވެދިޔަ ހަތަރު އަހަރު ޔުނިވާސިޓީގެ މުވައްޒަފުންނަށް ވުރެ ކުރިން ސުނީނާ ޔުނިވާސިޓީ އަށް ވަޑައިގަންނަވަ އެވެ. މުޅި ދުވަސް ކިޔެވުމަށް ފަހު އޭނާގެ ޔުނިވާސިޓީން ނުކުމެވަޑައިގަންނަވަނީ ހަވީރު އެވެ. އަނެއްކާ ރޭގަނޑުގެ ބޮޑު ބައެއް ވެސް ހޭދަ ކުރައްވަނީ ކިޔެވުމުގަ އެވެ.\n"ޕީއެޗްޑީ ހެދުމަކީ ބޮޑު ގުރުބާނީއެއްވާން ޖެހޭ ބުރަ މަސައްކަތެއް. ވަކި އާދަތަކަކަށް މީހާ ބައްޓަންވާންޖެހޭ. ސުޕަވައިޒަރުން ދެއްވާ ޓާސްކްތައް ބަރާބަރަށް ނިންމަންޖެހޭނެ،" އެކަމުގެ ބުރަކަން ފާހަގަ ކުރައްވައި ސުނީނާ ވިދާޅުވި އެވެ.\nޔުނިވާސިޓީގެ ރަޖިސްޓާގެ ވަޒީފާގެ ބުރަކަމުން ކިޔެވުމަށް ވަގުތު ހޯއްދެވުން އައިޝަތަށް ވީ ދަތި ކަމަކަށެވެ. އެކަން އޭނާ ކުރެއްވީ އާއިލީ ވަގުތުތައް ކިޔެވުމަށް ހޭދަކުރައްވައިގެންނެވެ.\n"ގިނަ ދުވަސްދުވަހު ހަތަރު ގަޑިއިރު ނިދައިގެން ވެސް ކިޔަވައިފިން. ވަޒީފާ އަށް ފަރުވާ ކުޑަކުރެވޭކަށް ނޯންނާނެ. އެހެންވެ ފިރިމީހާ އާއި މަންމަމެންގެ އެހީތެރިކަމާ އެކު ކިޔެވުނީ،" އައިޝަތު ވިދާޅުވި އެވެ.\nޕީއެޗްޑީ ހެދުމަށް ގިނަބަޔަކު ރާއްޖެއިން ބޭރު އިހުތިޔާރު ކުރާއިރު މިކަމުގައި މި ބޭފުޅުންގެ ވިސްނުން ތަފާތެވެ.\nސުނީނާ ވިދާޅުވާގޮތުގައި ރާއްޖޭގައި ތިބެގެން ޕީއެޗްޑީ ހެދުމުން އެ ދިރާސާކުރާ ދާއިރާއެއްގެ ތެރޭގައި ހުރި މައްސަލަތަކާއި ދުވަހުން ދުވަހަށް އަންނަމުންދާ ބަދަލުތައް ކައިރިން ފެނިގެން ދާނެ އެވެ. އެހެން ގައުމެއްގައި ހުރެ ކިޔެވުމުގެ ބަދަލުގައި ރާއްޖޭގައި ހުރުމުން އެ މައްސަލަތައް ކައިރިން ފެނުމަކީ އެކަންކަމުގެ ހައްލު ދެނެގަތުމަށް ފަސޭހަ ވެގެން ދިޔަ ކަމެއް ކަމަށް ސުނީނާ ވިދާޅުވި އެވެ.\nއައިޝަތު ވިދާޅުވާގޮތުގައި ޕީއެޗްޑީ ހަދާއިރު ކުރާ ދިރާސާއަކީ ރާއްޖެއާ ގުޅުންހުރި ދިރާސާއެއް ނަމަ ރާއްޖެއިން ކިޔެވުން ވަރަށް މުހިންމެވެ. ބޭނުންވާ މައުލޫމާތު ހޯދުމުގެ ފަސޭހައަށާއި ރަނގަޅު ސުޕަވައިޒާއެއް ލިބިއްޖެ ނަމަ ކިޔަވަން ރަނގަޅީ ރާއްޖެ ކަމަށް ރާއްޖެއިން ބޭރުން މަތީ ތައުލީމުގެ ބޮޑުބައެއް ހާސިލް ކުރެއްވި އައިޝަތު ވިދާޅުވި އެވެ.\nގައުމީ ޔުނިވާސިޓީން ޕީއެޗްޑީ ހެދިއިރު ސުޕަވައިޒަރުންގެ ގޮތުގައި މަސައްކަތް ކުރެއްވި ދިވެހިންނާއި ބޭރުން ވަޑައިގެންނެވި ޕްރޮފެސަރުންގެ އެހީތެރިކަމާއެކު ފެންވަރު ރަނގަޅު ތައުލީމެއް ހާސިލް ކުރުމުގެ ފުރުސަތު ލިބިގެންދިޔަ ކަމަށް އެ ދެ ބޭފުޅުން ވެސް ވިދާޅުވެ އެވެ.\nމިހާރު ވަކި ވަޒީފާއެއްގައި ނޫޅޭ ސުނީނާ ވިދާޅުވީ އޭނާ ބޭނުންވަނީ ގައުމީ ޔުނިވާސިޓީގައި ދިރާސާ ކުރުމާ ގުޅުންހުރި ދާއިރާއެއްގައި މަސައްކަތް ކުރައްވަން ކަމަށެވެ.\nފެކަލްޓީ އޮފް އެޑިއުކޭޝަންގެ ލެކްޗަރާ އަކަށް މިހާރު ހުންނެވި އައިޝަތު ބޭނުންވަނީ މިހާރެކޭ ވެސް އެއްގޮތަށް ކިޔަވައިދިނުމުގައި އުޅުމާއެކު ދިރާސީ ލިޔުންތައް ލިޔުއްވުމެވެ.\nއިތުރު ލިޔުންތައް ދިވެހި ގައުމީ ޔުނިވަސިޓީ މަތީ ތައުލީމު ޕީއެޗްޑީ ޕީއެޗްޑީ ތީސިސް


Club thakuge kanboduvumah halleh hoadhaidheyn massakkaiy kuraanan: Raees | Mihaaru\nކުޅިވަރު / ރައީސް އިބްރާހިމް މުހައްމަދު ސޯލިހް\nކްލަބްތަކުގެ ކަންބޮޑުވުމަށް ހައްލެއް ހޯދައިދޭން މަސައްކަތްކުރާނަން: ރައީސް\nމާލެ ސިންތެޓިކް ޓްރެކް ހުޅުވުމުގެ ރަސްމިއްޔާތުގެ ތެރެއިން ރައީސް އިބްރާހިމް މުހައްމަދު ސޯލިހު ވާހަކަ ދައްކަވަނީ.-- ފޮޓޯ: ރައީސް އޮފީސް\n16 ފެބުރުއަރީ 2021 - 09:24\nހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އެންގުމާ އެއްގޮތަށް ފުޓްބޯޅަ ސީޒަން މެދުކަނޑާލަން ޖެހިފައިވާތީ ކްލަބްތަކުން ފާޅުކުރާ ކަންބޮޑުވުންތަކަށް ހައްލެއް ހޯދައިދޭން މަސައްކަތްކުރައްވާނެ ކަމަށް ރައީސް އިބްރާހިމް މުހައްމަދު ސޯލިހު އިއްޔެ ވިދާޅުވެއްޖެ އެވެ.\nފުރަތަމަ ޑިވިޝަނުގެ ކްލަބްތަކުން ރައީސްއާ ބައްދަލުކުރަން ނިންމީ އެޗްޕީއޭގެ އެންގުމާ އެއްގޮތަށް މި މަހު ތިން ވަނަ ދުވަހު މެދުކަނޑާލި ދިވެހި ލީގު ފަށަން މިހާތަނަށް ކުރި މަސައްކަތުގައި އެކަށީގެންވާ ޖަވާބެއް ނުލިބޭތީ އެވެ.\nރައީސް އޮފީހުގައި އިއްޔެ ބޭއްވި ބައްދަލުވުމުގައި ފުރަތަމަ ޑިވިޝަނުގެ ކޮންމެ ކްލަބަކުން އިސް އޮފިޝަލަކު ބައިވެރިވެފައިވެ އެވެ. ކްލަބްތަކުން ވަނީ ކޮވިޑް-19ގެ ސަބަބުން ލީގު ހުއްޓާލަން ޖެހޭ ކޮންމެ ފަހަރަކު މާލީގޮތުން އެތައް ދަތިތަކެއް ކުޅުންތެރިންނާއި ކްލަބްތަކުން އުފުލަން ޖެހޭ ކަމަށާއި އެކަމުގެ ސަބަބުން ބޮޑެތި އުނދަގޫތަކާ ކުރިމަތިލާން ޖެހޭ ކަމަށް ދަންނަވައިފަ އެވެ.\nމި ބައްދަލުވުމާ ބެހޭ ގޮތުން ރައީސް އޮފީހުގެ ވެބްސައިޓްގައި ބުނެފައިވަނީ ކްލަބްތަކުގެ ކަންބޮޑުވުންތަކަށް ހައްލެއް ހޯދަން ކަމާބެހޭ ފަރާތްތަކާ މަޝްވަރާކުރައްވާނެ ކަމަށް ރައީސް ވިދާޅުވި ކަމަށެވެ.\n"ކްލަބްތަކުން ވެސް ޖެހޭ ހަގީގަތުގައި ކޮވިޑް-19ގެ ބަލިމަޑުކަމުން ވީ އެންމެ އަވަހަކަށް އަރައިގަންނަން ކުރާ މަސައްކަތްތަކުގައި ބައިވެރިވެ މި ބަލި ފެތުރުނަ ނުދިނުމަށް ކުރަން ޖެހޭ ކަންތައްތައް ޕްރޮމޯޓްކުރުމުގައި އިސް ރޯލެއް އަދާކުރަން،" ރައީސް ވިދާޅުވި އެވެ.\nރައީސް އޮފީހުން ބުނި ގޮތުގައި، ރައީސް ވަނީ ކޮވިޑް-19 އިން ރައްކާތެރިވުމަށް ކުރަން ޖެހޭ ކަންތައްތައް ކުޅިވަރުގެ މަޝްހޫރު ކުޅުންތެރިންގެ އެހީގައި ވެސް ޕްރޮމޯޓްކުރުން މުހިއްމު ކަމަށް ވިދާޅުވެފަ އެވެ.\n"ނުފޫޒުގަދަ އަދި މަޝްހޫރު އެތުލީޓުން ކުރިއަށް ޖެހި އެބަޖެހޭ ނުކުންނަން. އަދި ކޮވިޑް-19 އިން ރައްކާތެރިވުމަށް ދެވޭ އިރުޝާދުތައް ޕްރޮމޯޓްކުރަން. މިސާލަކަށް ސޯޝަލް ޑިސްޓެންސިން އަށް އިސްކަން ދިނުން. މާސް އެޅުން. ދެން ވެކްސިން ޖެހުމަށް ހޭލުންތެރިކުރުން،" ރައީސްއާ ހަވާލާދީ ބުނެފައިވެ އެވެ.\nދިވެހި ލީގަކީ އެޗްޕީއޭ އާއި އެފްއޭއެމް މަޝްވަރާކޮށްގެން ހެދި ހާއްސަ ގައިޑްލައިނެއްގެ ތެރެއިން ކުރިއަށްދާ މުބާރާތަކަށް ވާއިރު އެ މުބާރާތަށް ފުރުސަތު ދޭން ފުޓްބޯޅަ ކްލަބްތަކުގެ އިތުރުން ކުޅުންތެރިން ވަނީ އެޗްޕީއޭގައި އެދިފަ އެވެ. އެކަމަކު ހުކުރު ދުވަހު އެޗްޕީއޭ އިން އާންމުކުރި އާ އުސޫލުތަކުގެ ތެރެއިން ވެސް ދިވެހި ލީގު ފެށޭނެ ލުޔެއް ނުލިބުނެވެ. ޓެކްނިކަލް އެޑްވައިޒަރީ ގުރޫޕް (ޓެގް) އިން މިދިޔަ ހުކުރު ދުވަހުގެރޭ ވަނީ ލީގު ފަށަން ހުއްދަ ދެވެން ނެތް ކަމަށް ބުނެފަ އެވެ.\nނަމަވެސް ހެލްތު މިނިސްޓްރީ އާއި ޔޫތު މިނިސްޓްރީގެ އެހީތެރިކަމާ އެކު ލީގު އަލުން ފަށަން ކުރާ މަސައްކަތުގެ ތެރެއިން، ލީގުގައި ވާދަކުރާ ޓީމުތަކުގެ ކުޅުންތެރިންނާއި އޮފިޝަލުން އިއްޔެ ވަނީ ވެކްސިން ޖަހަން ފަށައިފަ އެވެ. ހުރިހާ ކްލަބެއްގެ ކުޅުންތެރިން ވެކްސިން ޖަހައި ނިމުމުން ކައިރި މުސްތަގުބަލެއްގައި ލީގު އަލުން ފެށުމުގެ ފުރުސަތު އެބައޮތެވެ.\nރައީސް އިބްރާހިމް މުހައްމަދު ސޯލިހް ދިރާގު ދިވެހި ޕްރިމިއާ ލީގު 2020\n9 ކޮމެންޓް,3ރިއެކްޝަންސް\nރައީސް މީހާއަށް އަދި ނޭގެނީކަންނޭގެ ވެރިކަމުގެ2އަހަރު ނިމި ދައުރުވެސް ނިމެނީކަން. އަދިވެސް ކޮށްދޭނަން، ކުރާނަން، މިނޫން ބަހެއް ނީވޭ!\nވީވައުދު ތަކާ ހުވާތަކާ ރައީސްއައް ހަންދާންކޮދޭން މުޅިރާއްޖޭގަ އިސްތިހާރު ކުރަންވީ.\nކޮންކަމެއް ހައްލު ނުކޮށްދޭނީ؟\nދެން އެންމެން ވޯޓުއަޅާލާ..ތިޔޯތީ ތިޔާ ކަންވެފަ.. ނުކައި ނުބޮއިވެސް ތިޔަ ކުޅެންވާނެ.. ދަރާ ވިކިގެންވެސް.. ދެން އެންމެން އަތްޖަހާ..\nރައީސް އައް ދަންނަވާލަން ބާސްކެޓް ގެ ވެސް މިހާރު ހިންގާ ޖަރީމާ ތައް ހުއްތުވާލާން އެކަންކަން ބަލާ ދިނުން އަދި ސުޕުން ވެސް ބޭރުކުރުމައް ގޮވާލަން\nމަހަށް ދޭބަލަ.ރާއްޖޭގެ ކޮން ފުޓްބޯޅެއް ކުޅެވެން އޮތީ؟؟\nތިޔަ މަޤާމުގައި ހުރެ ބުންނަން ޖެހެނީ ތިހެންނެއް ނޫން. ހަމަ ނާޤާބިލީ. ނާތަހުޒީބީ.\nއާރާއި ބާރު ލިބިފައިވާތީ ޔާމީން ކަންކުރެއްވެވިގޮތަށް "ހިތުހުރިގޮތެއް" ރައީސަށްވެސް ހެއްދެވިދާނެ. # ނަމަވެސް ކުޅިވަރު ލާމަރުކަޒުކުރުމަށް ތިލަދުންމަތިން ފާދިއްޕޮޅަށް ނޯތު ޒޯން، ކ.އަތޮޅުން(މާލެ ހިމަނައި)ދާލަށް ސެންޓްރަލް ޒޯން، އަދި ކޮޅުމަޑުލުން އައްޑުއަށް ސަދާރން ޒޯން ކަމުގައިކަޑައަޅާ3ސަރަޙައްދެއްގެ މައްޗަށް ތަރައްޤީ ކުރާ ފުޓްބޯޅަ ޕްލޭނެއްނެތި ތިގޮތަށް ފައިސާ ބަހައިގެން ނުވާނެ. އުތުރާއި ދެކުނު ޒޯނުގައި ވަސީލަތް ޤާއިމްކޮށް ހޯމްއަވޭ ލީޤް ބާއްވަވާ.\nއިއްޒަތްތެރި ރައީސް. އަހަރުމެން މަނިކުފާނަށް ވޯޓްދިނީ މަނިކުފާނުގެ ވެރިކަމުގައި "ލާމަރުކަޒީ އުސޫލުން ރާއްޖެ ހިންގަވާނެކަމަށް" ވެވަޑައިގެންނެވި ވައުދުގެ ސަބަބުން. # ދައުލަތުގެ ޙަޒާނާއަތް އަތްކޮށްޕާ ނުވަތަ ބާރުވެރިކަމުގެ ބޭނުންކޮށް ދައުލަތުގެ ކުންފުނިތަކަށްއަންގައިގެން ހަމައެކަނި މާލޭގެ ޓީމް ތަކަށް ފައިސާ ބެހުމަކީ ވަރަށް ބޭއިންސާފު ގޮތެއް. # ދިވެހިލީގޭ ކިޔާފައި މާލޭގައި ހަމައެކަނި ރަށުޓީމްތައްބައިވެރިކޮށްގެން ކުޅޭމުބާރާތަކަށް ތިގޮތަށް އެހީނުދެވޭނެ.


Beysfaruvaa Ah India Ah Dhathurukuraa Dhivehin Ge Nisbaiy Madhuvejje - Vaguthu\nބޭސްފަރުވާއަށް އިންޑިއާ އަށް ދަތުރުކުރާ ދިވެހިންގެ ނިސްބަތް ފާއިތުވި ދިހަ އަހަރު ދުވަސް ތެރޭގައި ވަރަށް ބޮޑަށް މަދުވެފައިވާ ކަމަށް އިންޑިއާ ސަރުކާރުން އާއްމުކުރި ރަސްމީ ތަފާސް ހިސާބުތަކުން ދައްކައިފިއެވެ.\nއިންޑިއާގެ ނޭޝަނަލް މެޑިކަލް އެންޑް ވެލްނެސް ޓްއަރިޒަމް ޕްރޮމޯޝަން ބޯޑުން އާއްމު ކޮށްފައިވާ ތަފާސް ހިސާބުތައް ދައްކާ ގޮތުގައި ސިއްހީ ފަރުވާއަށް މިދިޔަ އަހަރު އެންމެ ގިނަ މީހުން އިންޑިއާ އަށް ދަތުރުކުރީ ބަންގްލަދޭޝް އިންނެވެ. ސިއްހީ ފަރުވާ ހޯދަން އިންޑިއާ އަށް ދަތުރުކުރި މީހުންގެ ތެރެއިން %54 މީހުންނަކީ ބަންގްލަދޭޝް މީހުންނެވެ. ސިއްހީ ފަރުވާ ހޯދަން އިންޑިއާ އަށް ދަތުރުކުރި މީހުންގެ ތެރެއިން %9 މީހުންނަކީ އިރާގު މީހުންނެވެ. %8 މީހުން އަފްޣާނިސްތާނަށް ނިސްބަތްވާއިރު ދިވެހިންގެ ނިސްބަތަކީ %6 އެވެ. އެފްރިކާގެ ގައުުމުތަކުން ދަތުކުރި މީހުންގެ ނިސްބަތަކީ %4.5 އެވެ.\nތަފާސް ހިސާބުތަކަށް ބަލާއިރު 2009 ވަނަ އަހަރު ސިއްހީ ފަރުވާ ހޯދުމަށް އިންޑިއާ އަށް އެންމެ ގިނައިން ދަތުރު ކުރީ ދިވެހިންނެވެ. 2009 ވަނަ އަހަރު އިންޑިއާ އަށް ސިއްހީ ފަރުވާ ހޯދަން ދަތުރު ކުރި މީހުންގެ ތެރެއިން %57 އަކީ ދިވެހިންނެވެ. އޭރު އިންޑިއާ އަށް ސިއްހީ ފަރުވާ ހޯދަން ދަތުރުކުރާ ބަންގްލަދޭޝް މީހުންގެ ނިސްބަތް ހުރީ %23 ގައެވެ.\n2019 ވަނަ އަހަރު ސިއްހީ ފަރުވާ ހޯދަން އިންޑިއާ އަށް ދަތުރުކުރި ދިވެހިންގެ ނިސްބަތް ހުރީ %7.3 ގައެވެ.\nނޭޝަނަލް މެޑިކަލް އެންޑް ވެލްނެސް ޓްއަރިޒަމް ޕްރޮމޯޝަން ބޯޑްގެ ފަރާތުން ވާހަކަދައްކަމުން ޑރ.ޑެވީ ޝެޓީ ވިދާޅުވީ އިންޑިއާ އަށް އެންމެ ގިނަ މީހުން ދަތުރުކުރަނީ ހިތުގެ އޮޕަރޭޝަންތައް ކުރަންށާއި ކެންސަރު ބަލިތަކަށް ފަރުވާ ހޯދަން ކަމަށެވެ.\n"އިންޑިއާ އަކީ އަގުހެޔޮކޮށް އެންމެ ރަނގަޅު ސިއްހީ ފަރުވާއެއް ލިބެމުންދާ ގައުމު. ދުނިޔެ އިން އެކަން ބަލައިގެންފި." ޑރ.ޝެޓީ ވިދާޅުވިއެވެ. އޭނާ ވިދާޅުވީ އިންޑިއާ އިން މެޑިކަލް ވިސާ ދޫކުރާ ގައުމުތަކުގެ އަދަދު މިހާރު 166 އަށް އިތުރު ކޮށްފައިވާ ކަމަށެވެ.\nޑރ.ޝެޓީ ވިދާޅުވީ އެހެން ގައުމުތަކުން އިންޑިއާ އަށް ދަތުރުކުރާ މީހުން ބޭސްފަރުވާ ހޯދަން ކުރަން ޖެހޭ ހަރަދު އިންޑިއާ މީހުން ކުރަން ޖެހޭ ހަރަދަށްވުރެ އެވްރެޖްކޮށް %20 އިތުރު ކަމަށެވެ. އެހެންކަމުން އެއީ އިންޑިއާގެ އިޤުތިޞާދަށް ލިބޭނެ ބޮޑު ކުރިއެރުމެއް ކަމަށް އޭނާ ވިދާޅުވިއެވެ.\nތިތަނަށް ދާނެކަމެއް ނެތް!! ރާއްޖޭގެ ރައްޔިތުން ފެލައިގެން މަކަރާ ޖަހައިގެން ކާބައެއް އިންޑިޔާއަކީ!! މިހާރު އެގައުމުން އެއުޅެނީ މިރާއްޖެގައި ތިބި ގައުމަށް ޣައްދާރުވަމުންދާ ބަޔަކާ ގުޅިގެން މިގައުމުގެ މިނިވަންކަމާ އިސްތިގުލާލު ނަގަން!! އިންޑިޔާ ސިފައިން މިގައުމުން ބާލާ!! އިންޑިޔާ ހެލިކޮޕްޓަރތައް މިގައުމުން ބާލާ!! އިންޑިޔާގެ ލޯނުގެ ދަންތުރައިން މިގައުމު މިނިވަންކުރޭ!! އިންޑިޔާގެ އެންބަސީން މިގައުމުގެ ދާޚިލީ ކަންކަމާ ބެހުން ހުއްޓާލާ!! އިންޑިޔާ އެންބަސީން ގައުމުގެ ޣައްދާރުންނަށް ދެމުންދާ ރިޝްވަތުގެ ފައިސާ ބެހުން ހުއްޓާލާ!! ފައިސާ ބަހާކަމަށް ރައްޔިރުން ތުހުމަތުކުރޭ!! އިންޑިޔާއައުޓް# އިންޑިޔާއައުޓް#\nޖުލައި 24, 2021 13:56\nއުފާވެރިކަން ހުރި އުފާވެރި ޚަބަރެއް. އިންޑިޔާއަށް ނުގޮސްވޭތޯ ބަލަންވާނެ.\nޖުލައި 24, 2021 14:12\nއަހަރުމެން ބުރަ މަސައްކަތް ކޮށްގެން ހޯދާ ފައިސާކޮޅު އިންޑިއާއަށް ހަރަދުކުރާވަރު މަދުވީމަ ހީކަރުވައިގަތީ ދޯ؟\nޖުލައި 24, 2021 14:40\nމާލޭގައި އެމްއަރުއައި މެޝިނެއް ނުބަހައްޓަންވެސް ކިހާ ވަރެއްކުރި. އިންޑީޔާއަށް ދަނެ މީހުން މަދުވެދާނެތީ. ރައްޔިތުންނަށް ހެޔޮއެދޭ ވެރިން ފެނިއްޖެ


Qasim kuri Re-Tweet eh athah govaifi!\nގާސިމް ކުރި ރީޓްވީޓެއް އަތަށް ގޮވައިފި!\n8 މަސް,6ދުވަސް,2ގަޑި, 56 މިނެޓް, 37 ސިކުންތު ކުރިން 14810އަހުމަދު ތޯޢިލް\nއިދިކޮޅު ކޯލިޝަނުގެ ރޫހާނީ އެއް ލީޑަރު ގާސިމް އިބްރާހިމް ޓްވިޓާރގައި ކުރެއްވި ރީޓްވީޓެއްގެ މައްސަލަ ހޫނުވެ އިދިކޮޅުގައި ހިމެނޭ އެހެނިހެން އާންމު މެންބަރުންގެ ފަރާތުން ބޮޑު ފާޑުކިޔުމެއް އެމަނިކުފާނަށް އަމާޒުވެއްޖެ އެވެ.\nގާސިމް އިބްރާހިމަށް ފާޑުކިޔުން އަމާޒުވީ ޓްވިޓާރގައި އަލްހާން ފަހުމީ ކުރެއްވި ޓްވީޓެއް ރީޓްވީޓް ކުރުމާ ގުޅިގެންނެވެ. އަލްހާން ކުރެއްވި ޓްވީޓްގައި އެމްޑީޕީގެ ރޫހާނީ ލީޑަރު މުހައްމަދު ނަޝީދުގެ ފޮޓޯއެއް ހިމަނައި ލިޔުއްވާފައިވަނީ ޝަރީއަތުން ނިންމާފައިވާ ކަންކަން ޝަރީއަތުން ބޭރުން ހަވަރު އެއްކޮށްގެން ނިންމޭކަށް ނޯންނާނެ ކަމަށާއި ވެރިކަން ލިބުނީމާ ޤާނޫނާ ހިލާފަށް ވެރިކަން ހިންގަން އުޅުމަކީ ހިތާހުރި ކަމެއް ކަމަށެވެ. އަދި އެހެން ބޭފުޅުންނެކޭ އެއްގޮތަށް ރައީސް ނަޝީދުވެސް ކަންކަން ނިންމަވަން ވާނީ ދައުލަތުގެ ނިޒާމުގެ ތެރެއިން ކަމަށް އަލްހާން ފަހުމީ ވަނީ ވިދާޅުވެފަ އެވެ.\nއަލްހާން ފަހުމީގެ އެ ޓްވީޓް ރީޓްވީޓް ކުރެއްވުމާ ގުޅިގެން އެމްޑީޕީގެ ސޯޝަލް އެކްޓިވިސްޓުން ވަނީ ޓްވިޓާރގައި ގާސިމް އިބްރާހިމަށް ގިނަ އަދަދެއްގެ ފާޑުކިޔުންތަކެއް އަމާޒުކޮށް ގާސިމްގެ އަގު ވައްޓާލާފަ އެވެ. އެހެން އެކްޓިވިސްޓަކު ބުނެފައިވާ ގޮތުގައި ގާސިމް އުޅުއްވަނީ މޮޔަފުޅުވެގެން ކަމަށެވެ. ޖަޒީރާ ރާއްޖޭގެ ނަމުގައި ޓްވިޓާރ ބޭނުންކުރާ ފަރާތެއް ބުނީ ގާސިމް ރީޓްވީޓް ކުރެއްވުމަކީ ވަރަށް ދަށު ދަރަޖައިގެ އަމަލެއް ކަމަށާއި ސައިޒު އޮޅިގެން ނޫޅުއްވުމަށް ކަމަށެވެ.\nހުތުރު ބަސްތައް ބޭނުންކޮށްގެންވެސް ގާސިމާ ދިމާކޮށްފައިވާ އިރު އެމްޑީޕީގެ ބައެއް މަޖިލިސް މެންބަރުންވެސް ވަނީ ގާސިމަށް ފާޑުވިދާޅުވެފަ އެވެ. އެ ހުރިހާ ފާޑުކިޔުންތަކެއް އަމާޒުވުމާ އެކު ގާސިމް އިބްރާހިމް ވަނީ އިރުކޮޅެއް ފަހުން ޓްވީޓެއް ކުރައްވާފަ އެވެ.\nގާސިމް ކުރެއްވި ޓްވީޓުގައި ވިދާޅުވީ އޭނާ އަލްހާން ފަހުމީގެ ޓްވީޓް ރީޓްވީޓް ކުރެއްވީ އޭނާ ވިދާޅުވީ ގާނޫނީ ގޮތުންނާއި ދީނީ ގޮތުން ބެލިޔަސް ރަނގަޅު ވާހަކައަކަށް ވާތީ ކަަމަށެވެ. އިތުރަށް ގާސިމް ވިދާޅުވީ ކީރިތި ރަސޫލާގެ ހަދީޡް ބަސްފުޅެއްގެ މާނާގައި ވަނީ ބަސް ބުނި މީހާޔަށް ނުބަލައި ބުނި ބަހަށް ބެލުމަށް ކަމަށެވެ. އެ ޓްވީޓާ ގުޅިގެންވެސް އެމްޑީޕީގެ އެކްޓިވިސްޓުން ވަނީ ގާސިމަށް އިތުރު ފާޑުކިޔުންތަކެއް އަމާޒުކޮށްފައެވެ.\nވެލާނާ ކިޔާ މީހެއް ޓްވިޓާރގައި އެހި ގޮތުގައި ކޮން ގާނޫނީ ހައިސިއްޔަތަކުންތޯ ގާސިމް އިބްރާހިމް ކޯޓުތަކަށް ނުފޫޒު ފޯރުވައި ރައްޔިތުންގެ ހައްގުތަކަށް އަރައިގަންނަމުން ގެންދެވީ ކަމަށެވެ. އޭނާ ބުނި ގޮތުގައި މޯލްޑިވްސް ޔުނައިޓެޑް އޮޕޮސިޝަން ޖޯކަކަށް ވަނީ މިކަހަލަ ސަބަބުތަކާ ހުރެ ކަމަށެވެ. އަދި ކޮރަޕްޓް، ދެފުއްކެހެރި އެލީޓުން ހުދު ފޮއްޗަކުން ރީތިކޮށް، އަމިއްލަ ބޭނުންތަކަށް ކައިވެނިކޮށްގެން މަސައްކަތްކުރާ ތަން ފެންނަ ކަމަށް އޭނާ ބުންޏެވެ. އަދި މިހުރިހާ ކަމެއް ފެށިގެން މިއުޅެނީ އަދުލު އިންސާފުގެ ނަމުގައި ކަމަށްވިޔަސް ހަގީގަތަކީ އެއީ ނޫން ކަމަށްވެސް ވެލާނާ ބުނެފައިވެ އެވެ.\nއަލްހާން ފަހުމީ ލިޔުއްވި ވާހަކަތަކެއް ރީޓްވީޓް ކުރެއްވުމާ ގުޅިގެން ގާސިމަށް ގިނަ އަދަދެއްގެ ފާޑުކިޔުން އަމާޒުވެފައިވާ މިދަނޑިވަޅުގައި އިބްރާހިމް މުހައްމަދު ޞާލިހްގެ ވެރިކަމެއްގައި ގާސިމްގެ ހަގު އަނބިކަނބަލުން އައިޝަތު ނަހުލާ ސަރުކާރުގެ ވަޒީރަކަށް އައްޔަން ކުރައްވަން އުޅޭ ކަމަށް ބުނެވެސް އެމްޑީޕީގެ އެކްޓިވިސްޓުން ދަނީ ގާސިމާއި ނަހުލާ އަށް ވަރަށް ބޮޑަށް ފާޑުކިޔަމުންނެވެ.\nނަހުލާގެ ޒާތީ ކަންކަމަށް ބެހި ވަރަށް ދަށު ދަރަޖައިގެ ވާހަކަތަކެއް ހިމަނައިގެން އެމްޑީޕީގެ އެކްޓިވިސްޓުން ޓްވީޓްކުރަމުން ގެންދާ އިރު، ބައެއް މީހުން ވަނީ ގާސިމާއި ނަހުލާގެ ބޭފުޅުންނަކީ އޭޓީއެމް މެޝިންތަކެއްގެ ގޮތުގައި ސިފަކޮށްފަ އެވެ.\nއިދިކޮޅު ކޯލިޝަނަށް ވެރިކަމުގެ ހުވާ ނުކުރެވެނީސް ފެނިގެން މިދަނީ ކޯލިޝަން ރޫޅެމުން ދާ މަންޒަރެވެ. ކޯލިޝަން ކޯޅޭޝަނަށް ބަދަލުވެ އެއްބޭފުޅަކު އަނެއް ބޭފުޅަކަށް ފުރައްސާރަ ކުރަމުންދާ މަންޒަރެވެ. އިންތިހާބީ ރައީސް އިބޫ އަށް ކުރިން އޮތް ފޯކަސް ކުރީގެ ރައީސް ނަޝީދަށް ބަދަލުވެ އެމްޑީޕީން ކޭކުގެ ބޮޑު ފަޅި ކާލަން މަސައްކަތް ކުރާއިރު ސުވާލަކީ ފެނާއި ތެލާއި އެއްވާނެކަމަށް ބުނެ ހެދި ކޯލިޝަންގެ އުމުރު ކިހާ ދުވަހަކަށް ދެމިގެންދާނެތޯ؟ ފެނާއި ތެލާއި އެއް ނުވެ ކޭކު އެއްކޮށް އެމްޑީޕީން ކާލުމުގެ މަލަމަތި ފެންނަމުންދާއިރު އިދިކޮޅުގައި ދެންތިބި ލީޑަރުން ހައްދަވާނީ ކިހިނެއްތޯ މިއީ އުފެދޭ ސުވާލެކެވެ.\nގާސިމް ގާސިމް އިބްރާހިމް އެމްޑީޕީ އިދިކޮޅު ކޯލިޝަން އިބޫ އިބޫ ސޯލިޙް މުހައްމަދު ނަޝީދު


Enme Molhu Solo Goal Listuge Ehvvanaigai Dhagandey Ge Hyhgaimu Goal - Vaguthu\n1 އަހަރު ކުރިން ( ޖޫން 13, 2020 )\nއޭޝިޔާގެ މައި ފުޓްބޯޅަ އިދާރާ އޭއެފްސީ އިން އެކުލަވާލި އެންމެ މޮޅު ސޯލޯ ގޯލްގެ ލިސްޓުގައި ރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގް (ދަގަނޑޭ) ޖަހާފައިވާ ގޯލެއް ހިމެނިއްޖެއެވެ.\nއޭއެފްސީން އަންނަނީ އެ އިދާރާގެ ދެވަނަ ފަންތީގެ ކްލަބް ފުޓްބޯޅަ މުބާރާތް، އޭއެފްސީ ކަޕްގައި ޖަހާފައިވާ މޮޅެތި ގޯލްތަކުގެ ލިސްޓެއް އެކުލަވާލައި އާންމުންގެ ވޯޓުން އޭގެ ތެރެއިން އެންމެ މޮޅު ގޯލް ހޮވަމުންނެވެ. އެގޮތުން އެންމެ ހިތްގައިމު ހިލޭ ޖެހުމާއި ދުރުން ޖަހާފައިވާ އެންމެ ރީތި ގޯލް ވެސް މީގެ ކުރިން ހޮވާފައިވާއިރު މި ހަފްތާގައި ހޮވަން ނިންމާފައިވަނީ އޭއެފްސީ ކަޕްގައި ޖަހާފައިވާ އެންމެ ހިތްގައިމު ސޯލޯ ގޯލެވެ.\nއެންމެ މޮޅު ސޯލޯ ގޯލަށް ނޮމިނޭޓް ކޮށްފައިވާ ފަސް ކުޅުންތެރިންގެ ތެރޭ ހިމެނިފައިވާ ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާ ދަނގަޑޭގެ ގޯލަކީ 2013 ވަނަ އަހަރު ނިއުރޭޑިއަންޓްގެ ޖާޒީގައި ކުޅެ އިންޑޮނޭޝިއާގެ ޕާސިބޯ ބޮޖެންނެގޮރޯއާ ދެކޮޅަށް ދަގަނޑޭ ކާމިޔާބު ކުރި ގޯލެކެވެ. ދަނގަޑޭގެ މިގޯލަށް7އަހަރުވެފައިވީ ނަމަވެސް ދިވެހިންގެ ހަނދާނުން އެ ގޯލެއް އެއްވެސް މިންވަރަކަށް ނުނެތެއެވެ. މިގޯލް އެހާ ބޮޑު މަގްބޫލްކަމެއް ހޯދީ ސަބަބެއް ނެތިއެއް ނޫނެވެ.\nދަނގަޑޭގެ ހުނަރުވެރިކަމާއި، ގޯލް ޖެހުމުގައި އޭނާގެ ގައިގަ ހުންނަ ތޫނުފިލިކަމާއި އޭނާ އަކީ އޭޝިޔާގެ މޮޅެތި ޑިފެންޑަރުން ވެސް ޖެހިލުންވާ ތަފާތު މޮޅު ކުޅުންތެރިޔެއް އެ ގޯލުން ސާބިތުވެއެވެ. އޭއެފްސީ ކަޕްގެ ގްރޫޕް ސްޓޭޖުގައި ޕާސިބޯ އަތުން 7-0 އިން ނިއުރޭޑިއަންޓް މޮޅުވި މެޗްގައި ދަގަނޑޭ ވަނީ6ގޯލް ޖަހައިފައެވެ. އޭއެފްސީން ނޮމިނޭޓް ކޮށްފައި ވަނީ، އެ މެޗުގައި ޕާސިބޯގެ އޭރިއާގެ ތެރޭގައި އިދިކޮޅު6ކުޅުންތެރިން ކައިރިން ނައްޓާލުމަށްފަހު ދަގަނޑޭ ޖެހި ގޯލެވެ.\nމުހައްމަދު އުމޭރު ދިން ބޯޅަ ލިބިގަނެ ބާރު ސްޕީޑްގައި ދަގަނޑޭ އޭރިއާ ތެރެއަށް ވަންނަން ދިޔައިރު އޭނާގެ ފަހަތުން ޕާސިބޯގެ ތިން ޑިފެންޑަރަކު ދުވެފައި އާދެ އެވެ. ޕާސިބޯގެ ގޯލްކީޕަރާއި ތިން ޑިފެންޑަރަކު ކައިރިން ބޭނުން އެއްޗެއް ހަދާލުމަށްފަހު ދަގަނޑޭ ދާގަނޑު ތެރެއަށް މަޑުމަޑުން ބޯޅަ ވައްދާލީ އެއްވެސް ހާސްކަމެއް ނެތި އިތުބާރާއެކު އެވެ.\nކެރިއަރުގައި 400 އަށް ވުރެ ގިނަ ގޯލް ޖަހާފައިވާ ދަގަނޑޭގެ މި ގޯލަށް އެކަނި ބަލާލުމުން ވެސް އޭނާގެ ހުނަރުވެރިކަން ހާމަވަގެންދެއެވެ. އެކަނިމާއެކަނި މުޅިއެކު ތިން ކުޅުންތެރިންގެ ކައިރިން ހަ ފަހަރު ދަގަނޑޭ ބޯޅަ ނައްޓާލައި ގޯލަށް ވައްދާލިއިރު އޭނާ ހުއްޓުވުމަށް އިދިކޮޅު ކުޅުންތެރިން ކުރި އެއްވެސް ޓެކުލެއް ކާމިޔާބެއް ނުވިއެވެ.\nދަގަނޑޭގެ މި ގޯލަކީ ދިވެހި ސަޕޯޓަރުންގެ ހަނދާނުން ދުވަހަކުވެސް ފިލައިގެން ނުދާނެ ގޯލެއްކަން ޔަގީނެވެ. އޭއެފްސީ ކަޕްގެ އެންމެ މޮޅު ސޯލޯ ގޯލްގެ ގޮތުގައި އިތުރު ހަތަރު ގޯލް ނޮމިނޭޓް ކޮށްފައިވާއިރު އެ ލިސްޓްގައި ދެން ހިމެނެނީ، އިންޑިއާގެ ޗާޗިލް ބުރަދާސްގެ ފޯވަޑް ބަލްވަޓް ސިންހް ކާމިޔާބު ކުރި ގޯލާއި، ލުބުނާންގެ ސޯފާ އެފްސީ ހައިދަރު އަލީ ކާމިޔާބު ކުރި ގޯލާއި، އިންޑޮނޭޝިއާގެ ޕަސިޕޫރާގެ ފޯވަޑް ބޯޒް ސޮލޯސާ ޖެހި ގޯލާއި އަދި މިޔަންމާގެ ޔޮންގޮސް ޔުނައިޓެޑްގެ ފޯވަޑް އިމޭނުއަލް އުޒޫޗޮކްވޫ ކާމިޔާބު ކުރި ގޯލެވެ.\nދަގަނޑޭގެ ގޯލަށް މިލިންކުން ވޯޓް ލެވޭނެ\nމި ފަސް ކުޅުންތެރިންގެ ގޯލުގެ ތެރެއިން އެންމެ މޮޅު ގޯލެއް ހޮވުމަށް ވޯޓް ދިނުމުގެ ފުރުސަތު މި މަހުގެ 18 ވަނަ ދުވަހާ ހަމައަށް އޭއެފްސީ އިން ވަނީ ހުޅުވާލާފަ އެވެ. މިހާތަނަށް 5200 އަށްވުރެ ގިނަ ވޯޓް މި ޕޯލް އަށް ލިބިފައިވާއިރު ބޮޑު ލީޑަކާއެކު ކުރީގައި އޮތީ ދަގަނޑޭ އެވެ. ދަގަނޑޭ ވަނީ މިހާތަނަށް ވޯޓްލީ މީހުންގެ %42 ކާމިޔާބުކޮށްފައެވެ.\nޖޫން 13, 2020 11:57\nޥީޑިއޯ ގަނޑުވެސް ދަައްކާލިނަމަ\nޖޫން 13, 2020 13:51\nވީޑިއޯ ފެންނާނެ އެ ލިންކުން ވެސް\nޖޫން 13, 2020 13:52\nވީޑިއޯ ފެންނާނެ އެ ލިންކުންވެސް\nޖޫން 13, 2020 18:31\n5 ގޯލް ޖެހީ އެމެޗްގަ


Addu, Fuvahmulah adhi L. Gan ge curfew vaguthu ithuru koffi, curfew haveeru4inn fathihu4ah - One Online\nއައްޑޫ ސިޓީ:-- ފޮޓޯ: އަލީ އިބްރާހިމް\nއައްޑޫ، ފުވައްމުލަކު އަދި ލ. ގަމުގެ ކާފިއު ވަގުތު އިތުރުކޮށްފި، ކާފިއު ހަވީރު4އިން ފަތިހު4އަށް\nކޮވިޑާ ގުޅިގެން އަޅާ ރައްކާތެރިކަމުގެ ފިޔަވަޅެއްގެ ގޮތުން އައްޑޫ ސިޓީ އާއި ފުވައްމުލަކު ސިޓީ އަދި ލ. ގަމުގައި ހަވީރު 4:00 އިން ފަތިހު 4:00 އަށް ކާފިއު ހިންގުމަށް ނިންމައިފިއެވެ.\nޑިރެކްޓާރ ޖެނަރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވައި ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ ނެރުނު އެންގުމެއްގައި ބުނީ މާދަމާ އިން ފެށިގެން ހަތް ދުވަހުގެ މުއްދަތަށް ފިޔަވަޅުތައް އެޅުމަށް ނިންމާފައިވާ ކަމަށެވެ.\nއެޗްޕީއޭ އިން އަޅާފައިވާ ފިޔަވަޅުތަކުގެ ތެރޭގައި އައްޑޫ، ފުވައްމުލަކު އަދި ގަމުގައި ހިންގަމުންދިޔަ ކާފިއު ހަވީރު 4:00 އިން ފަތިހު 4:00 އަށް އިތުރުކުރުން ހިމެނެއެވެ. އަދި ޕާޓީތަކާއި ހަފުލާތަކާއި ރަސްމިއްޔާތުތައް ބޭއްވުން ހުއްޓައިލުމާއި އައްޑޫ ސިޓީގެ އެއްރަށުން އަނެއް ރަށަށް ދަތުރުކުރުން ހުއްޓައިލުމާއި\nފުވައްމުލަކާއި ގަމުގެ އެއް އަވަށުން އަނެއް އަވަށަށް ދަތުރުކުރުން ހުއްޓައިލުން ވެސް ހިމެނެއެވެ.\nއޭގެ އިތުރުން އެއްގެއިން އަނެއް ގެއަށް ޒިޔާރަތް ކުރުން ހުއްޓާލައި، އެއްފަހަރާ ތިން މީހުންނަށް ވުރެ ގިނަ މީހުން މަގުމައްޗާއި އާންމު ތަންތާނގައި އެއްވެ އުޅުން ހުއްޓައިލުމަށް ވަނީ އަންގައިފައެވެ. އަދި ސެލޫންތަކާއި ޖިމްތާކާއި ބޯކޮށާ ތަންތަން ބަންދުކުރުމަށް އަންގައި، ހުރިހާ ކުޅިވަރު ހަރަކާތްތަކާއި ކަސްރަތުގެ ހަރަކާތްތައް ހިންގުން ހުއްޓައިލުމަށް ވެސް ވަނީ އަންގައިފައެވެ.\nއެޗްޕީއޭ އިން ވަނީ އެ ރަށްތަކުގައި ޔުނިވާސިޓީތަކާއި ކޮލެޖުތަކަށް ދަރިވަރުން ހާޒިރުވެގެން ކުލާސްތައް ކުރިއަށް ގެންދިޔުން ހުއްޓައިލުމަށް އަންގައިފައެވެ. އަދި ހޮޓާތަކާއި ކެފޭތަކާއި ރެސްޓޯރަންޓުތަކާއި، ކާބޯތަކެތީގެ ހިދުމަތް ދޭ އެހެނިހެން ތަންތަނުން ދެމުންގެންދާ ހިދުމަތްތައް ހުއްޓައިލުމަށް ވެސް ވަނީ އަންގައިފައެވެ. އޭގެ ތެރޭގައި ޓޭކްއަވޭއާއި ޑެލިވަރީގެ ހިދުމަތެއް ނުހިމެނެއެވެ. ނަމަވެސް، ކާފިއު ވަގުތުގައި ޓޭކްއަވޭގެ ހިދުމަތެއް ނުދެވޭނެއެވެ.\nގުޅޭ ޓެގު އައްޑޫ ސިޓީ ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ފުވައްމުލައް ސިޓީ ލ. ގަން ކޮވިޑް 19


އެސިސްޓެންޓް ޑިރެކްޓަރ (އެޑްމިނިސްޓްރޭޝަން)\nމަހަކު 9124.50 ރުފިޔާ\nމަހަކު 3910.50 ރުފިޔާ\nއެޑްމިނިސްޓްރޭޝަން އެންޑް މެނޭޖްމަންޓް ނުވަތަ ބިޒްނަސް އެޑްމިނިސްޓްރޭޝަން ނުވަތަ ހިއުމަން ރިސޯސް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަން ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ހާސިލްކޮށްފައި ވުން.\nޔުނިވަރސިޓީގެ ޢިމާރާތްތަކަށް ދިމާވާ މައްސަލަތައް ހައްލުކޮށް ބެލެހެއްޓުން\nއިމާރާތަށް ބޭނުންވާ މަރާމާތުތައް ބަލައި ލަސްނުކޮށް އެކަންކަން ހައްލުކޮށް ބެލެހެއްޓުން\nކިޔަވައިދިނުމަށް ކްލާސްރޫމްތައް ތައްޔާރުކޮށް ބަލަހައްޓައިދިނުމަށް އެހީތެރިވުން.\nޔުނިވަރސިޓީގެ ކަރަންޓާއި އިލެކްޓްރިކަލް ފިޓިންގްސްއަށް ދިމާވާ މައްސަލަތައް، ކަމާބެހޭ ފަރާތްތަކުގެ އެހީގައި ހައްލުކޮށް ބެލެހެއްޓުން\nޔުނިވަރސިޓީގެ އެއަރކޮންޑިޝަނަރތަކަށް ދިމާވާ މައްސަލަތައް، ކަމާބެހޭ ފަރާތްތަކާ ގުޅިގެން ހައްލުކޮށް ބެލެހެއްޓުން.\nޔުނިވަރސިޓީގެ ޢިމާރާތަށް ގެންނަން ބޭނުންވާ ބަދަލުތަކަށް ބޭނުންވާ ކުރެހުންތަކާއި ހުއްދަތައް، ކަމާބެހޭ ފަރާތްތަކުން ހޯދުމާއި، އެ މަސައްކަތްތައް ކުރެވޭނަމަ، އެކަންތައްތައް ބެލެހެއްޓުން\nތަނުގެ ފާޚާނާތަކާއި ފަރުނީޗާރތަކަށް ލިބޭ ގެއްލުންތައް ބަލާ، ތަނުގެ ފެސިލިޓީސް ބޭނުންކުރެވޭ ރަގަނޅު ޙާލަތުގައި ބެހެއްޓުމަށް އަމިއްލައަށް ކުރެވޭވަރުގެ މަރާމާތުތައްކޮށް އަދި ބޮޑެތި މަރާމާތްތައް ވެރިންގެ އިރުޝާދުގެ މަތިން ކުރުވުން.\nމެއިންޓަނަންސާއި ގުޅޭ މަސައްކަތްތައް ކުރުމަށް ހުޅުވަންޖެހޭ ތަންތަން ހުޅުވައި، މަސައްކަތްކުރަމުންދާއިރު ތަނާއި ތަކެތި ޒިންމާދާރު ގޮތެއްގައި ބެލެހެއްޓުން.\nތަނުގެ އިކްވިޕްމަންޓްތައް މަރާމާތުކުރުމުގައި ބައިވެރިވެ، ތަކެތި ބެލެހެއްޓުން.\nކޮންޓުރެކްޓް މަސައްކަތަށް ޙަވާލުކުރެވިފައިވާ މެއިންޓަނަންސް މަސައްކަތްތަކުގެ ލޮގް ރިޕޯޓާއި މަސައްކަތް ކުރިގޮތުގެ ރިޕޯޓް ފުރިހަމަކުރުން.\nޔުނިވާސިޓީގެ ރިސެޕްޝަން އަދި މަސައްކަތު މީހުންގެ މަސައްކަތްތައް ސްޕަވައިޒްކުރުން.\nއެޑްމިނިސްޓްރޭޝަން އެންޑް މެއިންޓެއިނެންސް ޑިޕާޓްމަންޓުގެ ހުރިހާ މަސައްކަތްތައް ސުޕަވައިޒްކޮށް ބެލެހެއްޓުން\nދަށުން މަސައްކަތް ކުރައްވާ މުވައްޒަފުންގެ ޕަރފޯމަންސް އެޕްރައިޒަލްގެ މަސައްކަތްތައް ކުރުން.\nމުވައްޒަފުންނާއި ގުޅޭ އެންމެހާ ކަންތައްތައް ހިނގާ ނުހިނގާގޮތް ބަލައި، އިޞްލާޙު ކުރަންޖެހޭ ކަންކަން އިޞްލާޙް ކުރުމާއި ފިޔަވަޅު އެޅުން.\nޑިޕާރޓްމަންޓްއިން ކުރާ އެކިއެކި މަސައްކަތްތަކަށް ހޯދަންޖެހޭ ތަކެތި ރިކުއެސްޓްކުރުމާއި، ލިބޭ ތަކެއްޗާއި، ބޭނުންކުރެވޭތަކެތީގެ ހިސާބު ދުވަހުން ދުވަހަށް ޗެކުކޮށް ބެލެހެއްޓުން.\nޑިޕާރޓްމަންޓުން ފޮނުވާ ސިޓީ، މެމޯ ފަދަ ލިޔުންތައް ތައްޔާރުކުރުމާއި ޑިޕާރޓްމަންޓަށް ލިބޭ ލިޔުންތަކާއި، ފޮނުވާ ލިޔުންތައް ފައިލްކޮށް ބެލެހެއްޓުން.\nޔުނިވާސިޓީގެ އެހެނިހެން ޑިޕާރޓްމަންޓްތަކަށް އިދާރީގޮތުން ބޭނުންވާ އެހީތެރިކަން ފޯރުކޮށް ދިނުން.\nޔުނިވާސިޓީއަށް އަންނަ އެޑްމިނިސްޓްރޭޝަނާއި ގުޅުންހުރި ލިޔުންތައް ރަޖިސްޓަރކޮށް އެލިޔުންތައް ޙަވާލުކުރަންޖެހޭ ޑިޕާޓްމަންޓް / ޑިވިޜަން / ސެކްޝަން / ޔުނިޓްތަކަށް ޙަވާލުކުރޭތޯ ބެލުން.\nޑިޕާރޓްމަންޓުގެ ސްޓްރެޖިކް ޕްލޭނާއި އެކްޝަން ޕްލޭން އަދި އަހަރީ ޕްލޭން އެކުލަވާލައި، އެޕްލޭނާއި އެއްގޮތަށް މަސައްކަތް ރާވައި ހިންގައި ބެލެހެއްޓުން.\nމަޤާމުގެ މަސައްކަތާއި ގުޅިގެން، އަދާކުރަންޖެހޭ މަސްޢޫލިއްޔަތުތައް އަދާކުރުމާއި، ޑެޕިއުޓީ ވައިސް ޗާންސަލަ (އެޑްމިނިސްޓްރޭޝަން އެންޑް ފައިނޭންސް) އަށް ޖަވާބުދާރީވުން.\nމަސައްކަތާއި ގުޅޭގޮތުން ތައްޔާރުކުރަންޖެހޭ ލިޔެކިއުންތަކާއި ރިޕޯޓްފަދަތަކެތި ތައްޔާރުކުރުމުގެ މަސައްކަތް ބެލެހެއްޓުން.\nޑިޕާޓްމަންޓުގެ ބަޖެޓް ތައްޔާރުކުރުން.\nމަސައްކަތުގެ ދާއިރާއިން ޑެޕިއުޓީ ވައިސް ޗާންސަލަ (އެޑްމިނިސްޓްރޭޝަން އެންޑް ފައިނޭންސް) އަންގަވާ ކަންކަމުގައި ފުރިހަމައަށް އެއްބާރުލުންދީ، ޔުނިވާސިޓީގެ ލަނޑުދަނޑިތައް ޙާސިލް ކުރުމަށް މަސައްކަތް ކުރުން.\nޑެޕިއުޓީ ވައިސް ޗާންސަލަ (އެޑްމިނިސްޓްރޭޝަން އެންޑް ފައިނޭންސް) ލަފަޔާއި އިރުޝާދުގެ މަތިން ޔުނިވާސިޓީގެ އިދާރީ މަސައްކަތްތައް ރާވައި، ވަކި އިންތިޒާމެއްދެ ދަށުން ހިންގާ ބެލެހެއްޓުން\nއެންޓްރީ އަދި ޔައުމިއްޔާ ޤަވާޢިދުން ބަލަހައްޓަމުންދޭތޯ ޗެކްކުރުން.\nތަފާސް ހިސާބާބެހޭ އެންމެހާ ކަންތައްތައް ކުރެވެނީ ހަމަޖެހިފައިވާ އުޞޫލާއި އެއްގޮތައްތޯ ބެލެހެއްޓުން.\nދައުލަތުގެ މާލިއްޔަތުގެ ޤާނޫނާއި ޤަވާއިދު ހިންގުމުގައާއި ފައިސާގެ އެންމެހާ މަސައްކަތްތައް ކުރެވެމުންދަނީ ދައުލަތުގެ މާލިއްޔާތާއިބެހޭ ޤަވާޢިދާއި އެއްގޮތައްތޯ ބެލެހެއްޓުން.\nމަތީގައިވާ ކަންތައްތަކުގެ އިތުރުން، ޔުނިވާސިޓީން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި ޔުނިވާސިޓީގެ މަސައްކަތުގެ ދާއިރާގެ ތެރެއިން ސްޕަވައިޒަރު ހަވާލުކުރާ އެންމެހައި މަސައްކަތްތައް ކުރުން.\nލިބިފައިވާ ހުނަރު (އިންޓަރވިއު/ޕްރެކްޓިކަލް ޓެސްޓް)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓެވި ސްޕަވައިޒަރަކު އެފަރާތެއްގެ މަސައްކަތާ މެދު ދެކޭ ގޮތުގެ ލިޔުމެއް. (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 06 އޯގަސްޓް 2019 އާއި 06 އޮކްޓޫބަރ 2019 އާއި ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\n06 އޯގަސްޓު 2019 ވަނަ ދުވަހުގެ މެންދުރު 12:00 ގެ ކުރިން، ދިވެހިރާއްޖޭގެ އިސްލާމީ ޔުނިވަރސިޓީއަށް.


ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ އިންތިޚާބު 2020 އާއި ގުޅިގެން ކޮމިޝަނުގެ އެކިއެކި މަސައްކަތްތަކަށް ބޭނުންވާ މުވައްޒަފުން ހޯދުމަށް- މެނޭޖަރ (އެމް.އެސް 3)\n1. މަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން. ނުވަތަ،\n2. މަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ،\n3. މަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ހާސިލްކޮށްފައިވުން. ނުވަތަ، މިއަށް ވުރެ މަތީ ސެޓްފިކެޓެއް ހާސިލް ކޮށްފައިވުން.\n4. އެމް.އެސް2ރޭންކުގެ މަޤާމެއްގައި މަސައްކަތްކޮށް 1 އަހަރުދުވަހުގެ ތަޖުރިބާ ލިބިފައިވުން.


SunOnline: Maafaru airport gai Covid-19 ah test kuraa lab eh gaaim kuranee\nމާފަރު އެއާޕޯޓުގައި ކޮވިޑް-19އަށް ޓެސްޓުކުރާ ލެބެއް ގާއިމުކުރަނީ\nއައިޝަތު ފަރީޙާ 17 Jun 2020, 12:34\nމާފަރު އެއާޕޯޓު -- ސަން ފޮޓޯ: އާއިޝަތު ފަރީހާ އަބްދުﷲ\nކޮވިޑް19ގެ އާ އާންމު ހާލަތުގައި ރާއްޖޭގެ ބޯޑަރުތައް ހުޅުވާލާއިރު، ނ. މާފަރު އިންޓަނޭޝަނަލް އެއާޕޯޓުގައި ކޮވިޑަށް ޓެސްޓު ކުރާ ލެބެއް ގާއިމް ކުރުމުގެ މަސައްކަތް ކުރަމުންދާ ކަމަށް އައިލެންޑް އޭވިއޭޝަނުން ބުނެފިއެވެ.\nރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމެޓީގައި ވާހަކަ ދައްކަވަމުން މާފަރު އެއާޕޯޓުު ހިންގާ އައިލެންޑް އޭވިއޭޝަނުގެ މެނޭޖިން ޑިރެކްޓަރު މުހައްމަދު ރިޒްވީ ވިދާޅުވީ މާފަރު އެއާޕޯޓު އޮންނަ ލޮކޭޝަނަކީ ގިނަ އަދަދެއްގެ ހައި-އެންޓް ރިސޯޓުތަކެއް ހުރި ސަރަހައްދެއް ކަމަށެެވެ.\nއެގޮތުން އެ ސަރަހައްދުގައި އޮންނަ ސޮނޭވާ ޖާނީ ހިންގާ ސޮނޭވާ ގްރޫޕުގެ ފަރާތުން މާފަރު އެއާޕޯޓުގައި ޕީސީއާރު ޓެސްޓު ހަދާ ލެބެއް ހެދުމުގެ މަސައްކަތް ކުރަމުންދާކަމަށް ރިޒްވީ ވިދާޅުވިއެވެ.\nމިއީ މާފަރު އެއާޕޯޓަށް ދަތުރުކުރާ ޓުއަރިސްޓުން ކޮވިޑް19 އަށް ޓެސްޓު ކުރަން ހަދާ ލެބެއް ކަމަށާއި ސޮނެވާގެ ހަރަދުގައި ހަދާ މި ލެބުގެ މަސައްކަތް މިމަހުގެ 25 އަށް ނިމޭނެ ކަމަށް ރިޒްވީ ވިދާޅުވިއެވެ.\nލެބަށް ބޭނުންވާ މެޝިނަރީ ހޯދުމާއި، ބޭނުންވާ ހުއްދަތައް ސަރުކާރުގެ އިދާރާތަކުން ހޯދާނީވެސް އެ ކުންފުނިން ކަމަށް އޭނާ ވިދާޅުވިއެވެ.\nރިޒްވީ ވިދާޅުވީ މާފަރުގައި ގާއިމުކުރެވޭ ލެބަކީ ފަތުރުވެރިންނަށް ރާއްޖެ އިޝްތިހާރު ކުރަންވެސް ބޭނުން ކުރެވޭނެ ޓޫލް އަކަށް ވާނެ ކަމަށެވެ. އެގޮތުން މާފަރު އެއާޕޯޓަށް ދަތުރުކުރާ ހުރިހާ ޓޫރިސްޓުންވެސް އެތަނުން ނުކުންނާނީ ކޮވިޑަށް ޓެސްޓުކޮށްފައި ކަމުން، އެމީހުންނަށް އިތުބާރުވެސް ލިބޭނެކަމަށް ކޮމިޓީއަށް މައުލޫމާތު ދެއްވަމުން ރިޒްވީ ވިދާޅުވިއެވެ.\nޖުލައި އެކަކުން ފެށިގެން ރާއްޖޭގެ ބޯޑަރުތައް އަލުން ހުޅުވާލާއިރު އިންޓަނޭޝަނަލް ފްލައިޓުތަކަށް ކޭޓާ ކުރުމަށް މާފަރު އެއާޕޯޓު ތައްޔާރު ވާނެ ކަމަށާއި އެކަމަށްޓަކައި މިހާރުވެސް މަސައްކަތް ކުރަމުން ދާކަމަށް އޭނާ ވިދާޅުވިއެވެ. އެގޮތުން އެއާޕޯޓު ޓާމިނަލްގެ އިންޓީރިއާއަށް ގެންނަންޖެހޭ ބަދަލުތައް ގެނައުމުގެ މަސައްކަތް ހޯމަ އަންނަ ހޯމަ ދުވަހުގެ ނިޔަލަށް ނިންމާލެވޭނެކަމަށް އޭނާ ވިދާޅުވިއެވެ.\nމާފަރު އެއާޕޯޓު އިންޓަނޭޝަނަލް ދަތުރުތަކަށް ތައްޔާރުވާއިރު އެ އެއާޕޯޓުގައި މިހާރު ވަނީ ތާމަލް ކެމެރާ ބަހައްޓައިފައެވެ. މިހާރު ކުރިއަށްދަނީ ކައުންޓަރުތަކުގައި ބިއްލޫރި ޕާޓިޝަންޖަހައި، ސޯޝަލް ޑިސްޓެންސިން މާކު ހަރުކުރުމުގެ މަސައްކަތްތައް ކަމަށް އައިލެންޑް އޭވިއޭޝަނުން ބުންޏެވެ.\nމިނީސޯގެ ސްޓޯރެއް ހުޅުމާލޭ ސޮނީ ފިހާރައިގައި\nޓޫރިޒަމްގެ ބިންތަކުން ނަގާ ޖޫރިމަނާ ކުޑަކުރަނީ


Deepika Aai Ranveer Ge Furathama Photo Thah\nދިޕިކާއާއި ރަންވީރްގެ ކައިވެނީގެ ފުރަތަމަ ފޮޓޯތައް\n1 އަހަރު,2މަސް,2ދުވަސް, 16 ގަޑި, 26 މިނެޓް, 25 ސިކުންތު ކުރިން 5010ފަތޯނާ ފާއިޒް\nބޮލީވުޑްގައި މިހާރު އެންމެ ބޮޑަށް ދެކެވެމުން އަންނަ ވާހަކައަކީ، ރަންވީރް ސިންހްއާއި ދިޕިކާ ޕަދުކޯންގެ ކައިވެނީގެ ވާހަކައެވެ.\nމިމަހުގެ 14 ވަނަ ދުވަހު އެދެމީހުން ވަނީ އިޓަލީގައި ކައިވެނި ކޮށްފައެވެ. އެހެންނަމަވެސް، އިޓަލީގައި ދެދުވަސް ވަންދެން ކުރިއަށް ގެންދިޔަ ކައިވެނީގެ އެކި ހަފްލާތަކުގައި ބައިވެރިވެފައިވަނީ، ދިޕިކާ އަދި ރަންވީރްގެ އާއިލާގެ މެމްބަރުންނާއި، އެންމެ ގާތް ރަޙްމަތްތެރިން އެކަންޏެވެ.\nއެހެންކަމުން އެދެމީހުންގެ ކައިވެނީގެ މާގިނަ ފޮޓޯތަކަކާއި ވީޑިޔޯތަކެއް ސޯޝަލް މީޑިއާގައި އާންމުވެފައެއް ނުވެއެވެ. އާންމުންނަށް ހަމައެކަނި ފެނިފައިވަނީ އެދެތަރިން ސޯޝަލް މީޑިއާގައި ހިއްސާ ކުރި ދެ ފޮޓޯ އެކަންޏެވެ.\nދިޕިކާ އާއި ރަންވީރްގެ ކައިވެންޏާއި ގުޅިގެން، ބޮލީވުޑްގެ ގިނަ ފަންނާނުން ދަނީ އެދެމީހުންނަށް މަރުހަބާ ކިޔަމުންނެވެ.\nއެގޮތުން، ރިތިކް ރޯޝަން، އަބީޝެކް ބަޗަން، އާލިއާ ބަޓް، ފަރަޚާން، ޖެކްލިން ފެނާންޑޭޒް، ކަރަން ޖޯހަރު، އަނުޝްކާ ޝަރްމާ އަދި އެހެން ފަންނާނުންވެސް ވަނީ އެދެމީހުންނަށް ހޫނު މަރުހަބާއެއް ކިޔާފައެވެ.\nބޮލީވުޑްގެ ޚަބަރުތައް ބުނާ ގޮތުން ދިޕިކާއާއި، ރަންވީރް ރައްޓެހިވެގެން އުޅޭތާ6އަހަރު ވަނީ ވެފައެވެ. އެދެމީހުން އެކުގައި ތިން ފިލްމެއްގައި މަސައްކަތް ކޮށްފައިވެއެވެ.\nއެއީ، ރާމްލީލާ، ބާޖީރާއޯ މަސްތާނީ، އަދި ޕަދުމާވަތުއެވެ. އެތިން ފިލްމުވެސް ޑައިރެކްޓް ކޮށްފައިވަނީ ސަންޖޭ ލީލާ ބަންސާލީއެވެ. ދިޕިކާއާއި ރަންވީރްގެ ކައިވެނީގެ ހަފްލާއެއް މުމްބާއީގައިވެސް ބާއްވަން ހަމަޖެހިފައިވާއިރު، އެހަފްލާއިން ހަމަ ޔަޤީނުންވެސް ބަންސާލީ ފެނިގެންދާނެ ކަމަށް ނޫސްތަކުގައިވެއެވެ.\n2 މަސް ކުރިން 186 0


Vazeefaage Furusathu - Manager (Hithadhoo adhi Hulhudhoo Meedhoo Municipal Service Division)\nވަޒީފާގެ ފުރުސަތު - މެނޭޖަރ (ހިތަދޫ އަދި ހުޅުދޫ މީދޫ މުނިސިޕަލް ސަރވިސް ޑިވިޜަން)\nހިތަދޫ – 1 (އެކެއް)\nހުޅުދޫ އަދި މީދޫ – 1 (އެކެއް)\nހިންގުމުގެ އެލަވަންސް: 3000.00 ރުފިޔާ\nޑިވިޜަންގެ މަސައްކަތްތައް ކުރިއަށްގެންދިއުމަށް ޝެޑިއުލްކުރުމާއި އެ ޝެޑިއުލާއެއްގޮތަށް މަސައްކަތްތަށް ރާވައި އެކަމާއި ބެހޭ ގޮތުން ކުރަންޖެހޭ ހުރިހާ މަސައްކަތްތަށް އިންތިޒާމުކޮށް ހިންގާ ބެލެހެއްޓުން.\nޑިވިޜަންގެ މަސައްކަތްތައް ސުޕަވައިޒުކޮށް މޮނީޓަރކޮށް މަސައްކަތާއި ގުޅިގެން ތައްޔާރުކުރަންޖެހޭ ރިޕޯޓުތައް ތައްޔާރުކުރުވައި ޗެކްކޮށް ދުވަހުން ދުވަހަށް ފޮނުވަންޖެހޭ ފަރާތްތަކަށް ފޮނުވުނުކަން ކަށަވަރުކުރުން.\nމަސައްކަތަށް ހޯދަންޖެހޭ ތަކެތީގެ ލިސްޓް ތައްޔާރުކޮށް ކަމާއިބެހޭ ފަރާތްތަކަށް ރިކުއެސްޓް ފޮނުވުމާއި ލިބޭތަކެއްޗާއި ބޭނުންކުރެވޭ ތަކެތީގެ ހިސާބު ދުވަހުން ދުވަހަށް ޗެކްކޮށް ބެލެހެއްޓުމުގެ އިންތިޒާމު ހަމަޖެއްސުން.\nމުވައްޒަފުންގެ މަސައްކަތްތައް ސުޕަވައިޒުކޮށް ޝެޑިއުލާ އެއްގޮތަށް މަސައްކަތްކުރިއަށްދޭތޯ ބަލައި ޗެކްކުރުން.\nމަސައްކަތުގައި ހަރަކާތްތެރިވާ މުވައްޒަފުންގެ ސަލާމަތާއި ރައްކާތެރިކަމަށް ބޭނުންވާނެ ފަންނީ ލަފާ ހޯދައި މަސައްކަތް ކުރާ މުވައްޒަފުންނަށް އެ މަޢުލޫމާތު ފޯރުކޮށް ދިނުމުގެ އިންތިޒާމް ހަމަޖެއްސުން.\nމުވައްޒަފުންގެ އެންމެހައި ކަންކަން ބެލެހެއްޓުމާއި މުވައްޒަފުންގެ ރެކޯޑްތައް ބެލެހެއްޓުމުގެ އިންތިޒާމް ހަމަޖެއްސުން.